(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΟΘ΄

Δευτέρα, 15 Ιανουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας της Βουλευτού κ. Δ. Αυγερινοπούλου, σελ.
2. Ανακοινώνεται ότι τη συνεδρίαση παρακολουθούν μέλη από το Σωματείο Συνταξιούχων του Οργανισμού Ασφάλισης Ελεύθερων Επαγγελματιών Σπάρτης, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Υγείας:
 i. με θέμα: «Για τις επισφαλείς συνθήκες της παιδιατρικής περίθαλψης στην περιφέρεια Ηπείρου», σελ.
 ii. με θέμα: «Να δημιουργηθεί άμεσα ΜΕΘ Παίδων στο Περιφερειακό Γενικό Νοσοκομείο Ιωαννίνων (Π.Γ.Ν.Ι)», σελ.
 iii. με θέμα: «Να παρθούν άμεσα μέτρα για την ενίσχυση του Τμήματος Χημειοθεραπείας του Γενικού Νοσοκομείου Βόλου», σελ.
 iv. με θέμα: «Αποκατάσταση των δικαιωμάτων των ιατρών Ι.Δ.Α.Χ. της 3ης & 4ης ΔΥΠε, μέλη του Συλλόγου Επιστημονικού Υγειονομικού Προσωπικού Φροντίδας Υγείας Βορείου Ελλάδας», σελ.
 β) Προς τον Υπουργό Περιβάλλοντος και Ενέργειας, με θέμα: «Θαλάσσιος χωροταξικός σχεδιασμός. Παραπομπή της Ελλάδας από την Ευρωπαϊκή Επιτροπή στο Δικαστήριο της ΕΕ για αθέτηση υποχρέωσης κατάρτισης θαλάσσιων χωροταξικών σχεδίων», σελ.
 γ) Προς την Υπουργό Εσωτερικών με θέμα: «Πλήρως ανεφάρμοστη και αναποτελεσματική η διαδικασία αξιολόγησης και στοχοθεσίας στο δημόσιο», σελ.
 δ) Προς τον Υπουργό Αγροτικής Ανάπτυξης και Τροφίμων με θέμα: «Τροποποίηση Εθνικού Στρατηγικού Σχεδίου για την ΚΑΠ 2023-2027», σελ.
 ε) Προς τον Υπουργό Προστασίας του Πολίτη με θέμα: «Η σύννομη δυνατότητα, παράλληλης απασχολήσεως, των αστυνομικών υπαλλήλων (στελεχών της ΕΛ.ΑΣ) και εν γένει των υπαλλήλων (στελεχών) των Σωμάτων Ασφαλείας», σελ.
 στ) Προς τον Υπουργό Εθνικής Άμυνας με θέμα: «Νέο Πρόγραμμα Αμυντικών Εξοπλισμών», σελ.
 ζ) Προς την Υπουργό Πολιτισμού με θέμα: «Σε ποιο στάδιο βρίσκονται οι συζητήσεις με το Βρετανικό Μουσείο για το θέμα των Γλυπτών του Παρθενώνα;», σελ.

ΠΡΟΕΔΡΕΥΩΝ

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΧΑΡΑΛΑΜΠΟΓΙΑΝΝΗ Π. , σελ.
 ΧΡΗΣΤΙΔΟΥ Ρ. , σελ.
Β. Επί των επικαίρων ερωτήσεων:
 ΑΥΓΕΝΑΚΗΣ Ε., σελ.
 ΓΕΩΡΓΙΑΔΗΣ Σ., σελ.
 ΔΕΛΗΣ Ι. , σελ.
 ΕΞΑΡΧΟΣ Ν. , σελ.
 ΚΑΤΣΙΒΑΡΔΑΣ Χ. , σελ.
 ΚΕΦΑΛΟΓΙΑΝΝΗΣ Ι. , σελ.
 ΚΟΚΚΑΛΗΣ Β. , σελ.
 ΜΑΛΑΜΑ Κ. , σελ.
 ΜΕΝΔΩΝΗ Σ. , σελ.
 ΜΕΤΑΞΑΣ Κ. , σελ.
 ΝΙΚΟΛΑΚΟΠΟΥΛΟΣ Α. , σελ.
 ΟΙΚΟΝΟΜΟΠΟΥΛΟΣ Τ. , σελ.
 ΤΑΓΑΡΑΣ Ν. , σελ.
 ΤΖΟΥΦΗ Μ. , σελ.
 ΧΑΡΑΛΑΜΠΟΓΙΑΝΝΗ Π. , σελ.
 ΧΟΥΡΔΑΚΗΣ Μ. , σελ.
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ OΘ΄

Δευτέρα 15 Ιανουαρίου 2024

Αθήνα, σήμερα στις 15 Ιανουαρίου 2024, ημέρα Δευτέρα και ώρα 15.18΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

Θα ήθελα να σας ανακοινώσω ότι η συνάδελφος κ. Διονυσία - Θεοδώρα Αυγερινοπούλου ζητεί άδεια ολιγοήμερης απουσίας της στο εξωτερικό την Τρίτη 16 Ιανουαρίου 2024 έως και την Πέμπτη 18 Ιανουαρίου 2024.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς η Βουλή ενέκρινε τη ζητηθείσα άδεια.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ** **(Οδυσσέας Κωνσταντινόπουλος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων μάς ενημερώνει για τις επίκαιρες ερωτήσεις που θα συζητηθούν σήμερα.

Πρώτα θα συζητηθεί η δεύτερη με αριθμό 521/8-1-2024 επίκαιρη ερώτηση πρώτου κύκλου του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Έξαρχου, προς τον Υπουργό Υγείας με θέμα: «Για τις επισφαλείς συνθήκες της παιδιατρικής περίθαλψης στην περιφέρεια Ηπείρου».

Ορίστε, κύριε συνάδελφε, έχετε τον λόγο για δύο λεπτά.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Οι παιδιατρικές κλινικές στα νοσοκομεία της Πρέβεζας και των Φιλιατών λειτουργούν οριακά λόγω της έλλειψης μόνιμων ειδικευμένων παιδιάτρων και της λήξης των συμβάσεων επικουρικών. Κάποιες εφημερίες καλύπτουν παιδίατροι από τα αντίστοιχα κέντρα υγείας αποδιοργανώνοντας, όμως, έτσι και αυτές τις μονάδες υγείας.

Στην Άρτα δεν υπάρχουν γιατροί με άλλες απαραίτητες εξειδικεύσεις για παιδιά, με αποτέλεσμα η πλειοψηφία των παιδιών που χρήζουν εξειδικευμένη παιδιατρική φροντίδα απ’ όλα τα παραπάνω νοσοκομεία να μεταφέρονται στα Γιάννενα στο πανεπιστημιακό νοσοκομείο ή στο Νοσοκομείο «Γ. Χατζηκώστα». Τα δύο αυτά νοσοκομεία εντάσσονται στα νοσοκομεία των επτά πόλεων της χώρας στα οποία το ΕΚΕΠΥ στέλνει διακομιδές βαρέως πασχόντων παιδιών. Όμως, η Παιδιατρική Κλινική του Νοσοκομείου «Γ. Χατζηκώστα» Ιωαννίνων που εφημερεύει τις μισές μέρες τού μήνα έχει σοβαρές ελλείψεις σε ειδικευμένους παιδιάτρους. Σήμερα υπηρετούν μόνο τρεις μόνιμοι, ένας επικουρικός -που θα φύγει- και μία παιδίατρος διορισμένη στο Τμήμα Μεσογειακής Αναιμίας. Επιπλέον υποχρεώνονται από το ΕΚΕΠΥ να δέχονται διακομιδές. Αυτό βέβαια έχει ως αποτέλεσμα τα περισσότερα παιδιά που χρήζουν ειδικευμένης παρέμβασης να μεταφέρονται στο πανεπιστημιακό νοσοκομείο την επόμενη μέρα.

Από την άλλη, η απουσία συγκροτημένης ομάδας παιδοχειρουργών και αναισθησιολόγων ακόμα και στο πανεπιστημιακό νοσοκομείο υποχρεώνει τους γονείς να μετακινούνται ακόμα και για μεσαίας βαρύτητας χειρουργεία σε άλλες μεγάλες πόλεις της χώρας. Η έλλειψη ΜΕΘ παίδων αυξάνει, επίσης, τους κινδύνους για την υγεία και τη ζωή των παιδιών, αφού χάνεται πολύτιμος χρόνος στις πολλαπλές μετακινήσεις.

Ακόμα, το πανεπιστημιακό νοσοκομείο διαθέτει μόνο έναν παιδονευρολόγο, έναν παιδοκαρδιολόγο και έναν παιδοχειρουργό, με αποτέλεσμα να μην καλύπτονται εφημεριακά όλες οι ημέρες τού μήνα.

Τέλος, η Παιδιατρική Κλινική του πανεπιστημιακού νοσοκομείου έχει σοβαρότατες ελλείψεις σε νοσηλευτικό προσωπικό για την ασφαλή εποπτεία και φροντίδα όλων των παιδιών, ενώ το ιατρείο του παιδιατρικού ΤΕΠ βρίσκεται σε απόσταση πάνω από εκατό μέτρα από τον χώρο του ΤΕΠ, με αποτέλεσμα συχνά να γίνονται διασωληνώσεις παιδιών ακόμη και στον διάδρομο.

Στον τομέα δε της Πρωτοβάθμιας Φροντίδας Υγείας, πολλά κέντρα υγείας δεν έχουν παιδίατρο. Χαρακτηριστικά, στον Δήμο Ιωαννιτών με πληθυσμό εκατόν δώδεκα χιλιάδες κατοίκους υπηρετεί μόνο ένας παιδίατρος στο Κέντρο Υγείας Ιωαννίνων και άλλοι δύο στα ΤΟΜΥ. Το κέντρο υγείας δεν εφημερεύει εικοσιτετράωρο και δεν λειτουργεί το Σαββατοκύριακο λόγω φυσικά και μετακινήσεων ιατρών του εργαστηριακού κλάδου στα νοσοκομεία της Ηπείρου.

Ρωτάμε, λοιπόν, τον κύριο Υπουργό τα εξής: Ποια μέτρα προτίθεται να πάρει η Κυβέρνηση για την πρόσληψη όλου του απαραίτητου μόνιμου, πλήρους και αποκλειστικής απασχόλησης ιατρικού και νοσηλευτικού προσωπικού για την απρόσκοπτη και ασφαλή λειτουργία όλων των παιδιατρικών κλινικών στα δημόσια νοσοκομεία και κέντρα υγείας της Ηπείρου, την πρόσληψη όλων των αναγκαίων μόνιμων παιδιάτρων και άλλου προσωπικού στα κέντρα υγείας της Ηπείρου για την εξασφάλιση εικοσιτετράωρης επταήμερης λειτουργίας των κέντρων υγείας για να καλύπτονται πλήρως οι ανάγκες της Πρωτοβάθμιας Φροντίδας Υγείας και, φυσικά, την ασφαλή εφημέρευση της Παιδιατρικής Κλινικής του Γενικού Νοσοκομείου «Γ. Χατζηκώστα» και τη στελέχωσή της με απαραίτητες εξειδικεύσεις, με δεδομένη τη συμμετοχή της στην υποδοχή διακομιδών βαρέων περιστατικών που στέλνει το ΕΚΕΠΥ;

Ζητούμε την ενεργοποίηση λειτουργίας της αίθουσας παιδοχειρουργικής μονάδας και παιδοορθοπαιδικής μονάδας με όλον τον εξοπλισμό τους που υπάρχει στο τέταρτο κτήριο του πανεπιστημιακού νοσοκομείου και, φυσικά, τη δημιουργία και λειτουργία ΜΕΘ παίδων και την ένταξη του παιδιατρικού ΤΕΠ στον χώρο του ΤΕΠ και όχι σε απομακρυσμένο σημείο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, ο χρόνος της πρωτολογία σας είναι δύο λεπτά.

Ορίστε, κύριε Υπουργέ, έχετε τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε συνάδελφε, αφού σας ευχαριστήσω για την ερώτηση -είναι η πρώτη μου επίκαιρη ερώτηση που απαντώ στη νέα μου θητεία στο Υπουργείο Υγείας- θα μου επιτρέψετε να σας μεταφέρω αυτά που μου έχει δώσει η υπηρεσία ως πραγματικότητες. Και επιφυλάσσομαι, αν κάπου αυτά που μου λένε δεν είναι σωστά και με ενημερώσουν διαφορετικά, να δράσουμε στο πλαίσιο των δυνατοτήτων μας.

Σας διαβάζω την απάντηση όπως έχει έρθει από την υπηρεσία: Στον υγειονομικό χάρτη της Περιφέρειας Ηπείρου έχει αναπτυχθεί ένα δίκτυο υπηρεσιών υγείας τόσο σε τριτοβάθμιο επίπεδο, σε δευτεροβάθμιο επίπεδο, όσο και σε πρωτοβάθμιο επίπεδο, οκτώ κέντρα υγείας και επτά ΤΟΜΥ. Οι προβλεπόμενες οργανικές θέσεις όλων των νοσοκομείων της Ηπείρου είναι σχεδόν καθολικά καλυμμένες, πλην εξαιρετικά μεμονωμένων περιπτώσεων. Μάλιστα, σε ορισμένες παιδιατρικές κλινικές των νοσηλευτικών μας μονάδων υπηρετούν και επιπλέον επικουρικοί παιδίατροι, πέραν της κάλυψης που προβλέπεται στις οργανικές θέσεις.

Όλες οι ανωτέρω κλινικές εφημερεύουν καθημερινά και εξυπηρετούν πλήρως τους μικρούς ασθενείς μας. Υπάρχει μέριμνα τόσο από τους διευθυντές των παιδιατρικών κλινικών, όσο και από τις διοικήσεις των νοσοκομείων μας, για τη διασφάλιση της εύρυθμης λειτουργίας τους και την αξιοποίηση κάθε ισχύουσας διοικητικής διαδικασίας, σε συνεργασία με τους εποπτευόμενους φορείς ΥΠΕ και το Υπουργείο Υγείας για την ενίσχυσή τους.

Για να μη σας τα διαβάζω, σας καταθέτω για τα Πρακτικά της Βουλής την απάντηση που έχει ακριβώς τους γιατρούς, δηλαδή, τις προβλεπόμενες θέσεις και τους υπηρετούντες σε κάθε ένα από τα κέντρα υγείας και τις μονάδες που αναφέρατε. Έχει μέσα αναλυτικά πόσες χιλιάδες περιστατικά έχουν εξυπηρετηθεί τους τελευταίους μήνες ανά κλινική, ανά κέντρο υγείας και ανά ΤΟΜΥ.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, η επίσημη ενημέρωση που έχουμε από την υπηρεσία είναι ότι στην Περιφέρεια Ηπείρου δεν σημειώνονται σημαντικά κενά. Το λέω, γιατί σε άλλες περιοχές της χώρας υπάρχουν πολλά κενά σε οργανικές θέσεις. Στην Ήπειρο δεν παρατηρείται αυτό το φαινόμενο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο συνάδελφος κ. Έξαρχος έχει τον λόγο.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Θα δεχθώ, κύριε Υπουργέ, ως απάντηση μόνο το γεγονός ότι αναλάβατε τώρα, αν και έχετε πείρα, αλλά οφείλω να πω ότι δεν σας έχουν ενημερώσει σωστά. Γιατί το λέω αυτό; Στην τελευταία του επίσκεψη ο προκάτοχός σας ο κ. Χρυσοχοΐδης διέγνωσε όλα τα κενά και ανακοίνωσε ότι θα καλυφθούν. Το έγγραφο το οποίο έχει σταλεί από την 6η ΥΠΕ είναι εκατόν πενήντα ελλείψεις ιατρών και τριακοσίων νοσηλευτών στα δύο νοσοκομεία. Πενήντα γιατροί και εκατόν πενήντα εννιά νοσηλευτές είναι μόνο στο πανεπιστημιακό και επειδή μιλάμε για την υγεία των παιδιών σε μια περιοχή που είναι κατά βάση ορεινή και διασκορπισμένη, σας λέω ότι δεν υπάρχει καν πρωτοβάθμια φροντίδα υγείας. Η δευτεροβάθμια φροντίδα υγείας λειτουργεί μόνο για μικρά περιστατικά, τριτοβάθμια δεν υφίσταται και κατά τα άλλα μιλάμε για το δημογραφικό. Παρ’ όλα όσα είπατε, δεν υπάρχει σχεδιασμός για την παιδιατρική περίθαλψη. Το μόνο σχέδιο είναι να βάζει ο γονιός το χέρι στην τσέπη και να οδηγείται στους ιδιώτες. Σας αναφέρω το παράδειγμα λίγες εβδομάδες πριν όπου δεκατετράχρονος από την Άρτα κατέρρευσε, μεταφέρθηκε από την Άρτα στο Νοσοκομείο «Γ. Χατζηκώστα», την επόμενη μέρα στο πανεπιστημιακό και την επόμενη στην Αθήνα. Αν αυτό είναι εικόνα ευρωπαϊκής χώρας και εικόνα υγείας ευρωπαϊκής χώρας, αυτό εκτιμήστε το εσείς.

Άρα, λοιπόν, οι γιατροί αναγκάζονται να γίνουν τροχονόμοι από τις τεράστιες ελλείψεις, χωρίς ΜΕΘ σε όλη την περιοχή, χωρίς μια κλίνη ΜΕΘ, με δύο αίθουσες χειρουργείου κλειστές εκ των οποίων η μια είναι μόνο για παιδιά και απορούμε γιατί μένει κλειστή, ενώ υπάρχει όλος ο εξοπλισμός; Μένει κλειστή γιατί δεν υπάρχει το απαραίτητο προσωπικό. Φυσικά το ερώτημα είναι μήπως για να δοθούν σε ιδιώτες απευθείας το επόμενο διάστημα; Μπορεί να διαφημίζει μεν ο Περιφερειάρχης Ηπείρου που είναι στέλεχος του κόμματός σας ότι φτιάξαμε την οδό Νιάρχου, τον δρόμο που συνδέει την πόλη με το πανεπιστημιακό νοσοκομείο, για να κερδίζουμε πέντε λεπτά -ισχύει, σωστό!- αλλά ο χρόνος που χάνεται στα ΤΕΠ είναι πολλαπλάσιος. Γιατί; Διότι τα ΤΕΠ είναι διασκορπισμένα σε όλο τον χώρο του νοσοκομείου σε επτά διαφορετικά σημεία και το ΤΕΠ παίδων εκατό μέτρα μακριά, με αποτέλεσμα να διασωληνώνονται παιδιά ακόμα και στους διαδρόμους.

Από αυτή την άποψη, λοιπόν, το έργο για τα ΤΕΠ για το οποίο υπήρχε μελέτη 22 εκατομμυρίων ευρώ απεντάχθηκε από το Ταμείο Ανάκαμψης που η Κυβέρνησή σας λέει ότι κατευθύνονται και ποσά για τον τομέα την υγείας. Αντίθετα, για την απένταξη του Τεχνολογικού Πάρκου Ιωαννίνων που θα δοθεί δωράκι για τη στέγαση των ομίλων που δραστηριοποιούνται στις νέες τεχνολογίες, έχει σηκωθεί ολόκληρη εκστρατεία. Μάλιστα, η κ. Κεφάλα που είναι και Υπουργός Κοινωνικής Συνοχής και Οικογένειας -το έχει πάρει και προσωπικά- διαβεβαιώνει ότι μετά από παρέμβασή της στον Υπουργό Οικονομικών κ. Παπαθανάση, το έργο θα γίνει γιατί βρέθηκαν κονδύλια. Θα συγκεντρωθούν δηλαδή οι επιχειρηματίες σε έναν χώρο για να υπερασπιστούν τα κέρδη τους, αλλά την ίδια στιγμή από τα ΤΕΠ θα πρέπει να περάσεις στίβο μάχης για να πας. Όχι δεν είναι εδώ, όχι είναι στο άλλο κτήριο, όχι είναι πίσω, όχι είναι μπροστά. Μιλάμε κυριολεκτικά για ένα survivor και αυτό δείχνει τις προτεραιότητές σας. Επιβεβαιώνει αυτό που λέμε ότι στη ζυγαριά του κόστους-οφέλους, τη ζυγαριά που βάζει από τη μια μεριά τα κέρδη και από την άλλη τις ζωές, μάλλον βαραίνει προς τα κέρδη.

Χειρουργεία, λοιπόν, ακόμη και μεσαία δεν γίνονται λόγω ελλείψεως προσωπικού. Παρ’ ότι είναι τριτοβάθμια νοσοκομεία ΕΚΕΠΥ δεν υπάρχει ΜΕΘ.

Παιδοψυχιατρικό που αφορά μια σύγχρονη ασθένεια στα παιδιά υπάρχει μόνο στα Γιάννενα, αλλά χωρίς κρεβάτια. Αναμονή; Μιλάμε για έξι με επτά μήνες. Υπήρχε ένας γιατρός στην Άρτα, ένας στην Πρέβεζα και παραιτήθηκαν λόγω φόρτου εργασίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Ο κύριος Υπουργός έχει τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς κύριε συνάδελφε, και η απάντηση υπηρεσίας και η απάντηση που σας έδωσα είναι στην ερώτησή σας για την παιδιατρική περίθαλψη. Εγώ δεν αναφέρθηκα γενικά σε κενά σε νοσηλευτές και γιατρούς. Ο κ. Χρυσοχοΐδης δεν αναφέρθηκε στην παιδιατρική, αναφέρθηκε στο σύνολο. Άλλο το ένα άλλο το άλλο. Όσον αφορά την παιδιατρική, σας κατέθεσα την επίσημη απάντηση της υπηρεσίας, τις προβλεπόμενες οργανικές θέσεις, την κάλυψη που έχουν και τους επικουρικούς οι οποίοι επίσης εκεί πέρα υπηρετούν εκτάκτως και φαίνεται ότι κενά στο παιδιατρικό κομμάτι της περίθαλψης δεν υπάρχουν στην Ήπειρο.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Δεν γίνονται χειρουργεία, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Και έχουμε και τον κατάλογο με το πόσες χιλιάδες χειρουργεία έχουν γίνει στην Ήπειρο και όχι μόνο χειρουργεία αλλά και άλλα περιστατικά τον τελευταίο ενάμιση χρόνο. Τα έχουμε εδώ. Δεν αντιδικούμε.

Τώρα, στο ρητορικό σας κρεσέντο μεταξύ των κερδών των επιχειρηματιών και των ΤΕΠ «επιλέγει η Κυβέρνησή σας τα κέρδη των επιχειρηματιών», θα μου επιτρέψετε να απαντήσω:

«Δει δη χρημάτων, Άνδρες Αθηναίοι, και άνευ τούτων ουδέν εστί γενέσθαι των δεόντων». Η φράση αυτή ελέχθη από έναν προκάτοχό μας πολιτικό σε αυτή την πόλη, το κλεινόν άστυ των Αθηνών, τον Δημοσθένη, τον 4ο π.Χ. αιώνα. Δηλαδή, πρέπει να έχετε χρήματα άνδρες Αθηναίοι, γιατί χωρίς αυτά δεν μπορείτε να κάνετε αυτά που είναι απαραίτητα. Τα ΤΕΠ είναι απαραίτητα. Τα λεφτά, όμως, στο κράτος τα φέρνουν οι επιχειρήσεις. Αν δεν υπάρχει επιχειρηματικότητα, δεν υπάρχει οικονομική ανάπτυξη. Αν δεν υπάρχει οικονομική ανάπτυξη δεν υπάρχουν φορολογικά έσοδα. Αν δεν υπάρχουν φορολογικά έσοδα, δεν υπάρχουν ΤΕΠ.

Η ιδέα στο μυαλό σας ότι τα ΤΕΠ αντιστρατεύονται τα επιχειρηματικά έσοδα ή το ανάποδο είναι ο λόγος που είσαστε στο ΚΚΕ και προφανώς κάνετε λάθος.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Το πρώτο να μας πείτε…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είναι ο λόγος για τον οποίο σήμερα ζείτε σε έναν πλανήτη που δεν υπάρχει πια η Ένωση Σοβιετικών Σοσιαλιστικών Δημοκρατιών. Διότι εκεί μαζευτήκατε όλοι εσείς που πιστεύατε αυτά και όλοι μαζί χρεωκοπήσατε και μείνατε και χωρίς ΤΕΠ. Άρα, λοιπόν, αφήστε τώρα εμάς τους καπιταλιστές που βρήκαμε τη λύση να έχουμε και ΤΕΠ και επιχειρηματικά κέρδη να κάνουμε τη δουλειά μας και θα πηγαίνετε στα νοσοκομεία που φτιάξαμε εμείς οι καπιταλιστές για να γίνετε εσείς καλά.

Ευχαριστώ πολύ.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ: …**(Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συνεχίσουμε με την τέταρτη, με αριθμό 518/8-1-2024 επίκαιρη ερώτηση πρώτου κύκλου της Βουλευτού Ιωαννίνων της Κοινοβουλευτικής Ομάδας «Νέα Αριστερά» κ. Μερόπης Τζούφη προς τον Υπουργό Υγείας με θέμα: «Να δημιουργηθεί άμεσα ΜΕΘ Παίδων στο Περιφερειακό Γενικό Νοσοκομείο Ιωαννίνων (Π.Γ.Ν.Ι)».

Η συνάδελφος κ. Μερόπη Τζούφη έχει τον λόγο.

**ΜΕΡΟΠΗ ΤΖΟΥΦΗ:** Επανέρχομαι, λοιπόν, παρ’ ότι ο Υπουργός δήλωσε νέος σε ένα πολύ σοβαρό θέμα που αφορά την περιοχή μας, δηλώνοντας εδώ δημοσίως ότι ως παιδίατρος έχω υπηρετήσει πάνω από τριάντα τέσσερα χρόνια στην περιοχή σε όλες τις θέσεις του ΕΣΥ και στη συνέχεια και στο πανεπιστήμιο όντας μέλος της πανεπιστημιακής παιδιατρικής κλινικής.

Λέω, λοιπόν, κύριε Υπουργέ, σαν μια πρώτη απάντηση ότι η παιδιατρική φροντίδα των παιδιών της ευρύτερης περιοχής όλης της βορειοδυτικής Ελλάδας και όχι μόνο της Ηπείρου, διότι και από τα Ιόνια Νησιά εκεί έρχονται τα σοβαρά περιστατικά και από το επάνω μέρος της Αιτωλοακαρνανίας εκεί έρχονται τα σοβαρά περιστατικά και από τη δυτική Μακεδονία και τη νότιο Αλβανία εκεί καταλήγουν τα σοβαρά περιστατικά και βεβαίως οι επιλογές που έγιναν να μην ενισχυθεί στον βαθμό που έπρεπε η πρωτοβάθμια φροντίδα υγείας δημιουργούν πολύ μεγαλύτερο πρόβλημα.

Η ερώτησή όμως, είναι πολύ συγκεκριμένη. Έχουμε διαρκή περιστατικά, τα οποία βλέπουν το φως της δημοσιότητας. Αναφέρθηκε και ο κύριος συνάδελφος στον δεκατετράχρονο που πράγματι έχασε τις αισθήσεις του και έδειξαν ετοιμότητα και τα δύο νοσοκομεία των Ιωαννίνων, αλλά παρ’ όλα αυτά χρειάστηκε αεροδιακομιδή στην Αθήνα για να σωθεί η ζωή του, ενώ έχουμε παλαιότερα περιστατικά και όχι μόνο ένα, αλλά πολύ περισσότερα, που τα παιδιά αυτά απ’ αυτή την προσπάθεια έχασαν τη ζωή τους. Και αυτό είναι ένα πολύ μεγάλο πρόβλημα, διότι η αναγκαιότητα του να υπάρξει ένα τέτοιο μεγάλο γενικό νοσοκομείο που να εξυπηρετεί όλες αυτές τις ανάγκες -μια ΜΕΘ Παίδων- είναι πολύ μεγάλη και αποτελεί ένα διαχρονικό αίτημα όλη της περιοχής. Και αυτό δεν έχει υλοποιηθεί μέχρι τώρα διότι δεν έγιναν οι σωστοί και μόνιμοι διορισμοί του απαραίτητου προσωπικού ιατρικού και νοσηλευτικού. Ήταν μία προσπάθεια που είχε γίνει παλαιότερα, αλλά σκοντάψαμε σε αυτό το πολύ σοβαρό θέμα.

Επομένως, η πανδημία ήταν μία ευκαιρία για να προχωρήσετε σε μόνιμους διορισμούς, τόσο ιατρικού, όσο και νοσηλευτικού προσωπικού, αλλά κάνατε την επιλογή να μην κινηθείτε σε αυτή την κατεύθυνση. Και επιτρέψτε μου να πω ότι αυτό έχει επιπτώσεις και στις δύο ΜΕΘ των δύο νοσοκομείων των ενηλίκων που λειτουργούν στα Γιάννενα, διότι έχετε επιλέξει να μετακινείτε γιατρούς σε μια υποστελεχωμένη κλινική για να λυθούν προβλήματα άλλων περιοχών, όπως του Αγρινίου.

Τα προβλήματα είναι πάρα πολύ σοβαρά και τίθενται. Υπάρχει συγκεκριμένο έγγραφο και από τη διευθύντρια της παιδιατρικής κλινικής, διότι δυστυχώς η έλλειψη συγκροτημένων εξειδικεύσεων, στις οποίες αναφέρθηκε ο κύριος συνάδελφος για διάφορους λόγους, δημιουργεί σοβαρό πρόβλημα και έχουμε δύο με τρεις διακομιδές παιδιών τον μήνα με ό,τι σημαίνει αυτό. Είναι εξαιρετικά επισφαλές και εξαιρετικά επικίνδυνο. Επομένως το αίτημα της δημιουργίας είναι πάρα πολύ σοβαρό. Είναι ελάχιστες οι μονάδες εντατικής θεραπείας παίδων και είναι συνήθως κατειλημμένες, η περιοχή την έχει πάρα πολύ μεγάλη ανάγκη και θέλω να ακούσω από εσάς συγκεκριμένο χρονοδιάγραμμα πρόσληψης επαρκούς ιατρικού και νοσηλευτικού προσωπικού, για να μπορέσει να προχωρήσει αυτή η διαδικασία, αφού πρώτα ενισχυθούν οι υπάρχουσες δομές, διότι ήδη έχετε εξαγγείλει τη λειτουργία ΜΑΦ για τα αγγειακά εγκεφαλικά. Είναι σημαντικό, αλλά χωρίς προσωπικό δεν να μπορεί να γίνει αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κυρία συνάδελφε, θα μου επιτρέψετε σε εσάς να απευθυνθώ με λίγο διαφορετικό τρόπο. Αυτό που σας διαφοροποιεί από τον συμπαθέστατο σε μένα κ. Έξαρχο είναι ότι εσείς έχετε κυβερνήσει, έχετε υπάρξει μέλος κυβερνήσεων και εγώ θα πω και αξιοπρεπώς και ευόρκως κάνοντας τα καθήκοντά σας και άρα γνωρίζετε ότι από τη θεωρία στην πράξη υπάρχει μια πολύ μεγάλη απόσταση. Αν ήταν τόσο εύκολο να διορίσετε γιατρούς και να γεμίσετε όλα τα κενά, πέντε χρόνια κυβερνούσατε, θα το είχατε κάνει. Φαντάζομαι ότι γνωρίζετε και τη διαδικασία του ΑΣΕΠ και πόσο χρονοβόρος είναι και ως γιατρός γνωρίζετε το μείζον πρόβλημα, ότι δεν υπάρχει πολύ μεγάλη ζήτηση από γιατρούς για να καλύψουν αυτές τις θέσεις.

Και μια και μιλάμε για τα χειρουργεία πάλι επικαλούμαι την ιατρική σας ιδιότητα: Ξέρετε ότι δεν υπάρχουν αναισθησιολόγοι και όχι μόνο στην Ελλάδα, αλλά σε όλη τη δυτική Ευρώπη. Ο WHO το έχει θέσει ως το πρώτο παγκόσμιο πρόβλημα των νοσοκομείων παντού.

Ας πάμε όμως στο συγκεκριμένο.

Έχει εκδοθεί η προκήρυξη του ΑΣΕΠ το 2022, που αφορά στην πλήρωση με σειρά προτεραιότητας τριών χιλιάδων επτακοσίων είκοσι θέσεων μόνιμου νοσηλευτικού προσωπικού κατηγορίας ΠΕ, ΤΕ και ΔΕ σε φορείς του Υπουργείου Υγείας. Ειδικότερα, για το Πανεπιστημιακό Γενικό Νοσοκομείο Ιωαννίνων προβλέπεται η κάλυψη πενήντα οκτώ θέσεων προσωπικού, έχουν εκδοθεί τα προσωρινά αποτελέσματα επιτυχόντων και βρισκόμαστε στη διαδικασία του ελέγχου των ενστάσεων από το ΑΣΕΠ.

Επίσης, έχει εκδοθεί η προκήρυξη του ΑΣΕΠ το 2023 που αφορά στην πλήρωση με σειρά προτεραιότητας επτακοσίων εβδομήντα πέντε θέσεων διαφόρων κλάδων και ειδικοτήτων σε φορείς του Υπουργείου Υγείας. Από αυτή τη δεύτερη για το Πανεπιστημιακό Νοσοκομείο Ιωαννίνων προβλέπεται η κάλυψη δεκαεπτά θέσεων προσωπικού και η έναρξη υποβολής αιτήσεων είναι αύριο, 16-1-2024.

Ακόμα, αναμένεται η έκδοση προκήρυξης άλλων οκτακοσίων δεκαεπτά θέσεων προσωπικού από το ΑΣΕΠ μέσα στον χρόνο.

Στον προγραμματισμό προσλήψεων του 2024, όπου όπως ξέρετε το Υπουργείο Υγείας έχει πάρει τη μερίδα του λέοντος από την Κυβέρνηση, έχει εγκριθεί η πλήρωση πέντε χιλιάδων πενήντα θέσεων τακτικού προσωπικού στο Υπουργείο Υγείας. Αναμένεται η κατανομή των θέσεων σε φορείς. Το Υπουργείο Υγείας δίνει προτεραιότητα στην ανάπτυξη και στον εκσυγχρονισμό των μονάδων εντατικής θεραπείας ενηλίκων και παίδων.

Έρχομαι τώρα στην ερώτησή σας. Η αύξηση των κλινών αυτών και η σωστή λειτουργία είναι προτεραιότητά μας προκειμένου να καλύπτονται όσο τον δυνατόν περισσότερο οι ανάγκες των ασθενών. Ειδικότερα, σας γνωρίζουμε ότι στο Πανεπιστημιακό Γενικό Νοσοκομείο Ιωαννίνων είναι εγκατεστημένη η Πανεπιστημιακή Παιδιατρική Κλινική μετά των ειδικών μονάδων που την απαρτίζουν, μεταξύ των οποίων περιλαμβάνεται και μονάδα εντατικής θεραπείας παίδων. Το λέω γιατί άκουσα ότι δεν υπάρχει.

Στοιχεία της ΥΠΕ: Η ανάπτυξη μιας μονάδας εντατικής θεραπείας παίδων -αυτό που με ρωτάτε, δηλαδή, επ’ αφορμής του δεκατετράχρονου- δεν είναι απλή υπόθεση ούτε απόφαση μιας στιγμής. Βασική προϋπόθεση ασφαλούς λειτουργίας της είναι να υποστηρίζεται και από άλλες ειδικότητες και κατ’ επέκταση εξειδικευμένων κλινικών που δεν υφίστανται στην παρούσα φάση στο Παιδιατρικό Νοσοκομείο Ιωαννίνων. Αυτές είναι η Παιδο - ΩΡΛ, η Παιδοχειρουργική και η Παιδοορθοπαιδική, θέσεις οι οποίες δεν προβλέπονται στον οργανισμό του συγκεκριμένου νοσοκομείου.

Σήμερα, λοιπόν, στην Υγειονομική μας Περιφέρεια -στην 6η αναφέρομαι πάντα- λειτουργεί άρτια η ΜΕΘ Παίδων του Πανεπιστημιακού Γενικού Νοσοκομείου Πατρών, η οποία είναι πλήρως στελεχωμένη και υποστηρίζεται από ένα ολόκληρο Παιδιατρικό Νοσοκομείο στην Πάτρα στο οποίο είναι ανεπτυγμένες όλες οι ως άνω απαραίτητες ειδικότητες.

Επιπλέον, από τα μέχρι τώρα στοιχεία της μονάδας προκύπτει ότι εξυπηρέτησε όλα τα περιστατικά που χρειάστηκε όχι μόνο στον δυτικό άξονα της χώρας, αλλά και ευρύτερα, χωρίς ποτέ η πληρότητά της να φτάσει στο 100%.

Ξαναλέω: Η Παιδιατρική Μονάδα Πατρών, που έχει το σύνολο των ειδικοτήτων και άρα παρέχει υπηρεσίες φροντίδας με ασφάλεια και κατά τον τρόπο που πράγματι αξίζει ένας ασθενής να έχει, δεν έχει φτάσει ποτέ σε πληρότητα 100%. Αντίθετα, τα μέγιστα όρια πληρότητας τον χειμώνα αγγίζουν το 70% ως 80% και το καλοκαίρι 50% έως 60%.

Σε ό,τι αφορά το Γενικό Πανεπιστημιακό Νοσοκομείο Ιωαννίνων μέχρι σήμερα ουδέποτε υπήρξε ουσιαστική συζήτηση και κατάθεση εμπεριστατωμένης πρότασης για ανάπτυξη ΜΕΘ Παίδων. Αντίθετα, επισημαίνεται ότι θα πρέπει να υπάρξουν οι προϋποθέσεις για την εξεύρεση του απαιτούμενου ιατρικού προσωπικού σε ειδικότητες που σήμερα είναι εξαιρετικά δύσκολο να εξευρεθούν, όπως για παράδειγμα οι παιδοεντατικολόγοι και οι λοιπές εξειδικευμένες ειδικότητες οι οποίες σήμερα δεν είναι διαθέσιμες στην Ελλάδα. Καταθέτω για τα Πρακτικά, κύριε Πρόεδρε, την απάντηση.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κατά συνέπεια -και απευθύνομαι τώρα σε μια γιατρό και πρώην Υπουργό- θα ήταν πολύ εύκολο για μένα να σας πω «ναι, θα την κάνουμε» για να παίξει μια ωραία είδηση, αλλά εσείς ξέρετε, σε αντίθεση με τον διπλανό σας, πόσο μεγάλη διαφορά έχει η θεωρία από την πράξη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Τζούφη, έχετε τον λόγο.

**ΜΕΡΟΠΗ ΤΖΟΥΦΗ:** Βάλατε πάρα πολλά θέματα, αλλά θα απαντήσω σε όλα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εσείς δεν είστε εδώ για να απαντήσετε.

**ΜΕΡΟΠΗ ΤΖΟΥΦΗ:** Είπατε ότι δεν έχει γίνει προσπάθεια να δημιουργηθεί ΜΕΘ παίδων στα Γιάννενα. Η προσπάθεια αυτή είχε γίνει και υπήρχε μεγάλη συζήτηση και με τον επικεφαλής της ΜΕΘ Πατρών και με τα διοικητικά συμβούλια και με την Ιατρική Σχολή για να μπορέσει να λειτουργήσει και μάλιστα είχε γίνει και πρόσληψη χειρουργού στην προσπάθεια να μπορέσει να λειτουργήσει. Εκεί που κόλλησαν τα πράγματα ήταν ότι δεν υπήρχε επαρκές νοσηλευτικό προσωπικό.

Από την άλλη μεριά όλα αυτά τα οποία είπατε, ότι δεν είχε γίνει προσπάθεια και κυβερνήσαμε κ.λπ., πρέπει εδώ να σας πω ότι η τέταρτη πτέρυγα που άνοιξε στο Πανεπιστημιακό Νοσοκομείο σε πολύ δύσκολες συνθήκες ήταν κάτι που η Νέα Δημοκρατία ως αντιπολίτευση τότε είχε πολεμήσει λυσσαλέα με ερωτήσεις δικών σας Βουλευτών ότι δεν θα μπορούσε να λειτουργήσει. Λειτούργησε και ήταν το βασικό εργαλείο για να αντιμετωπίσουμε την πανδημία. Το ίδιο ισχύει και για το κέντρο εξαρτήσεων που για πάρα πολλά χρόνια δεν λειτουργούσε στο Νοσοκομείο Χατζηκώστα και οι δομές του χρησιμοποιήθηκαν για την αντιμετώπιση της πανδημίας. Επομένως εάν υπάρχει η πολιτική βούληση -και αυτά έγιναν σε πολύ δύσκολες συνθήκες- πρέπει και οφείλουμε να προχωρήσουμε σε αυτή την κατεύθυνση. Δεν επαρκεί ο χρόνος μεταφοράς μέχρι το νοσοκομείο των Πατρών -και το ξέρω πάρα πολύ καλά- διότι εκεί πρέπει να υπάρξουν πολύ δύσκολες αποφάσεις, ποιο παιδί διακομίζεις, ποιο παιδί διασωληνώνεις. Είναι διαφορετικό να έχεις τη μονάδα από πάνω, αυτό είναι πάρα πολύ κρίσιμο, τα δευτερόλεπτα και οι ώρες είναι πάρα πολύ κρίσιμες, από το να χρειαστεί να διακομίσεις αν επιβάλλεται ή δεν επιβάλλεται ένα παιδί. Επομένως είναι πάρα πολύ κρίσιμο να λειτουργήσει αυτή η μονάδα.

Και έρχομαι στο ζήτημα της στελέχωσης. Αναφερθήκατε σε διάφορα νούμερα. Υπάρχουν δυνατότητες, κύριε Υπουργέ.

Κατ’ αρχάς όσον αφορά το θέμα των αναισθησιολόγων το Πανεπιστημιακό Νοσοκομείο Ιωαννίνων είχε την τύχη να προσληφθούν αναισθησιολόγοι στη μονάδα, αλλά αυτό δεν είναι επαρκές. Αυτή τη στιγμή έχουν προκηρυχθεί και δύο θέσεις, μία αναισθησιολόγου και μία χειρουργού από το πανεπιστήμιο. Έχει δυνατότητες το πανεπιστήμιο. Το Υπουργείο Παιδείας πήρε διακόσιες εβδομήντα θέσεις από το ΕΣΥ και λέει ότι θα τις διαθέσει στις ιατρικές σχολές. Στην Ιατρική Ιωαννίνων δώσατε μόνο δεκαπέντε θέσεις, ενώ στη γειτονική της Λάρισας τριάντα. Εάν διαθέσετε επαρκή αριθμό θέσεων στην Ιατρική Σχολή οι θέσεις αυτές είναι υψηλού ανταγωνισμού και στελεχώνονται όλες, όπως είχε γίνει στο παρελθόν επί διακυβέρνησης ΣΥΡΙΖΑ. Κατανείμαμε με ισότιμο τρόπο θέσεις στις ιατρικές σχολές και καλύφθηκαν όλες. Και μάλιστα, στα γνωστικά αντικείμενα που καλύφθηκαν ήταν οι άνθρωποι που έδωσαν τη μάχη της πανδημίας.

Όσον αφορά δε το νοσηλευτικό προσωπικό, υπάρχουν σε εξέλιξη διάφορες προκηρύξεις, αλλά το αποτέλεσμα είναι ότι έχουν γίνει μόνο οι προσλήψεις της προκήρυξης 7Κ/2022 και μάλιστα, των πανεπιστημιακής εκπαίδευσης. Από αυτές λοιπόν τις εκκρεμούσες προκηρύξεις του νοσηλευτικού προσωπικού, ήδη υπάρχει νοσηλευτικό προσωπικό που έχει τελειώσει την ειδίκευσή του και του οποίου απλώς παρατείνετε τη θητεία.

Μπορείτε να μονιμοποιήσετε το επικουρικό νοσηλευτικό προσωπικό με εξειδίκευση στις μονάδες και κάποιοι από αυτούς να εξειδικευτούν και στο κομμάτι της παιδιατρικής. Δεν λέω ότι θα γίνει αύριο, αλλά πρέπει να αποτελεί δέσμευση και προοπτική. Έτσι κάποτε ξεκινήσαμε και με το PET scan, από μια ερώτηση που πήρε πολλά χρόνια, αλλά που αυτήν τη στιγμή αποτελεί κατάκτηση για όλη την ευρύτερη περιοχή.

Πρέπει να δεσμευτείτε ότι αυτό θα είναι στην προοπτική της εξέλιξης, διότι ιδρύσατε, αυτή τη στιγμή τουλάχιστον νομοθετήσατε, ΜΑΦ για τα αγγειακά εγκεφαλικά επεισόδια. Σωστά, αλλά εδώ υπάρχουν σοβαρότατα προβλήματα.

Όσον αφορά δε για τις εξειδικεύσεις της παιδιατρικής, μπορούν να βγουν αντικείμενα στην Ιατρική Σχολή με το ειδικό περιεχόμενο και να στελεχωθούν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν αντιδικούμε. Κακώς το εκλάβατε ως αντιδικία. Ποιος Υπουργός Υγείας δεν θα ήθελε να μπορεί να φτιάξει μία ΜΕΘ παντού; Εγώ για ποιον λόγο να είμαι αντίθετος;

Το θέμα δεν είναι αν θα ήταν ιδανικό να έχουμε μία ΜΕΘ ο καθένας στη γειτονιά του. Το θέμα είναι αν είναι εφικτό πραγματικά να φτιάξουμε κάπου μια ΜΕΘ. Για τη δε κατανομή των θέσεων, χαίρομαι που αναγνωρίζετε ότι η Κυβέρνησή μας κατάφερε να φτιάξει διακόσιες εβδομήντα νέες θέσεις μελών ΔΕΠ στις ιατρικές σχολές για να βοηθήσουμε το Εθνικό Σύστημα Υγείας. Εμείς το κάναμε και ευχαριστώ που το αναγνωρίζετε.

Όμως, η κατανομή των θέσεων δεν γίνεται με γεωγραφικά κριτήρια, πόσους θα πάρει η Θεσσαλία και πόσους η Ήπειρος. Αυτό που κάνετε είναι πολύ μεγάλο λάθος. Η κατανομή των θέσεων γίνεται βάσει των πραγματικών αναγκών και των πανεπιστημιακών κλινικών. Αλίμονο αν κάναμε κατανομή πόσους θα πάρει ο τάδε βουλευτής και πόσους θα πάρει ο δείνα. Αυτή είναι η συζήτηση που θα κάνουμε στη Βουλή;

**ΜΕΡΟΠΗ ΤΖΟΥΦΗ:** Όχι, κύριε Υπουργέ. Έχετε έγγραφο για την ανισότιμη κατανομή…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κυρία συνάδελφε, εγώ σας άκουσα, δεν σας διέκοψα. Δεν έχετε τώρα τον λόγο, τον έχω εγώ τώρα. Τι να κάνουμε τώρα; Έτσι είναι ο Κανονισμός. Σας διέκοψα εγώ όταν μιλήσατε; Ίσα ίσα που είπα πολλά στην πρωτολογία μου για να σας δώσω την ευκαιρία να απαντήσετε και μάλιστα, με την ανοχή του Προεδρείου.

Λοιπόν, για να το κλείσουμε, για να έρθω εγώ να δεσμευτώ ότι θα γίνει εκεί ΜΕΘ, όπως μου τη ζητάτε, θα πρέπει η υπηρεσία να μου λέει ότι μπορώ να το υποστηρίξω. Αυτό όμως που σας λέω μετά βεβαιότητας είναι ότι οι προσλήψεις που έχουν προγραμματιστεί να γίνουν φέτος στο Εθνικό Σύστημα Υγείας δεν έχουν προηγούμενο τα τελευταία σαράντα χρόνια. Είναι το μεγαλύτερο πρόγραμμα προσλήψεων σε έναν χρόνο από την ίδρυση του ΕΣΥ και γίνεται από αυτόν τον Πρωθυπουργό και από αυτή την Κυβέρνηση.

Περισσότερη αγωνία πια έχουμε αν θα βρούμε γιατρούς να στελεχώσουν τις προσλήψεις, παρά να διεκδικήσουμε προσλήψεις από το κράτος που ήδη έχει δώσει απλόχερα την έγκρισή του.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μέλη από το Σωματείο Συνταξιούχων του Οργανισμού Ασφάλισης Ελεύθερων Επαγγελματιών Σπάρτης.

Σάς καλωσορίζουμε.

(Χειροκροτήματα απ’ όλες τις πτέρυγες της Βουλής)

Ήταν και ο Υπουργός Εργασίας εδώ, αλλά τώρα που ήρθατε είναι ο Υπουργός Υγείας κι έτσι δεν θα μπορούσατε να του θέσετε και τα θέματα. Αλλάξανε.

Συνεχίζουμε με τη δεύτερη με αριθμό 525/8-1-2024 επίκαιρη ερώτηση δεύτερου κύκλου του Βουλευτή Μαγνησίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Βασιλείου Μεταξά προς τον Υπουργό Υγείας με θέμα: «Να παρθούν άμεσα μέτρα για την ενίσχυση του Τμήματος Χημειοθεραπείας του Γενικού Νοσοκομείου Βόλου».

Ελάτε, κύριε συνάδελφε.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Κύριε Υπουργέ, η ερώτηση αφορά το Τμήμα Χημειοθεραπείας του Γενικού Νοσοκομείου Βόλου που εδώ και αρκετό καιρό πραγματικά λειτουργεί σε απαράδεκτες συνθήκες, επικίνδυνες για τους ασθενείς και για το ιατρονοσηλευτικό προσωπικό. Φυσικά δεν είναι το μόνο τμήμα, δεν είναι η μόνη περίπτωση σε όλη την Ελλάδα, όπου συμβαίνουν αντίστοιχα πράγματα, εξαιτίας της διαχρονικής πολιτικής όλων των κυβερνήσεων στο ζήτημα της δημόσιας υγείας, που εσείς βέβαια το πάτε και παραπέρα.

Και για να μιλάμε με στοιχεία, η κατάσταση αυτή τη στιγμή είναι η εξής: Κατά μέσο όρο το 2023 το συγκεκριμένο τμήμα για κάθε μήνα έπρεπε να κάνει τετρακόσιες δύο συνεδρίες χημειοθεραπείας, να δεχτεί διακόσιους εξήντα τρεις ασθενείς στα εξωτερικά ιατρεία και τριάντα τρεις νέες περιπτώσεις. Ξαναλέω, κατά μέσο όρο κατά μήνα.

Για όλα αυτά υπάρχει μία γιατρός, μία γιατρός ογκολόγος, για όλα αυτά τα περιστατικά, για όλες αυτές τις ανάγκες, η οποία τι πρέπει να κάνει; Πρέπει να προετοιμάζει τα φάρμακα για τις συνεδρίες και να τις παρακολουθεί κατά τη διάρκεια της χημειοθεραπείας, να βρίσκεται στα εξωτερικά ιατρεία, να μελετά τριάντα τρεις νέους φακέλους κάθε μήνα. Μία γιατρός.

Και αυτή η απαράδεκτη κατάσταση υπάρχει εδώ και έξι μήνες. Η λύση που -δεν ξέρω αν η λέξη αυτή χρησιμοποιείται για τέτοια πράγματα- είχατε βρει ήταν να φέρνετε έναν γιατρό για μια φορά την εβδομάδα από τη Λάρισα εκεί για δύο μήνες -τον τελευταίο μήνα δεν πήγε, ξεκίνησε ξανά αυτή την εβδομάδα- και φως στο τούνελ δεν υπάρχει.

Και το ερώτημα είναι πολύ σαφές. Η συγκεκριμένη γιατρός έχει φτάσει στα όριά της. Για έξι μήνες της απαγορεύεται να αρρωστήσει, γιατί θα πρέπει να εγκαταλείψει όλους αυτούς τους ασθενείς. Η ερώτηση είναι πολύ απλή. Τι μέτρα θα πάρετε για να προσλάβετε δύο τουλάχιστον επιπλέον ογκολόγους με μόνιμη σχέση εργασίας, αλλά και όλο το υπόλοιπο απαραίτητο προσωπικό, διοικητικό προσωπικό – διότι η συγκεκριμένη γιατρός αναγκάζεται να κάνει και διοικητική δουλειά και να αφιερώνει χρόνο και γι’ αυτό το πράγμα, σε βάρος των ασθενών- αλλά και όλο το απαραίτητο ιατρικό προσωπικό, γιατί η χημειοθεραπεία δεν είναι μόνο ο ογκολόγος;

Και ξαναλέω, μιλάμε για καρκινοπαθείς, μιλάμε για ζητήματα ζωής και θανάτου, που έχετε αφήσει μια πόλη σαν τον Βόλο με μία ογκολόγο γιατρό τους τελευταίους έξι μήνες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο.

Παρακαλώ, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κύριε συνάδελφε.

Στη μονάδα χημειοθεραπείας του Γενικού Νοσοκομείου Βόλου προβλέπονται δύο θέσεις ιατρών ΕΣΥ, οι οποίες μέχρι και την 1η Σεπτεμβρίου 2023 ήταν καλυμμένες αμφότερες. Όμως την 1-9-2023 παραιτήθηκε ο Διευθυντής Παθολογικής Ογκολογίας και ακολούθησε και η παραίτηση ενός επικουρικού γιατρού στο Τμήμα Χημειοθεραπείας. Έτσι, λοιπόν, έχει μείνει μόνο μία γιατρός Επιμελήτρια Α΄, όπως ακριβώς το λέτε.

Ο λόγος που έμεινε μία δεν είναι γιατί δεν είχε φροντίσει το σύστημα εκεί να έχει γιατρούς, είναι γιατί ταυτόχρονα παραιτήθηκαν δύο. Αμέσως μετά η 5η ΥΠΕ μετακίνησε γιατρό ειδικό της παθολογικής ογκολογίας από τη Λάρισα στον Βόλο για μία μέρα την εβδομάδα. Και δεν διήρκησε για έναν μήνα, όπως εσφαλμένα αναγράφεται στην ερώτησή σας αλλά συνεχίζεται κανονικά.

Η 5η ΥΠΕ απέστειλε στο Υπουργείο Υγείας αίτημα για διάθεση δύο φορές την εβδομάδα ενός ογκολόγου ιατρού του 404 Στρατιωτικού Νοσοκομείου. Το αίτημα έχει προωθηθεί από εμάς στο Υπουργείο Άμυνας. Στο ηλεκτρονικά τηρούμενο κατάλογο επικουρικών δεν υπάρχει εγγεγραμμένος ιατρός ώστε να ενισχυθεί το συγκεκριμένο τμήμα και κάναμε πρόσκληση εκδήλωσης ενδιαφέροντος για ιδιώτη ογκολόγο για συνεργασία με το Γενικό Νοσοκομείο Βόλου, με μπλοκάκι δηλαδή, αν δεν υπήρχε κανένας ενδιαφερόμενος.

Ως προς τη διεκπεραίωση των εγγράφων, την τήρηση φακέλων ογκολογικών ασθενών, σας ενημερώνω ότι στο ογκολογικό τμήμα υπηρετεί μόνιμα μία διοικητική υπάλληλος, ενώ από τις 13-9-2023 μετακινήθηκε άλλος ένας διοικητικός υπάλληλος.

Όσον αφορά στις εισαγωγές ασθενών για ημερήσια νοσηλεία και χορήγηση φαρμάκων υποδόρια, από το στόμα και ενδομυϊκά, ανέρχονται κατά μέσο όρο στις τετρακόσιες πέντε περίπου τον μήνα για το έτος 2023, ενώ τα πραγματοποιηθέντα εξωτερικά τακτικά ιατρεία ανέρχονται για το έτος 2023 σε διακόσια εξήντα επτά κατά μήνα.

Κλείνοντας, θα πρέπει να τονιστεί ότι το Τμήμα Χημειοθεραπείας του Βόλου λειτουργεί απρόσκοπτα, οι ογκολογικοί ασθενείς που έχουν ήδη ξεκινήσει τη θεραπεία τους εξυπηρετούνται και αντιμετωπίζονται έγκαιρα, χωρίς να υπάρχει καμμία καθυστέρηση ή επιπλέον αναμονή στα προγραμματισμένα τους ραντεβού. Δηλαδή, πέραν της αναστάτωσης από την παραίτηση των δύο γιατρών, δεν έχει υπάρξει αλλαγή ως προς τα ραντεβού. Συνεχίζεται κανονικά η λειτουργία της μονάδας.

Παρά ταύτα ασφαλώς και έχουμε προκηρύξει τις θέσεις αυτών που έχουν παραιτηθεί για τις καλύψουμε, αλλά αυτό όπως γνωρίζετε, έχει μία διαδικασία. Καταθέτω για τα Πρακτικά και τη σχετική απάντηση της Υγειονομικής Περιφέρειας.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ο προηγούμενος ιατρός έφυγε γιατί τον είχατε δύο χρόνια μόνο του εκεί και δεν άντεξε και έφυγε. Κοιτάξτε το καλύτερα αυτό.

Αυτό ισχύει και σε άλλα νοσοκομεία. Δεν ισχύει μόνο στον Βόλο, αναισθησιολόγοι και άλλες ειδικότητες που τους έχετε τεντώσει, και βρίσκονται εκεί μόνο γιατί κοιτάνε τους ασθενείς κατάματα. Γιατί η δική σας πολιτική θέλει ένα νοσοκομείο δημόσιο το οποίο θα σπρώχνει τελικά τους ασθενείς στον ιδιωτικό τομέα, γιατί αυτό κάνετε.

Τα στοιχεία τα είπα και εγώ. Θέλετε να πείτε ότι για τετρακόσιες τρεις χημειοθεραπείες και διακόσιες είκοσι τρεις επισκέψεις στα εξωτερικά ιατρεία φτάνει ένας ιατρός και ένας επικουρικός; Επίσης δεν είναι σωστό αυτό που λέτε. Τον τελευταίο μήνα ο συγκεκριμένος, που έρχεται μία φορά την εβδομάδα, δεν είχε έρθει. Δεν είχε έρθει τον τελευταίο μήνα, τώρα ξανά αυτή την εβδομάδα ξεκίνησε. Φτάνει αυτό το πράγμα; Φτάνουν αυτοί οι ιατροί για τέτοιες περιπτώσεις, ξαναλέω, για καρκινοπαθείς; Ως Υπουργός Υγείας αυτό λέτε, ότι φτάνει ένας γιατρός για όλες αυτές τις περιπτώσεις και δύο διοικητικοί υπάλληλοι;

Ο ογκολόγος γιατρός πρέπει να κάνει το φάρμακο για κάθε έναν από αυτούς τους ασθενείς, το δικό του εξειδικευμένο φάρμακο. Και όχι μόνο να το παρασκευάσει, αλλά πρέπει και να βρει και τις δοσολογίες. Και η λύση σας είναι ποια; Επικουρικοί γιατροί. Δηλαδή τι; Για περιπτώσεις που απαιτείται να έχεις γνώση της περίπτωσης, γνώση του ιστορικού, που πρέπει να είσαι εκεί πέρα, να πηγαίνει κάποιος για τρεις μήνες και να φεύγει. Και μέχρι να έρθει ο επόμενος να ξαναβλέπει όλες τις περιπτώσεις, να ξαναδεί, να ξαναμελετήσει φακέλους και μέχρι να φύγει και να έρθει ο επόμενος; Αυτή είναι η κατάσταση με τα τμήματα χημειοθεραπείας; Αυτή την κατάσταση θέλετε;

Αλλά προφανώς το ερώτημα είναι ρητορικό. Αυτή την κατάσταση θέλετε. Γιατί θα μπορούσατε να πάρετε απόφαση τώρα και να κάνετε γρήγορες διαδικασίες και να προσλάβετε έναν γιατρό ή δύο μόνιμους γιατρούς, που απαιτούνται σε αυτές τις περιπτώσεις, όπως λένε οι ίδιοι οι επιστήμονες, αλλά αν δεν το κάνετε. Κατά τα άλλα, για άλλα ζητήματα σε μια νύχτα βρίσκετε λύσεις, επιβεβαιώνοντας αυτό που λέμε, ότι μιλάμε για ένα επιτελικά ανίκανο αστικό κράτος, που για τα ζητήματα των επιχειρηματικών ομίλων η μηχανή είναι λαδωμένη και δουλεύει μια χαρά, αλλά σε ό,τι έχει να κάνει με τα δικαιώματα, με την υγεία, με τη ζωή του λαού την έχει σκουριάσει τη μηχανή η λογική του κόστους και του οφέλους. Εκεί σπρώχνετε. Ποιος ασθενής θα πάει σε ένα τμήμα τέτοιο, ξαναλέω, για ζήτημα ζωής και θανάτου; Τον σπρώχνετε πού; Στην ιδιωτική υγεία.

Το μεγάλο ιδιωτικό νοσοκομείο του Βόλου που θέριεψε και με την πανδημία, όπως και σε άλλες πόλεις, διαφημίζει το δικό του τμήμα χημειοθεραπείας με τους πολλούς γιατρούς, με τον λιγότερο χρόνο αναμονής, με το προσωπικό που έχει. Αλλά για να πας εκεί πρέπει να βάλεις υποθήκη ένα σπίτι για να σωθείς από τον καρκίνο. Αυτό θέλετε. Και τους γιατρούς να τους εξοντώνετε και να τους στέλνετε και στην ιδιωτική υγεία. Όχι επειδή οι άνθρωποι θα πάρουν και τίποτα τσουβάλια με χρήματα, αλλά επειδή στο δικό σας σύστημα δεν αντέχουν. Ξαναλέω, έχετε έξι μήνες μια γιατρό η οποία έχει ξεπεράσει τα ανθρώπινα όρια και βρίσκεται εκεί γιατί κοιτάει κατάματα τους ασθενείς. Και εδώ λέτε ότι «θα βρούμε», και «άμα βρούμε κάποιον να έρθει», και ούτω καθεξής. Λοιπόν πρέπει να πάρετε άμεσα μέτρα και να βρείτε λύση τώρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε συνάδελφε, μένω έκπληκτος. Δεν περίμενα να ακούσω τέτοια πράγματα από Βουλευτή του Κομμουνιστικού Κόμματος. Μας είπατε ότι στο ιδιωτικό νοσοκομείο Βόλου και στα άλλα ιδιωτικά νοσοκομεία περίπου, αν κατάλαβα καλά, οι γιατροί, δηλαδή οι υπάλληλοι του νοσοκομείου, οι συνεργάτες του, αμείβονται καλύτερα από το δημόσιο και έχουν καλύτερες συνθήκες εργασίας. Τέτοια υπεράσπιση της ιδιωτικής υγείας από το Κομμουνιστικό Κόμμα Ελλάδας δεν έχω ξανακούσει. Και καλύτερες αμοιβές και καλύτερες συνθήκες στην ιδιωτική υγεία!

Τώρα, για να μιλάμε σοβαρά, μου είπατε ότι είπα εγώ ότι φτάνει ένας γιατρός όταν σας προείπα ότι έχουμε προκηρύξει ήδη τις θέσεις για τους προσλάβουμε;

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Επικουρικό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν σας διέκοψα, μη με διακόψετε.

Άμα πιστεύαμε, αγαπητέ, ότι φτάνει ο ένας γιατρός, δεν θα προκηρύσσαμε τις θέσεις των προσλήψεων που σας ανέφερα προηγουμένως. Προκηρύξαμε τις θέσεις, επειδή δεν φτάνει ο ένας γιατρός.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Θα είναι μόνιμοι;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Για μόνιμες θέσεις σας λέω.

Ανέφερα στην προηγούμενη ομιλία μου στον συνάδελφό σας αναλυτικά τις προκηρύξεις του ΑΣΕΠ και τις χιλιάδες θέσεων μόνιμων γιατρών που αυτή τη στιγμή έχουμε ξεκινήσει προκηρύξεις. Μιλάμε για πάνω από έξι χιλιάδες προσλήψεις μόνιμων γιατρών. Είναι το μεγαλύτερο πρόγραμμα προσλήψεων μονίμων ιατρών σε μία χρονιά από τη δεκαετία του 1980. Άρα τι μου λέτε;

Τώρα δεν συζητάμε για το αν η Κυβέρνηση έχει τη βούληση να προσλάβει μόνιμους γιατρούς. Και οι θέσεις έχουν προκηρυχθεί, και τα κονδύλια έχουν δεσμευτεί, και οι αποφάσεις έχουν ληφθεί, και τα πάντα όλα. Το θέμα είναι αν θα βρούμε αυτούς τους γιατρούς. Ξέρετε γιατί; Γι’ αυτό που είπε. Γιατί δυστυχώς πολλοί γιατροί προτιμούν να πάνε στον ιδιωτικό τομέα. Γιατί να πάνε στον ιδιωτικό τομέα; Γι’ αυτό που είπατε, γιατί έχουν καλύτερες αμοιβές και καλύτερες συνθήκες.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Γιατί τους έχετε εξοντώσει εσείς και η προηγούμενη κυβέρνηση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αλλά μήπως θα έπρεπε να σας προβληματίσει γιατί ο ιδιωτικός τομέας καταφέρνει να έχει καλύτερες αμοιβές και καλύτερες συνθήκες; Μήπως δηλαδή και εσείς τελικά είστε υπέρ του ιδιωτικού συστήματος;

Άρα, λοιπόν, για να το κλείσουμε, το κράτος έχει κάνει τις προκηρύξεις των θέσεων. Η Υγειονομική Περιφέρεια παρακολουθεί το πραγματικό πρόβλημα που αναφέρατε στον Βόλο με τις παραιτήσεις των δύο γιατρών. Οι διαδικασίες προσπαθούμε να είναι οι γρηγορότερες δυνατές. Οι προσλήψεις γίνονται μέσω ΑΣΕΠ και όχι από τον Υπουργό Υγείας, άρα λοιπόν αναγκαστικά θα δούμε τους χρόνους της διαφάνειας και της αξιοκρατίας που απαιτείται να ακολουθούμε, σύμφωνα με το Σύνταγμα της χώρας.

Όσον αφορά την κριτική σας για το επιτελικό κράτος, που είναι ανίκανο και δεν ενδιαφέρεται για την ασφάλεια του λαού, σάς έχω πει εσείς, κύριοι του ΚΚΕ, εμένα μην με προκαλείτε με τέτοια. Υπερασπίζεστε ένα σύστημα κατά το οποίο η Ένωση Σοβιετικών Σοσιαλιστικών Δημοκρατιών όταν υπήρχε, ο μεγαλύτερος σιτοβολώνας του πλανήτη, αναγκαζόταν να εισάγει στάρι από τον Καναδά και τις Ηνωμένες Πολιτείες γιατί δεν είχαν φάνε. Και ξέρετε γιατί δεν είχαν να φάνε; Γιατί μέχρι να μεταφέρουν το στάρι από τους σιτοβολώνες της Ουκρανίας και της Ρωσίας στους φούρνους πέρναγαν από τόσες υπογραφές και τόση γραφειοκρατία που σάπιζε το στάρι και αναγκάζονταν να κάνουν εισαγωγές. Άρα αν μιλάτε εσείς τώρα για ανίκανο επιτελικό κράτος σε μας, που σαράντα χρόνια μετά κλαίτε την Ένωση Σοβιετικών Σοσιαλιστικών Δημοκρατιών, πάει πολύ!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Εκεί πήγαινε να γιατρευτεί ο λαός, στους γιατρούς δημόσια.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Σε "Άρλεκιν" τα διαβάζετε αυτά;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα να λύσουμε αυτό το θέμα;

Κύριοι συνάδελφοι, περάσανε τα χρόνια. Αφήστε το αυτό τώρα να προχωρήσουμε στο επόμενο. Έχουμε και τον κ. Δελή επόμενο. Έχετε Ευρωβουλευτές, έχετε εκλέξει Ευρωβουλευτές. Ξέρετε ότι στην Ευρωβουλή όταν τελειώνουν τα τρία λεπτά αμέσως κλείνει και το μικρόφωνο. Πιστεύω έχετε πάει. Στις Βρυξέλλες θα μάθετε. Πάμε τώρα στο επόμενο να προχωρήσουμε.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Και στην Αγγλία φωνάζουν ο ένας στον άλλον.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν θα το αλλάξει το Κομμουνιστικό Κόμμα αυτό. Είπαμε να τα βρείτε τώρα με τον Στάλιν, αλλά μέχρι εκεί, όχι και τον Κανονισμό λειτουργίας.

Εισερχόμαστε στην τέταρτη με αριθμό 528/8-1-2024 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Υγείας, με θέμα: «Αποκατάσταση των δικαιωμάτων των ιατρών ΙΔΑΧ της 3ης και 4ης ΔΥΠΕ, μέλη του Συλλόγου Επιστημονικού Υγειονομικού Προσωπικού Φροντίδας Υγείας Βορείου Ελλάδας».

Κύριε Δελή, έχετε τον λόγο για δύο λεπτά για την πρωτολογία σας.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Το θέμα, κύριε Υπουργέ, ξεκινάει το 2014, όταν οι γιατροί και οι οδοντίατροι του πρώην ΙΚΑ και του ΕΟΠΥΥ με βάση τον ν.4238 που ψηφίζεται τότε μεταφέρονται διοικητικά και εργασιακά στις διοικήσεις των υγειονομικών περιφερειών της χώρας. Αυτή είναι η αρχή του θέματος.

Κατόπιν η διοίκηση της 4ης Υγειονομικής Περιφέρειας Μακεδονίας - Θράκης, όπως και όλες οι διοικήσεις, όλες οι υγειονομικές περιφέρειες, αφού πρώτα η συγκεκριμένη, η 4η ΥΠΕ, αξιολογεί τους δικούς της και τους κατατάσσει σε θέσεις κλάδου γιατρών και οδοντιάτρων του ΕΣΥ, τους καλεί η ίδια η διοίκηση να υποβάλουν υποχρεωτικά δήλωση, και μάλιστα ανέκκλητη δήλωση, επιλογής ασφαλιστικού και συνταξιοδοτικού φορέα. Οι επιλογές που έχουν τότε οι εργαζόμενοι, το 2014, είναι δύο: είτε να μείνουν στο πριν από τη μεταφορά τους συνταξιοδοτικό και ασφαλιστικό καθεστώς, δηλαδή στο πρώην ΕΤΑΑ - ΤΣΑΥ, είτε να υπαχθούν στο ασφαλιστικό-συνταξιοδοτικό καθεστώς του δημοσίου.

Οι περισσότεροι, το σύνολο σχεδόν των γιατρών της 4ης ΥΠΕ, επιλέγουν να μείνουν στον προηγούμενο από τη μεταφορά τους ασφαλιστικό και συνταξιοδοτικό φορέα, δηλαδή στο πρώην ΕΤΑΑ. Μέχρι τον Ιούλιο του 2020 -τα πήρα με τη χρονική σειρά που εξελίσσονται τα γεγονότα- ολοκληρώνεται η ένταξη όλων αυτών στον προηγούμενο φορέα ασφάλισής τους, δηλαδή στο ΕΤΑΑ - ΤΣΑΥ.

Ξαφνικά το 2020, και συγκεκριμένα τον Αύγουστο, και χωρίς να υπάρξει η παραμικρή αιτιολόγηση και ενημέρωση αυτών των γιατρών και οδοντιάτρων, έρχεται η 4η Υγειονομική Περιφέρεια, η διοίκηση εν προκειμένω, και εντελώς αυθαίρετα μεταβάλλει το ασφαλιστικό καθεστώς αυτών των ανθρώπων και τους υπαγάγει ξανά στο δημόσιο, χωρίς ποτέ βέβαια αυτοί να το έχουν ζητήσει, χωρίς να έχουν υποβάλει κάποια δήλωση. Άλλωστε η δήλωση που είχαν υποβάλει, όπως είπαμε, ήταν ανέκκλητη. Μέχρι σήμερα, μέχρι τώρα που μιλάμε, η διοίκηση της 4ης ΥΠΕ αρνείται πεισματικά να εφαρμόσει τον νόμο και τις ανέκκλητες δηλώσεις που υποβλήθηκαν από γιατρούς και οδοντιάτρους, δηλώσεις οι οποίες έγιναν κατόπιν εντολής της ίδιας της 4ης ΥΠΕ.

Καταλαβαίνετε ότι το θέμα αγγίζει και τα όρια του παραλόγου σε έναν βαθμό. Γι’ αυτό και σας ρωτάμε, κύριε Υπουργέ, για το τι σκοπεύετε εσείς να κάνετε ως Υπουργός, ως Υπουργείο Υγείας, ώστε να αποκατασταθούν τα ασφαλιστικά και συνταξιοδοτικά δικαιώματα των συγκεκριμένων ανθρώπων, γιατρών και οδοντιάτρων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπητέ συνάδελφε, ως προς το ιστορικό του ζητήματος το πρόβλημα αναδείχθηκε το 2020, όταν τότε, σύμφωνα με σχετική απόφαση του ΕΦΚΑ, όλοι οι εργαζόμενοι και του δημοσίου τομέα οφείλαν να καταχωρισθούν στην ΑΠΔ βάσει της εργασιακής τους σχέσης. Γι’ αυτό μέχρι το 2020 πήγαιναν όλα, όπως είπατε, με έναν ρυθμό, αλλά τότε ο ΕΦΚΑ ζήτησε ΑΠΔ για το δημόσιο.

Τότε, όταν έγινε αυτή η διαδικασία, «μετά την αξιολόγηση γιατρών και την κατάταξή τους οι γιατροί αυτοί είναι πλήρους και αποκλειστικής απασχόλησης και με έννομη πλέον σχέση δημοσίου δικαίου, αφού δεν υφίσταται άλλη διάκριση στις θέσεις ή ειδικότερη ρύθμιση για αυτές, όπως οργανικές θέσεις κλάδου ειδικευμένων ιατρών ΕΣΥ ιδιωτικού δικαίου αορίστου χρόνου, πέραν των οριζόμενων στο άρθρο 50 του ν.4305/2014», δικού μου νόμου, «και ως εκ τούτου οι ιατροί που μετατάχθηκαν, ελλείψει ειδικότερης ρύθμισης, δεν διατήρησαν τη σχέση εργασίας που είχαν προηγούμενα ως υπάλληλοι, αλλά κατέστησαν προς όλες τις συνέπειες ειδικευμένοι γιατροί κλάδου του Εθνικού Συστήματος Υγείας.

»Με το παραπάνω σκεπτικό τον Αύγουστο του 2020 οι ιατροί στην Αναλυτική Περιοδική Δήλωση καταχωρίσθηκαν στην ηλεκτρονική πλατφόρμα του e-ΕΦΚΑ για υπαλλήλους με εργασιακή σχέση δημοσίου δικαίου. Με το υπ’ αριθμόν» τάδε «έγγραφό μας από Τμήμα Ασφάλισης και Καθορισμού Εισφορών ζητήθηκε να διευκρινιστεί αν ορθώς οι ιατροί αυτοί απεικονίζονται στην ΑΠΔ του δημοσίου. Με την υποβολή της ΑΠΔ μηνός Μαΐου πραγματοποιήθηκε η μεταφορά της ασφαλιστικής απεικόνισης των εν λόγω ιατρών από την ΑΠΔ δημοσίου στην ΑΠΔ ΙΔΟΧ - ΙΔΑΧ. Σε συνέχεια το Τμήμα Ασφάλισης και Καθορισμού Εισφορών του Δημοσίου Τομέα του e-ΕΦΚΑ ενημερώθηκε για την παραπάνω αλλαγή και επιπλέον του ζητήθηκε να διευκρινιστεί αν κρίνεται απαραίτητη η διαγραφή της απεικόνισης των ασφαλιστικών εισφορών των εν λόγω ιατρών από την ΑΠΔ δημοσίου για το διάστημα από τον Ιανουάριο του 2020 έως το τέλος του 2022, ώστε στη συνέχεια να σταλούν συμπληρωματικά αρχεία ΑΠΔ ΙΔΟΧ - ΙΔΑΧ.

Απαντήθηκε από τον e-ΕΦΚΑ αναφέροντας πως η ασφαλιστική εικόνα των εν λόγω ιατρών πρέπει να απεικονίζεται στην ΑΠΔ ΙΔΟΧ - ΙΔΑΧ και όχι στην ΑΠΔ δημοσίου. Ενώ σχετικά με την αναγκαιότητα και τον τρόπο διαγραφής των ήδη υποβληθεισών ΑΠΔ δημοσίου του χρονικού διαστήματος από Ιανουάριο του 2020 έως Απρίλιο του 2022 το αίτημά μας έχει προωθηθεί προς εξέταση στα αρμόδια τμήματα του ΕΦΚΑ, χωρίς να έχουμε λάβει απάντηση.

«Είναι παντελώς ανακριβή τα αναφερόμενα», λέει η υπηρεσία, «στην ερώτηση του Βουλευτή περί διαφοροποίησης των ασφαλιστικών εισφορών, καθώς η αλλαγή των κωδικών απόδοσης των ασφαλιστικών κρατήσεων στον έναν ενιαίο κωδικό υπέρ του ΕΦΚΑ πραγματοποιήθηκε πανελλαδικά από τους δημοσίους φορείς μετά από οδηγίες του ΕΦΚΑ και όχι αυθαίρετα από την 4η Υγειονομική Περιφέρεια». Δεν είναι δηλαδή ένα ειδικότερο ζήτημα της 3ης και 4ης ΥΠΕ, αλλά θέμα πανελλήνιο.

Πρέπει να σας πω ότι η άποψη του Νομικού Συμβουλίου του Κράτους, του οποίου την άποψη παραθέτω και θα σας καταθέσω στα Πρακτικά και εδόθη στην υπηρεσία, είναι ότι δεν προβλέπεται καταβολή αποζημίωσης. Ότι είχαν ειδική σύμβαση εργασίας και όχι σύμβαση αορίστου χρόνου και άρα στην πραγματικότητα αυτό που λέει η γνωμοδότηση είναι ότι πληρωμή για τα χρήματα αυτά που διεκδικούνται μπορεί να γίνει μόνο μετά από την έκδοση σχετικής δικαστικής απόφασης. Το καταθέτω στα Πρακτικά. Θα πω περισσότερα στη δευτερολογία μου.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Ναι, για να μην μπλέξουμε πολύ στα νομικά και για να μιλήσουμε όσο γίνεται πιο απλά για ένα τόσο σύνθετο όπως αυτό ζήτημα, πρώτα-πρώτα η απάντηση που διαβάσατε, κύριε Υπουργέ, της 4ης Υγειονομικής Περιφέρειας έρχεται να περιφρονήσει το ίδιο το Υπουργείο Υγείας, όπως θα σας πω λίγο παρακάτω. Στην πραγματικότητα, για να μην κρυβόμαστε, πρόκειται για μια καραμπινάτη διοικητική αυθαιρεσία από τη μεριά της 3ης και της 4ης Υγειονομικής Περιφέρειας, που δείχνει μάλιστα περιφρόνηση για το ίδιο το Υπουργείο Υγείας, όπως είπα.

Το ότι δεν αναγνωρίζει ως ΙΔΑΧ αυτούς τους ανθρώπους, ξέρετε, έχει ως αποτέλεσμα να μη λαμβάνουν και την αποζημίωση των 15.000 ευρώ όταν βγαίνουν στη σύνταξη, παρόλο που οι άνθρωποι αυτοί έχουν πραγματοποιήσει επανειλημμένες συνεχείς οχλήσεις, διαμαρτυρίες, συναντήσεις με τη διοίκηση της 4ης ΥΠΕ, τον διοικητή, τους αρμόδιους παράγοντες, παρόλο που σε μια συζήτηση εδώ στην ίδια Αίθουσα, κύριε Υπουργέ, στις 21 Νοεμβρίου του 2022, πριν από έναν περίπου χρόνο, σε συζήτηση σχετικής ερώτησης -εγώ ήμουν πάλι που έκανα την ερώτηση- ο τότε Υπουργός Υγείας -ο κ. Πλεύρης ήταν- ξέρετε τι είχε δηλώσει; Σας το διαβάζω από τα Πρακτικά, τα οποία και θα καταθέσω: «Θα λυθεί, κύριε Δελή, άμεσα το θέμα. Είμαστε στο τελικό στάδιο και θα λυθεί ακριβώς στην κατεύθυνση που ακολουθούν οι άλλες ΥΠΕ, ώστε να την ακολουθεί και η συγκεκριμένη 4η ΥΠΕ. Σε καμμία περίπτωση δεν θα υπάρξει πρόβλημα με τα ασφαλιστικά δικαιώματα των συγκεκριμένων ανθρώπων». Είναι τα λόγια του κ. Πλεύρη, τότε Υπουργού Υγείας.

Και παραπέρα ως υλοποίηση αυτών που είπε ο Υπουργός Υγείας και της δέσμευσης την οποία έδωσε τότε εδώ, σε αυτή την Αίθουσα, το ίδιο το Υπουργείο Υγείας με έγγραφό του στις 16 Ιανουαρίου του 2023, έγγραφο της Διεύθυνσης Ανθρωπίνου Δυναμικού Τμήμα Ιατρών ΕΣΥ -θα το καταθέσω και αυτό στα Πρακτικά-, γράφει ότι «οι παραπάνω ιατροί διατηρούν, εφόσον το επιθυμούν, το ασφαλιστικό και συνταξιοδοτικό καθεστώς της προηγούμενης θέσης με ό,τι αυτό συνεπάγεται». Εν τω μεταξύ το 2020 έχουμε και την απόφαση 535 του Αρείου Πάγου, όπου γίνεται δεκτή στον Άρειο Πάγο η παραμονή αυτών των γιατρών στον προηγούμενο ασφαλιστικό τους φορέα.

Και τέλος, θα καταθέσω στα Πρακτικά, κύριε Υπουργέ, για να δείτε το μέγεθος της περιφρόνησης της διοίκησης της 4ης ΥΠΕ ακόμη και προς το ίδιο το δικό σας το Υπουργείο, αποφάσεις απόδοσης αυτής της αποζημίωσης των 15.000 ευρώ σε αντίστοιχους γιατρούς άλλων υγειονομικών περιφερειών, γιατρούς ιδιωτικού δικαίου αορίστου χρόνου, ΙΔΑΧ όπως λέμε.

Μετά από αυτά περιμένουμε την απάντησή σας, περιμένουμε εκ νέου τη δέσμευση του Υπουργείου Υγείας, έτσι ώστε να λυθεί το δίκαιο αυτό αίτημα των ανθρώπων, που ταλαιπωρούνται.

(Στο σημείο αυτό Βουλευτής κ. Ιωάννης Δελής καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε συνάδελφε, σας σέβομαι και σας θεωρώ πολύ σοβαρό άνθρωπο, γι’ αυτό και αυτά που είπατε θα τα λάβω πολύ σοβαρά υπ’ όψιν. Εγώ σας διάβασα την ενημέρωση που έχω από την υγειονομική περιφέρεια. Δεσμεύομαι να το ψάξω και ο ίδιος, διότι εγώ δεν θέλω να αδικηθεί κανένας. Αν κάποιοι δικαιούνται να πάρουν κάποια χρήματα, προτιμώ να τους τα δώσω, ακόμα και αν δεν έχει βγει δικαστική απόφαση, αν όλοι συμφωνούμε ότι είναι δίκαιο να τα πάρουνε και ότι το δικαστήριο θα είναι απλώς μια ταλαιπωρία για αυτούς. Και αν τα έχουν πάρει άλλοι, σε άλλες υγειονομικές περιφέρειες, προτιμώ να μην αισθάνονται αδικημένοι οι ιατροί της 3ης και της 4ης Υγειονομικής Περιφέρειας.

Επ’ ευκαιρία της ερωτήσεως, θα μου επιτρέψετε να το ψάξω λίγο ειδικότερα και να επανέλθω -θα σας ενημερώσω και τηλεφωνικά- για το θέμα αυτό. Δεν έχω την επαρκή ενημέρωση για να σας το πω κατά τρόπο που το θέτετε και δεν θέλω να πω κάτι που δεν ισχύει. Εδώ πρέπει να λέμε πράγματα που τα γνωρίζουμε καλά και είμαστε βέβαιοι για αυτά.

Φαίνεται, πάντως, εκ πρώτης όψεως ότι νομικά είναι ένα μπερδεμένο θέμα. Δεν είναι ένα τόσο απλό νομικά θέμα. Έχω, όμως, όλη την καλή διάθεση και την πολιτική βούληση να το λύσουμε και σας ευχαριστώ για την ερώτηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Προχωρούμε στη συζήτηση της πέμπτης με αριθμό 522/8-1-2024 επίκαιρης ερώτησης πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «Νίκη» κ. Τάσου Οικονομόπουλου προς τον Υπουργό Περιβάλλοντος και Ενέργειας, με θέμα: «Θαλάσσιος χωροταξικός σχεδιασμός. Παραπομπή της Ελλάδας από την Ευρωπαϊκή Επιτροπή στο Δικαστήριο της ΕΕ για αθέτηση υποχρέωσης κατάρτισης θαλάσσιων χωροταξικών σχεδίων».

Ορίστε, κύριε συνάδελφε, έχετε τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, αθετήσατε την υποχρέωση κατάρτισης θαλασσίων χωροταξικών σχεδίων, με αποτέλεσμα στις 21 Δεκεμβρίου του 2023, η Ευρωπαϊκή Ένωση να παραπέμψει την Ελλάδα στο Δικαστήριο της Ευρωπαϊκής Ένωσης.

Για να γίνει κατανοητό στον ελληνικό λαό ποια είναι η επίδραση της αθέτησης αυτής της υποχρέωσης, μιλάμε για ένα θέμα που, πέραν της βιώσιμης ανάπτυξης των ενεργειακών τομέων στη θάλασσα, δηλαδή τη διέλευση αγωγών και υπογείων καλωδίων, όπως παραδείγματος χάριν, του EastMed, την εγκατάσταση ανεμογεννητριών, την εγκατάσταση θαλασσίων μεταφορών, των τομέων αλιείας, της υδατοκαλλιέργειας, του τουρισμού, της εξόρυξης πρώτων υλών και της προστασίας των ενάλιων αρχαιοτήτων κ.λπ., θωρακίζει τις θάλασσές μας και κατ’ επέκταση, τα κυριαρχικά μας δικαιώματα.

Έχει συνεκτιμηθεί η επίδραση αυτής της αθέτησης στην υπεράσπιση των εθνικών μας συμφερόντων στη θάλασσα; Είστε τόσο ανεπαρκείς που πάτε να πετύχετε μια παγκόσμια πρωτοτυπία. Πρώτον, ζημιώνετε την πατρίδα μας, γιατί είναι αδιστάκτως βέβαιο ότι θα μας τιμωρήσει το δικαστήριο, αν δεν συνετιστείτε, έστω και την τελευταία ώρα. Δεύτερον, θέλετε να πάτε στη Χάγη και να δημιουργήσετε «γκρίζες ζώνες», αφού, υπογράφοντας το συνυποσχετικό, συνομολογείτε ότι απεμπολείτε κυριαρχικά δικαιώματα. Τρίτον, για τον δικαστή του μέλλοντος, διαπράττετε απιστία, διότι ζημιώνετε το ελληνικό δημόσιο δεκάδες δισεκατομμύρια. Και τέταρτον, από τον ιστορικό του μέλλοντος θα κριθείτε, γιατί διαπράξατε εθνική μειοδοσία.

Τα ερωτήματα είναι εύλογα. Τι ισχύει τελικά; Αυτό που δήλωσε ο κ. Συρίγος, ότι η αθέτηση στο θέμα του θαλασσίου χωροταξικού δεν οφείλεται σε πρόθεση κατευνασμού της Τουρκίας, αλλά σε αδυναμία συνεννόησης των συναρμόδιων Υπουργείων ή αυτό που δήλωσε εκπρόσωπος του Υπουργείου Περιβάλλοντος, ότι το θέμα είναι γνωστό στην ελληνική Κυβέρνηση, ωστόσο, το πρόβλημα είναι γεωπολιτικό και όχι χωροταξικό;

Είναι στις προθέσεις σας να εκπληρώσετε την αθετηθείσα υποχρέωση, όπως έκανε η Βουλγαρία και να γλιτώσουμε, έστω και την ύστατη ώρα το πρόστιμο και αν ναι, πότε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, επειδή ακριβώς έχει πολλές ιδιαιτερότητες και είναι ευαίσθητο ως θέμα, θα προσπεράσω κάποιες φάσεις για τις οποίες νομίζω ότι θα πρέπει να είμαστε πιο προσεκτικοί.

Επί της ουσίας του θέματος, αναφέρεστε στη θαλάσσια χωροταξία. Εδώ και εκατό χρόνια -και αναφέρομαι οριζόντια σε θέματα χωρικού σχεδιασμού- υπάρχει το Εθνικό Χωρικό Σχέδιο στη χερσαία ζώνη -θα αναφερθώ μετά σε αυτό- αλλά και η Εθνική Χωρική Στρατηγική για τον θαλάσσιο σχεδιασμό. Σε αυτόν αναφέρεστε με την επίκαιρη ερώτησή σας.

Πού βρισκόμαστε σήμερα -θα απαντήσω πρώτα επί της ουσίας του θέματος- στην Ευρωπαϊκή Ένωση, αλλά και τι εξελίσσεται στο Υπουργείο Περιβάλλοντος και Ενέργειας μαζί με τα συναρμόδια Υπουργεία;

Σήμερα που μιλάμε, η υπόθεση βρίσκεται στο στάδιο, όπως αναφέρετε και εσείς στην ερώτησή σας, αιτιολογημένης γνώμης. Και στο Κολλέγιο των Επιτρόπων -το αναφέρετε και εσείς- στις 20 Δεκεμβρίου του 2023, αποφασίστηκε η κατάθεση πρώτης προσφυγής προς το Δικαστήριο της Ευρωπαϊκής Ένωσης.

Η εν λόγω πρώτη παραπομπή και η ενδεχόμενη πρώτη καταδικαστική απόφαση -αναφέρω τα τυπικά όχι για να σταθώ σε αυτά, αλλά για να εξηγήσω αμέσως μετά, για να μη φτάσουμε στο τελικό στάδιο το πού βρισκόμαστε και πώς θα εξελιχθεί ο σχεδιασμός- και η όποια μετά από την πρώτη καταδικαστική απόφαση, που μπορεί να υπάρξει από το Δικαστήριο της Ευρωπαϊκής Ένωσης δεν συνεπάγεται και πρόστιμο.

Νομίζω ότι είστε νομικός και γνωρίζετε καλύτερα από μένα -εγώ μηχανικός είμαι- τις εξελίξεις.

Σε ό,τι αφορά την προσφυγή, ακόμη δεν έχει περιέλθει στην αρμόδια Υπηρεσία του Υπουργείου Περιβάλλοντος, για να λάβουμε γνώση, για να μπορώ να σας πω και περισσότερα.

Σε ό,τι αφορά την ουσία του θέματος, ρωτάτε ποιες είναι οι υπηρεσίες, ποια είναι τα συναρμόδια Υπουργεία για την ολοκλήρωση του θαλάσσιου σχεδιασμού και του χωροταξικού θαλάσσιου σχεδιασμού. Αρμόδια αρχή είναι το Υπουργείο Περιβάλλοντος και Ενέργειας, διά του αρμόδιου Υπουργού Περιβάλλοντος, αυτόν που έχει την αρμοδιότητα σήμερα. Σήμερα, η δική μου αρμοδιότητα είναι ο χωρικός σχεδιασμός.

Αρμόδια Επιτροπή, παρακάτω -εντός του Υπουργείου Περιβάλλοντος- και Γραμματεία είναι η Γενική Γραμματεία Χωρικού Σχεδιασμού και Αστικού Περιβάλλοντος και ακόμη πιο εξειδικευμένα, η Διεύθυνση Χωροταξικού Σχεδιασμού του Υπουργείου Περιβάλλοντος.

Αυτά σε ό,τι αφορά την παρέμβαση από το καθ’ ύλην αρμόδιο Υπουργείο, αλλά να πω και ποια είναι τα πρόσθετα συναρμόδια Υπουργεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Λίγο χρόνο, αν θέλετε, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε και τη δευτερολογία.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Βεβαίως, αλλά επειδή είναι αρκετά, για ένα-δυο λεπτά θα παρακαλέσω.

Συναρμόδια Υπουργεία είναι άλλα εννέα. Είναι το Υπουργείο Οικονομικών, Ανάπτυξης και Επενδύσεων, Προστασίας του Πολίτη, Εθνικής Άμυνας, Πολιτισμού, Εσωτερικών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων και Τουρισμού. Προτεραιότητα στη συναρμοδιότητα έχει το Υπουργείο Ναυτιλίας και Νησιωτικής Πολιτικής, που πρέπει να εκφράσει τη σύμφωνη γνώμη του για τις προδιαγραφές σύνταξης των θαλάσσιων χωροταξικών πλαισίων. Και καθοριστικής σημασίας -νομίζω ότι και εσείς το αντιλαμβάνεστε- είναι η εμπλοκή του Υπουργείου Εξωτερικών, του Υπουργείου Εθνικής Άμυνας και της Υδρογραφικής Υπηρεσίας του Πολεμικού Ναυτικού.

Ο θαλάσσιος χωρικός σχεδιασμός περιλαμβάνει δύο φάσεις. Η πρώτη είναι η Εθνική Χωρική Στρατηγική για τον Θαλάσσιο Χώρο. Για αυτό -και θα αναφερθώ στις λεπτομέρειές του μετά- έχει ήδη εγκριθεί από το Εθνικό Συμβούλιο Χωροταξίας, που υπάρχει και είναι συγκροτημένο για τέτοια θέματα.

Στο πλαίσιο του θαλάσσιου χωροταξικού υπό τον τίτλο «ΘΑΛ-ΧΩΡ», Διασυνοριακή Συνεργασία μαζί με την Κύπρο για την εφαρμογή του θαλάσσιου χωροταξικού -χρηματοδοτούμενο το πρόγραμμα αυτό από το INTERREG- μέσα από την ομάδα μελέτης που εκπονεί τα σχέδια που αναφέρουμε είναι το Πανεπιστήμιο Θεσσαλίας. Το Σχέδιο Εθνικής Χωρικής Στρατηγικής για τον Θαλάσσιο Χώρο, η πρώτη φάση…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχουμε φτάσει στα πέντε λεπτά.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Θα σταματήσω, κύριε Πρόεδρε. Δύο λέξεις μόνο για να κλείσω αυτή την ενότητα.

Ήδη έχει ολοκληρώσει την Εθνική Χωρική Στρατηγική -την πρώτη φάση- και έχει εγκριθεί και από το Εθνικό Συμβούλιο Χωροταξίας και αυτή τη στιγμή είναι σε εξέλιξη παράλληλα και ταυτόχρονα και η πρώτη πιλοτική κίνηση της Θαλάσσιας Χωρικής Ενότητας Βορείου Αιγαίου, που καθορίζονται και προδιαγραφές. Είναι πιλοτική, για να ακολουθήσουν και οι υπόλοιπες χωρικές ενότητες που αφορούν στον θαλάσσιο χώρο.

Θα σταματήσω εδώ. Θα συμπληρώσω αμέσως μετά.

Κύριε Πρόεδρε, συγγνώμη για την καθυστέρηση, αλλά ήταν ένα κρίσιμο θέμα.

Ευχαριστώ πολύ για την ανοχή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ:** Πρώτα από όλα, θέλω να ξέρετε ότι, ως Κορίνθιος και εγώ, σας τιμώ και δεν υπάρχει τίποτα προσωπικό.

Το δεύτερο σκέλος της ερώτησής μου, που δεν το απαντήσατε, το προσεγγίσατε και θα ήθελα να δεχτώ ότι δεν θα φτάσουμε στο Ευρωπαϊκό Δικαστήριο και θα εκπληρώσουμε την υποχρέωσή μας. Αυτό, άλλωστε, θέλουμε όλοι σε αυτή την Αίθουσα και σε αυτή την πατρίδα και αυτό εξυπηρετεί το εθνικό συμφέρον.

Όμως, μετά την ένταξη στην Ευρωπαϊκή Ένωση το 1981, αυτό που αντιμετωπίζουμε και συζητάμε σήμερα θα μου επιτρέψετε να θεωρώ ότι είναι ό,τι πιο σημαντικό. Και αν φτάσουμε να είμαστε απολογούμενοι στο Ευρωπαϊκό Δικαστήριο με το υπόμνημα που είμαστε υποχρεωμένοι να καταθέσουμε, θα υποχρεωθούμε αργά ή γρήγορα, αν έρθει προς συζήτηση, να συζητήσουμε τη στάση μας. Τι θα πούμε στον ελληνικό λαό; Τι θα πούμε στις επόμενες γενιές; Ότι μας έδωσε πάσα η Ευρωπαϊκή Ένωση να οριοθετήσουμε τα δικαιώματά μας και εμείς βάλαμε αυτογκόλ;

Σύμφωνα με το άρθρο 4 της Συνθήκης της Λισαβόνας, είναι αδιαμφισβήτητο ότι η εδαφική συνοχή διασφαλίζεται από την Ευρωπαϊκή Ένωση. Η ίδια η Ευρωπαϊκή Ένωση έχει συμφέροντα από τη χάραξη των θαλασσίων χωροταξικών ζωνών, τα οποία με τη στάση μας παραβιάζουμε. Με την οδηγία του 2014 που ενσωματώθηκε στο Ελληνικό Δίκαιο το 2018, ο απανταχού Ελληνισμός επιθυμεί διακαώς την επίλυση αυτού του σοβαρού θέματος. Ενώ, όταν δεν το πράττουμε, το ελληνικό κράτος υφίσταται τόσο θετική όσο και αποθετική ζημία. Η ζημία αυτή υπολογίζεται συντηρητικά σε δεκάδες δισεκατομμύρια αν υπολογίσουμε τις συνέπειες από όλες τις δραστηριότητες τις οποίες δεν μπορούμε αυτή τη στιγμή να ασκήσουμε, μη έχοντας ορίσει συντεταγμένες. Τα μεγέθη αυτά δεν είναι μόνο οικονομικά υλικά, αλλά αφορούν και περιβαλλοντολογικές διαστάσεις και την πολιτιστική κληρονομιά και την εθνική κυριαρχία. Διότι η βλάβη που υφίσταται το ελληνικό κράτος είναι πολύπλευρη και σχεδόν σε τομέα κάθε ενδιαφέροντος.

Σήμερα, με την κατάσταση που έχει διαμορφωθεί έχουμε τέσσερα ειδικά χωροταξικά σχέδιο, άλλο για τις ανανεώσιμες πηγές ενέργειας, άλλο για τις υδατοκαλλιέργειες, άλλο που είναι ανεφάρμοστο, για το νησιωτικό χώρο και δεν έχουμε τελικά ένα ενιαίο εθνικό σχέδιο. Αυτή η αναβλητικότητα και ατολμία που έχουμε επιδείξει, οδήγησε εταιρείες κολοσσούς που δραστηριοποιούνται στη χώρα μας να έχουν αναγκαστεί να αποχωρήσουν, γιατί δεν μπορούσαν με τη γραφειοκρατία που αντιμετωπίζουν να ασκήσουν τη δραστηριότητά τους. Η νομοθετική αδράνεια των ελληνικών κυβερνήσεων προκάλεσε μεγάλα κόστη έρευνας ή έστω αναμονής, σε συνδυασμό με το γεγονός της παγκόσμιας στροφής σε πράσινες πηγές ενέργειας λίγο πριν τον πόλεμο στην Ουκρανία.

Τελειώνοντας, θα ήθελα να επισημάνω ότι όλα αυτά γίνονται τη στιγμή που η Κυβέρνηση ασχολείται μόνο με την ατζέντα της νέας τάξης πραγμάτων. Ασχολούμαστε με την «κάρτα του πολίτη», ασχολούμαστε πώς θα καταστρέψουμε τον μικρομεσαίο εργαζόμενο, πώς θα καταστρέψουμε την παραδοσιακή οικογένεια και την ίδια στιγμή η ευρωπαϊκή νομοθεσία παραβιάζεται και χρησιμοποιείται αλά καρτ μόνο και μόνο όπου εξυπηρετεί την ατζέντα τη συγκεκριμένη.

Με βάση όλα τα προαναφερόμενα, παρακαλώ να μας ενημερώσετε για τις πραγματικές σας προθέσεις και τα χρονοδιαγράμματα. Έχετε τη δυνατότητα να εισπράττετε δισεκατομμύρια, με αφετηρία τη χωροθέτηση των θαλασσίων χωροταξικών ζωνών και την απεμπολείτε.

Συμμερίζεστε τουλάχιστον αυτές μας τις ανησυχίες;

Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Συμμερίζομαι, αγαπητέ συνάδελφε, τις ευαισθησίες, αλλά και την αγωνία στο να βάλουμε τάξη και να οργανώσουμε τις δραστηριότητες στον χώρο, μια διαχρονική εκκρεμότητα σε εθνικό επίπεδο. Θα αναφερθώ δι’ ολίγον στο τέλος σε αυτό. Να συνεχίσω μόνο την ανάλυση-εξήγηση για να ολοκληρωθεί ο θαλάσσιος χωροταξικός σχεδιασμός.

Σας είπα ότι είναι δύο οι φάσεις, πέρα από την Εθνική Χωρική Στρατηγική, έχουμε και τα επιμέρους χωροταξικά πλαίσια για τις θαλάσσιες ζώνες. Αυτή τη στιγμή που μιλάμε είναι σε εξέλιξη πιλοτικά η πρώτη που αναφέρθηκα στο βόρειο Αιγαίο, που θα οριστούν και οι προδιαγραφές που θα ισχύσουν για τις υπόλοιπες τρεις ζώνες. Στη συνέχεια, για να ολοκληρωθεί και να εγκριθεί, θα έρθει στο Υπουργικό Συμβούλιο για έγκριση η εθνική χωρική στρατηγική για τον θαλάσσιο χώρο, μετά από εισήγηση του αρμόδιου Υπουργού του Υπουργείου Περιβάλλοντος και Ενέργειας και μετά θα ενημερωθεί η Βουλή γι’ αυτόν τον σχεδιασμό. Αυτό είναι το τελετουργικό της ολοκλήρωσης της διαδικασίας για να εγκριθεί η εθνική στρατηγική.

Σε ό,τι αφορά τις επιμέρους τέσσερις ζώνες που πιλοτικά έχουμε ξεκινήσει και τις υπόλοιπες τρεις, δεν είναι κάτι που θα τελειώσει σε έναν χρόνο. Θέλω να είμαι ειλικρινής, διότι όλες οι διαδικασίες έχουν κάποιες φάσεις που πρέπει να τηρηθούν και δημόσια διαβούλευση και στρατηγικές μελέτες περιβαλλοντικών επιπτώσεων. Όμως, είμαστε εδώ για να τις ολοκληρώσουμε, για να μην αφήνουμε εκκρεμότητες και σίγουρα να διαμορφώνουμε συνθήκες στήριξης εθνικών συμφερόντων που αναφερθήκατε κι εσείς, αλλά με τάξη και με ασφάλεια. Και η ασφάλεια δεν έχει να κάνει μόνο σε εθνικό, αλλά και σε νομικό επίπεδο, επειδή είστε και νομικός στις δραστηριότητες.

Τώρα δυο λέξεις παραπάνω για την έννοια σχεδιασμός, εφόσον έχουμε και δυο λεπτά, κύριε Πρόεδρε, γιατί ένα-δύο λεπτά θα χρειαστώ.

Αναφερθήκατε σε ειδικά χωροταξικά πλαίσια, ανανεώσιμες πηγές ενέργειας, παράδειγμα στον ορυκτό πλούτο, στη βιομηχανία, στις υδατοκαλλιέργειες. Είναι ένα συνολικό πλέγμα σχεδιασμού που έχει επίπεδα, ξεκινώντας από εθνικό στρατηγικό πλαίσιο, περιφερειακό πλαίσιο και πηγαίνοντας κατά τόπον, λαμβάνοντας υπ’ όψιν τις ιδιαιτερότητες κάθε περιοχής. Αυτή είναι η στρατηγική εξέλιξη του σχεδιασμού στον χώρο, στο να βάλουμε κανόνες δηλαδή τι επιτρέπεται και τι απαγορεύεται παντού. Είναι ένα διαχρονικό κενό.

Σήμερα που συζητάμε, στον χερσαίο χώρο, εξελίσσεται στο 80% της επικράτειας στο να βάλουμε χρήσεις γης, όρους δόμησης, αυτά που αναφέρατε και για τον θαλάσσιο χώρο πριν, αυτά που δεν έγιναν τα τελευταία εκατό χρόνια. Και όλα αυτά για να υπάρχει και ασφάλεια δικαίου με προεδρικά διατάγματα περίπου τριακόσια και για πρώτη φορά συνολικά στην πατρίδα μας να βάλουμε τάξη και κανόνες. Οι ίδιες αρχές ισχύουν και για τον θαλάσσιο χώρο που έχει τις ιδιαιτερότητες λόγω θέσης της χώρας μας που γνωρίζετε. Δεν θέλω να κάνω περαιτέρω ανάλυση της λέξης, όμως σε κάθε περίπτωση είμαστε εδώ ό,τι εκκρεμότητα να την κλείσουμε.

Κι επειδή και εγώ γνωρίζω ότι προέρχεστε από τα ορεινά της Κορινθίας μας, γι’ αυτό και λέω έναν λόγο παραπάνω, με σεβασμό να απαντήσω στην επερώτησή σας, αντιλαμβανόμενος και την ευαισθησία, αλλά και την αγωνία.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Συνεχίζουμε με την πέμπτη με αριθμό 540/8-1-2024 επίκαιρη ερώτηση δεύτερου κύκλου της Βουλευτού Β3΄ Νοτίου Τομέα Αθηνών της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ.Ραλλίας Χρηστίδου προς την Υπουργό Εσωτερικών, με θέμα: «Πλήρως ανεφάρμοστη και αναποτελεσματική η διαδικασία αξιολόγησης και στοχοθεσίας στο δημόσιο».

Τον λόγο έχει η κ. Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρία Υπουργέ, είναι κοινώς γνωστό στον επιστημονικό κόσμο κι έχουν χυθεί τόνοι μελάνης από τους διοικητικούς επιστήμονες για την ανάγκη εφαρμογής της διοίκησης μέσω στόχων στην ελληνική δημόσια διοίκηση. Διότι τόσο η διοίκηση μέσω στόχων όσο και το λεγόμενο μάνατζμεντ απόδοσης θεωρήθηκαν τα κατάλληλα εργαλεία προς αναβάθμιση της διοικητικής ικανότητας της ελληνικής διοικητικής πραγματικότητας προς μία στρατηγική, αν θέλετε κατεύθυνση.

Δυστυχώς, κύριε Πρόεδρε εδώ και είκοσι χρόνια από την ψήφιση του ν.3230/2004 ακόμα συζητάμε για το πώς η κουλτούρα της δημόσιας διοίκησης από κουλτούρα στασιμότητας και διαιώνισης μοτίβων ανορθολογικής δράσης θα μετατραπεί σε μια κουλτούρα μέτρησης αποτελεσμάτων απόδοσης κι αν θέλετε μια κουλτούρα δημιουργίας και θετικότητας.

Πάμε τώρα να συμφωνήσουμε σε κάποια ζητήματα βασικά, για τα οποία εσείς ως Γενική Γραμματέας στην προηγούμενη κυβέρνηση, αλλά και τώρα Υφυπουργός στην παρούσα Κυβέρνηση, έχετε πλήρη εικόνα. Συμφωνούμε ότι η εφαρμογή του συστήματος αξιολόγησης του ν.4369/16 με τις ελλείψεις τηρείτο, από όλους όμως τους υπόχρεους φορείς με διπλό τρόπο, δηλαδή και με ψηφιακό αυτοματοποιημένο τρόπο και με χρήση εγγράφων -θυμάστε τα παλιά έντυπα εκθέσεων αξιολόγησης- συμβάλλοντας στο να δημιουργηθεί μια κουλτούρα αξιολόγησης με σημαντικό τρόπο, μια κουλτούρα που μέχρι τότε τουλάχιστον δεν υφίστατο; Συμφωνούμε; Συμφωνούμε.

Έρχεστε λοιπόν το 2019 και όχι μόνο δεν αλλάζετε το ισχύον μέχρι τότε σύστημα, αλλά το εφαρμόζετε επί τριετίας και το 2020 και το 2021 και 2022. Και τι κάνατε μετά; Το αλλάξατε βιαστικά τον Ιούνιο του 2022 με τον ν.4940 μάλλον στη λογική της επιδίωξης ενός μεταρρυθμιστικού κρεσέντο από πλευράς του κ. Βορίδη, διότι τότε υπήρχε έντονη φήμη για τις εκλογές που μάλλον θα γίνονταν τον Σεπτέμβριο.

Μετά τι επακολούθησε; Επί εφτά μήνες από τον Ιούνιο του 2022 μέχρι τον Ιανουάριο του 2023 που ξεκίνησε τυπικά η εφαρμογή του δεν έγινε καμμία σοβαρή προσπάθεια επιμόρφωσης των υπαλλήλων σε αυτό. Το ΕΚΔΔΑ, το οποίο εποπτεύεται από εσάς, από το ΥΠΕΣ αφέθηκε να υπογραφεί πρωτόκολλα επιμόρφωσης υπαλλήλων γειτονικών χωρών, αντί να ασχοληθεί με τη μαζική κατάρτιση των άμεσα ενδιαφερομένων. Εν συνεχεία τον Δεκέμβριο του 2022 και τον Ιανουάριο του 2023 εκδόθηκαν δυο υπουργικές αποφάσεις όπου διευκρινίζονταν οι διαδικασίες και προσδιορίζονταν τα έντυπα και δύο εγκύκλιοι η μία στις 10 Φεβρουαρίου, παρ’ ότι η πρώτη φάση έπρεπε να έχει τελειώσει τον Ιανουάριο και η δεύτερη 31 Μαρτίου όπου τότε έδινε παράταση για τον Απρίλιο και απαιτούσαν και οι δύο από όλες τις υπηρεσίες να ξεκινήσουν την πρώτη φάση, έστω και αργοπορημένα, έστω και χωρίς ψηφιακή πλατφόρμα, έστω και χωρίς στοχοθεσία, έστω και χωρίς να εφαρμόζεται το κριτήριο των δεξιοτήτων.

Προφανώς αντιλαμβάνεστε ότι η με τέτοιο τρόπο καταγεγραμμένη στοχοθεσία δεν μπορεί να διεκδικεί ούτε δάφνες εγκυρότητας αλλά ούτε και δάφνες σοβαρότητας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κυρία συνάδελφε.

**ΡΑΛΛΙΑ ΧΡΗΣΤΙΔΟΥ:** Κλείνω, κύριε Πρόεδρε, την ανοχή σας.

Με την πρώτη φάση, λοιπόν, ολοκληρώνεται έστω και κατά προβληματικό τρόπο στα τέλη του Απριλίου, προφανώς η δεύτερη φάση δεν θα γινόταν να πραγματοποιηθεί τον Μάιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, είναι τέσσερα τα λεπτά.

**ΡΑΛΛΙΑ ΧΡΗΣΤΙΔΟΥ:** Φτάνουμε, λοιπόν, στις εθνικές εκλογές και η νέα ηγεσία δεν φαίνεται να αποδίδει στην ουσία ουσιαστική βαρύτητα στο θέμα της αξιολόγησης, παρά τη συνεχή αναφορά σε αυτή, καμμία συμπληρωματική νομοθετική πρωτοβουλία δεν έχει αναληφθεί επί πεντάμηνο και καμμία πρόοδος, το σημαντικό, δεν έχει συντελεστεί στο πεδίο της υλοποίησης με την ψηφιακή πλατφόρμα κύριε Πρόεδρε, ακόμη…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, είναι τέσσερα λεπτά για να κάνετε την ερώτησή σας. Έχετε ξεπεράσει τον χρόνο στο 100%.

**ΡΑΛΛΙΑ ΧΡΗΣΤΙΔΟΥ:** Έχετε δίκιο.

Είναι, λοιπόν, θεσμικό μας καθήκον, κυρία Υπουργέ, με βάση τις αρχές της διαφάνειας, της δημοσιότητας και της λογοδοσίας, να πληροφορηθούμε τα εξής: Πώς αποτιμάτε σήμερα τη βιαστική νομοθέτηση του Ιουνίου του 2022, χωρίς να διασφαλίζονται οι προϋποθέσεις εφαρμογής των διατάξεων; Για ποιο λόγο δεν πραγματοποιήθηκε κάποιος συντονισμός με το ΕΚΔΔΑ, ώστε αυτό να εντάξει στα προγράμματά του θέματα κατανόησης των δεξιοτήτων; Πότε αναμένεται να είναι έτοιμη η απαιτούμενη ψηφιακή πλατφόρμα της Γενικής Γραμματείας Δημόσιας Διοίκησης, άνευ της οποίας το σύστημα δεν είναι δυνατόν, κύριε Πρόεδρε, να ανταποκριθεί στους σκοπούς του νόμου. Ήταν σύννομη …

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Ολοκληρώστε, παρακαλώ, φτάσαμε τα πέντε λεπτά.

**ΡΑΛΛΙΑ ΧΡΗΣΤΙΔΟΥ:** Αν με αφήσετε, θα ολοκληρώσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, πόσο να σας αφήσω;

**ΡΑΛΛΙΑ ΧΡΗΣΤΙΔΟΥ:** Ήταν σύννομη η αλλοίωση του νόμου με τα όσα ορίζονται στις δύο εγκυκλίους, του Φεβρουαρίου και του Μαρτίου, με την κατάργηση ενός ολόκληρου κριτηρίου, όπως είναι οι δεξιότητες και αλλάζοντας τις προβλεπόμενες προθεσμίες;

Τέλος, έχει πραγματοποιήσει το Υπουργείο κάποια ανάδραση με βάση τα προβλήματα στην υλοποίησή του και υπάρχει κάποια δικαιολογία για την εσπευσμένη ψήφισή του, χωρίς την εξασφάλιση στοιχειωδών όρων της πραγματικής εφαρμογής του;

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, όταν κάνετε τις ερωτήσεις σας, ξέρετε ότι ο χρόνος είναι δύο λεπτά. Δεν γίνεται να είναι 150% πάνω.

**ΡΑΛΛΙΑ ΧΡΗΣΤΙΔΟΥ:** Κύριε Πρόεδρε, με συγχωρείτε αλλά στον Κανονισμό διάβασα για τρία λεπτά...

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Δεν το διαβάσατε καλά. Θέλω να σας διορθώσω. Αφού διαβάζετε, είναι δύο λεπτά η πρωτολογία και τρία λεπτά η δευτερολογία.

**ΡΑΛΛΙΑ ΧΡΗΣΤΙΔΟΥ:** Επίσης, είδα επίκαιρες ερωτήσεις άλλων συναδέλφων και κάτω από τριάμισι λεπτά δεν ήταν κανενός.

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Κακώς!

**ΡΑΛΛΙΑ ΧΡΗΣΤΙΔΟΥ:** Εγώ συμφωνώ. Εγώ είδα τι κάνουν οι υπόλοιποι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κακώς! Γίνεται γιατί όταν πάμε να σας διακόψουμε, δημιουργείτε πρόβλημα και δημιουργείται μια συνήθεια σε αυτήν την διαδικασία. Υπήρξαν συνάδελφοι που κράτησαν τα δύο λεπτά, υπήρξαν και συνάδελφοι που κράτησαν τα πέντε λεπτά. Δεν γίνεται να είμαστε σε μια συνεχή διαμάχη. Μόνο αν συμβεί αυτό που γίνεται στο Ευρωκοινοβούλιο, όταν τελειώνετε τα δύο λεπτά ή τα τρία λεπτά να σταματάει ο χρόνος. Διαφορετικά, θα έχουμε αυτή τη διαμάχη.

Ελάτε, κυρία Υπουργέ, έχετε τον λόγο για τρία λεπτά.

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Κύριε Πρόεδρε, θα χρειαστώ κι εγώ λίγη ανοχή, εφόσον είχαμε αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν γίνεται αυτό. Εσείς θέλετε τη Βουλή δική σας.

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Όχι, δεν είμαστε τόσο υπερβολικοί.

Κύριε Πρόεδρε, κυρία Χρηστίδου, να ευχαριστήσω θερμά γι’ αυτήν την ερώτηση, που μου δίνει τη δυνατότητα και την ευκαιρία να παρουσιάσω τα βασικά σημεία μιας πολύ σημαντικής μεταρρύθμισης, την οποία εφαρμόζουμε με σταθερά βήματα, προσπαθώντας -σε ένα πλαίσιο συνολικό- να αναμορφώσουμε το σύνολο του δημόσιου τομέα. Επί της ουσίας, να εξηγήσω τις ανακρίβειες που περιγράφονται και γραπτά στην ερώτησή σας και αυτά που είπατε προφορικά.

Αξιολόγηση της απόδοσης των δημοσίων υπαλλήλων και των προϊσταμένων του δημόσιου τομέα, διενεργείται σύμφωνα με τον ν.4940, τον νόμο που -όπως σωστά είπατε, ψηφίστηκε το 2022- από 1-1-2023.

Πρόκειται για ένα νέο ολιστικό σύστημα υποχρεωτικής στοχοθεσίας και αξιολόγησης, το οποίο δεν έχει κοινό σε κανένα σημείο με τα προηγούμενα συστήματα που έχουν εφαρμοστεί έως σήμερα. Πρόκειται, δηλαδή, για μια αλλαγή εκ θεμελίων, για μια αλλαγή κουλτούρας.

Πρώτο ζήτημα, το οποίο δεν είπατε στην πρωτολογία σας, αλλά το αναφέρετε μέσα στο κείμενο της ερώτησής σας, είναι το ζήτημα των δεξιοτήτων. Σε ευθυγράμμιση, λοιπόν, με όλες τις ευρωπαϊκές και τις διεθνείς πρακτικές, για πρώτη φορά θεσμοθετήσαμε το 2022 το ενιαίο πλαίσιο δεξιοτήτων, σύμφωνα με το οποίο οι καλές πρακτικές και όλη η ακαδημαϊκή και επιστημονική κοινότητα παραδέχεται ότι αυτό είναι το κοινό σημείο αναφοράς όλων των διαδικασιών, που διέπουν τη διοίκηση ανθρώπινου δυναμικού από τις προσλήψεις μέχρι την αξιολόγηση και από την επιλογή προϊσταμένων μέχρι και την κατάρτισή τους.

Αυτό είναι ένα σημείο, το οποίο εσείς όταν θεσμοθετήσατε το 2016 δεν το λάβετε καθόλου υπ’ όψιν σας. Και μου κάνει εντύπωση, διότι οι δεξιότητες δεν είναι καινούργιο ζήτημα στο δημόσιο. Είναι η ελάχιστη απαιτούμενη προϋπόθεση, που πρέπει να έχει το ανθρώπινο δυναμικό στη δημόσια διοίκηση, για να προχωρήσουμε στο μέλλον.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Δεύτερο ζήτημα, που δεν το είπατε εδώ, αλλά το υπονοείτε και έχει σημασία να το αναλύσουμε. Σχέδιο ανάπτυξης. Τι είναι το σχέδιο ανάπτυξης; Είναι το εργαλείο μέσω του οποίου καθορίζεται ο τρόπος βελτίωσης των δεξιοτήτων και παρακολουθούμε την εξέλιξη αυτού.

Τι είπε ο νόμος; Είπε ο νόμος ότι για την πρώτη εφαρμογή –δηλαδή, για το έτος 2023 και το ορίζει ρητά και δεν έγινε με καμμία εγκύκλιο, γιατί αυτό γράφετε στην ερώτησή σας- προβλέπεται ότι δεν θα ληφθεί υπ’ όψιν για την αξιολόγηση του έτους 2023. Λέει ρητά ο νόμος, λοιπόν, ότι στη στοχοθεσία του έτους 2024 θα ληφθούν υπ’ όψιν -φυσικά- τα ετήσια σχέδια ανάπτυξης του 2023. Επομένως, κανένα κριτήριο ούτε παρερμηνεύεται ούτε καταργείται.

Το ακούω αυτό όλο που είπατε γενικά για τη διοίκηση μέσω στόχων, αλλά να υπενθυμίσω εδώ σε αυτό το σημείο ότι όταν νομοθετήσατε το 2016, προβλέψατε ένα κριτήριο που είναι η στοχοθεσία και το οποίο προβλέψατε ρητά, νομοθετήσατε, ότι δεν θα ληφθεί υπ’ όψιν μέχρι να εφαρμοστεί. Όπερ σημαίνει ότι δεν εφαρμόστηκε ποτέ!

Εν αντιθέσει, με εμάς, που η στοχοθεσία είναι υποχρεωτικό κριτήριο, «υποχρεωτικό κριτήριο», το οποίο λαμβάνεται υπ’ όψιν στην αξιολόγηση του αρμόδιου προϊσταμένου κατά 50%.

Πάμε τώρα, λοιπόν, στην εφαρμογή του νόμου. Πολύ σωστά είπατε, εκδόθηκαν οι απαραίτητες υπουργικές αποφάσεις. Φλεβάρη του 2023, βγαίνει η εγκύκλιος -σαράντα τεσσάρων σελίδων- με αναλυτικές οδηγίες, παραδείγματα, έντυπα, πρότυπα επίτευξης στόχων, προκειμένου να εξειδικεύσουν και να επιμερίσουν οι προϊστάμενοι όλους τους στόχους.

Σεπτέμβριος 2023 -γιατί αυτά τα ξεχνάτε- πληροφοριακό σύστημα, κυρία Χρηστίδου, συλλογής δεδομένων στοχοθεσίας των προϊσταμένων των οργανικών μονάδων. Τι έχουμε εκεί; Εκ θαύματος είκοσι χιλιάδες πενήντα έντυπα επίτευξης στόχων από όλους τους προϊσταμένους. Πού τι αθροίζουν αυτά; Εκατόν εννέα χιλιάδες πεντακόσιους δώδεκα μοναδικούς στόχους για όλες τις οργανικές μονάδες του δημοσίου.

Επόμενο στάδιο, το οποίο το ξεκινάμε εμείς γιατί μας ενδιαφέρει η ουσία του πράγματος. Με τη Γενική Διεύθυνση Διαρθρωτικών Μεταρρυθμίσεων της Ευρωπαϊκής Επιτροπής έχουμε έργο το οποίο εφαρμόζεται για πρώτη φορά σε ευρωπαϊκό επίπεδο. Και τι κάνουμε; Με προηγμένες τεχνολογίες αυτοματοποίησης διαδικασιών αλλά και τεχνητής νοημοσύνης, επεξεργαζόμαστε το σύνολο αυτού του εξαψήφιου αριθμού στόχων που σας περιέγραψα, προκειμένου να φτιάξουμε προτυποποιημένο λεξικό στόχων, προκειμένου να βοηθήσουμε όλους τους προϊσταμένους για να εφαρμόσουμε τη στοχοθεσία.

Έχω ξεφύγει, κύριε Πρόεδρε.

Για το ΕΚΔΔΑ και για το πληροφοριακό σύστημα θα συνεχίσω στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Ραλλία Χρηστίδου για τρία λεπτά.

**ΡΑΛΛΙΑ ΧΡΗΣΤΙΔΟΥ:** Γιατί διακόψατε την Υπουργό, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Διότι η Υπουργός έχει κι αυτή τη δευτερολογία της.

**ΡΑΛΛΙΑ ΧΡΗΣΤΙΔΟΥ:** Μα θέλουμε να ακούσουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ξέρετε μπορείτε να βρεθείτε μετά, αργότερα αν θέλετε, οι δυο σας να τα πείτε.

**ΡΑΛΛΙΑ ΧΡΗΣΤΙΔΟΥ:** Μηδενίστε τώρα το κοντέρ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ.

Κυρία Υπουργέ, επειδή, λοιπόν, διατείνεστε ότι όλα τα κάνατε καλά, πρώτα απ’ όλα καμμιά ανακρίβεια δεν ειπώθηκε από πλευράς μου. Αυτό που σας είπα είναι ότι ως προς το δεύτερο κριτήριο, που έχει να κάνει με τις δεξιότητες, δεν το εφαρμόζετε. Εσείς που τόσο πολύ τις έχετε διαφημίσει, δεν τις εφαρμόζετε. Και δυστυχώς, η ίδια η πραγματικότητα είναι αυτή που σας διαψεύδει.

Ψηφίσατε τον Ιούνιο του 2021 νόμο απλά για ψηφοθηρικούς λόγους, για επικοινωνιακή προβολή, επειδή τότε υπήρχαν οι εκλογές. Ψηφίσατε έναν νόμο τον οποίο ουδέποτε εφαρμόσατε και ήρθατε στη συνέχεια με απανωτές εγκυκλίους ή υπουργικές αποφάσεις να αλλοιώσετε το περιεχόμενό του και να ακυρώσετε τα όσα εσείς ακριβώς ψηφίσατε. Για τέτοια συνέπεια λόγων και έργων μιλάμε.

Ξέρετε, κυρία Υπουργέ, οι υπουργικές αποφάσεις και οι εγκύκλιοι χρησιμεύουν για να διευκολύνουν την εφαρμογή του νόμου όχι για την καταστρατήγηση ούτε για την παράκαμψη του. Οι εκπτώσεις επί των διατάξεων του νόμου γίνονται μέσω των εγκυκλίων που γίνονται μέσω των εγκυκλίων. Τις έχω εδώ και τις δύο και θα τις καταθέσω στα Πρακτικά. Καταδεικνύουν ταυτόχρονα και την ποιότητα της προετοιμασίας που προηγήθηκε της έκδοσης του νόμου, αλλά και του σεβασμού που εσείς οι ίδιοι επιδεικνύετε στις ισχύουσες ρυθμίσεις.

Τι πετύχατε; Απλά να ενισχύσετε την υπάρχουσα πολυνομία και κακονομία, εργαλειοποιώντας έναν δικό σας νόμο, ο οποίος ήταν πλήρως απρόσφορος να εφαρμοστεί στην ελληνική διοικητική πραγματικότητα, διότι σήμερα η στοχοθεσία -με ελάχιστες εξαιρέσεις- και οι δεξιότητες δεν εφαρμόζονται σχεδόν πουθενά στην κεντρική δημόσια διοίκηση, γιατί εδώ και μία πενταετία δεν υπάρχει ούτε καν η ελάχιστη πολιτική βούληση της Κυβέρνησης για να κάνει αυτό το πράγμα. Ούτε η προηγούμενη ούτε η τωρινή ηγεσία του Υπουργείου έχουν πράξει το παραμικρό.

Και τα στοιχεία είναι σε βάρος σας, κυρία Υπουργέ. Σήμερα έπρεπε να διανύουμε την τρίτη φάση, κάτι που εκ των πραγμάτων δεν μπορούσε να συμβεί διότι δεν ολοκληρώθηκε η δεύτερη φάση, έτσι όπως έγινε αναξιόπιστα η πρώτη φάση, αφού καταγραφόταν σε μία και μοναδική ψηφιακή πλατφόρμα μόνο το 50% των προς εκτίμηση κριτηρίων.

Εάν θέλατε, πραγματικά, να εφαρμόσετε το σύστημα που εσείς νομοθετήσατε από 1-1-2023, είχατε όλη την ευκαιρία να καλύψετε το χάσμα γνώσης και πόρων κατά το διάστημα στο οποίο δεν κάνατε τίποτα, από τον Ιούνιο δηλαδή, μέχρι τον Δεκέμβρη του ’22. Το γεγονός ότι δεν πράξατε τίποτα επ’ αυτού καταδεικνύει την πραγματική σας βούληση για τη μη υλοποίηση του νέου συστήματος ή αλλιώς για την αποκλειστική εργαλειοποίησή του μόνο και μόνο για λόγους προβολής, επιβεβαιώνοντας ακόμα μία φορά τα συμπεράσματα στα οποία έχουν καταλήξει οι διοικητικοί επιστήμονες εδώ και πάρα πολλά χρόνια, ότι το κύριο αίτιο της μη εφαρμογής βρίσκεται στην άρνηση του πολιτικού υποσυστήματος, κυρία Υπουργέ, να μη μεταβάλλει τους τρόπους της εξουσιαστικής του κυριαρχίας. Διότι η παράλειψη της πολιτικής ηγεσίας να ορίσει στρατηγικούς σκοπούς, ώστε να εκκινήσει έτσι η υλοποίηση του νόμου, είναι από μόνη της πειστικό επιχείρημα. Το δε γεγονός ότι ακόμα και ο πανίσχυρος πολιτικά Υπουργός Βορίδης πέταξε από πάνω του την ευθύνη, αναγκάζοντας εσάς ως γενική γραμματέα να αναλάβετε το βάρος του ορισμού της κακής πρακτικής σε θέματα διοίκησης, προσπαθώντας -το αντιλαμβάνομαι- να συμμαζέψετε τα ασυμμάζευτα, συμπληρώνει την εικόνα και ενδυναμώνει το επιχείρημα. Γι’ αυτό, λοιπόν, αναγνωρίστε, με θάρρος και με γενναιότητα, ότι δεν τα έχετε κάνει όλα καλά.

Και να μην ξεχάσω να καταθέσω και στα Πρακτικά την προκήρυξη με θέμα «Πρόσκληση εκδήλωσης ενδιαφέροντος για κατάθεση οικονομικής προσφοράς για την εκπόνηση σχεδίου στο πλαίσιο της στρατηγικής του ΥΠΕΣ». Δηλαδή, τη στιγμή που καλεί τα Υπουργεία και τους φορείς του δημοσίου να προβούν σε στοχοθεσία, να διενεργήσουν αξιολόγηση, εσείς έρχεστε και αναθέτετε την εκπόνηση του στρατηγικού σχεδιασμού του Υπουργείου Εσωτερικών, της κορωνίδας, της ναυαρχίδας του κράτους, σε ιδιωτικές εταιρείες.

(Στο σημείο αυτό η Βουλευτής κ. Ραλλία Χρηστίδου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επομένως, για ποια πρόοδο συζητάμε εδώ και για ποια προσπάθεια;

Αναγνωρίστε, λοιπόν, με θάρρος και με γενναιότητα ότι όχι μόνο δεν τα έχετε κάνει όλα σωστά, αλλά ότι δεν έχετε κάνει και καθόλου βήματα μπροστά προς τον στόχο σας. Πέντε χρόνια όχι μόνο δεν έχετε βρει βηματισμό προς τα εμπρός, αλλά συνεχίζετε την απαράδεκτη εργαλειοποίηση των υπηρετούντων στον δημόσιο τομέα. Και ξέρετε κάτι; Επειδή το κράτος είναι ο καθρέφτης όλης της κοινωνίας μας και καθρεφτίζει τις ανάγκες και πραγματώνει και πρέπει να πραγματώνει τις ελπίδες όλων μας, να ξέρετε ότι αξίζει σε όλους μας κάτι καλύτερο.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κυρία Υπουργέ.

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Συνεχίζω από εκεί που σταμάτησα, γιατί οι ανακρίβειες συνεχίζονται.

Λοιπόν, με εγκύκλιο τον Δεκέμβριο του 2023, κυρία Χρηστίδου, γιατί μάλλον δεν σας ενημερώνουν σωστά οι συνεργάτες σας, εκκίνησε η αξιολόγηση του έτους ’23 μέσω της έναρξης ορισμού αξιολογούμενους από τους αρμόδιους αξιολογητές. Μέσω ποιου πράγματος; Της ψηφιακής πλατφόρμας της απογραφής. Εκεί, λοιπόν, από τα διαθέσιμα ηλεκτρονικά στοιχεία, έως τώρα έχουμε εκατόν τριάντα χιλιάδες αξιολογήσεις που αποτελούν το 70% του συνόλου αυτών. Τι σημαίνει αυτό; Ότι στις 22 Ιανουαρίου που θα κλείσει αυτό το στάδιο και θα εκκινήσει η αξιολόγηση των υπαλλήλων πάλι μέσω της απογραφής και μέσω…

**ΡΑΛΛΙΑ ΧΡΗΣΤΙΔΟΥ:** Σε ποιο στάδιο;

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Στο στάδιο δύο, κυρία Χρηστίδου. Μα, αυτό σας λέω.

Δεύτερο θέμα. ΕΚΔΔΑ. Επίσης δεν σας έχουν ενημερώσει σωστά. Τριακόσιοι δεκαπέντε τίτλοι διαθέσιμων εκπαιδευτικών προγραμμάτων του ΕΚΔΔΑ έχουν αντιστοιχηθεί με τις εννέα δεξιότητες από το νέο πλαίσιο δεξιοτήτων. Άρα, πλέον ξέρουμε ο υπάλληλος που κάνει το όποιο πρόγραμμα με ποια δεξιότητα συνδέεται. Πάνω από αυτό; Είκοσι έξι νέα εκπαιδευτικά προγράμματα. Ποια είναι αυτά; Mentoring, coaching, καινούργια καινοτόμα εργαλεία για το δημόσιο. Έντεκα πρακτικά καινοτόμα εργαστήρια για την εφαρμογή της στοχοθεσίας, γιατί εμείς δίνουμε βάση στο πώς θα εφαρμοστεί η στοχοθεσία. Έχουμε σεμινάριο αποκλειστικά για την ενημέρωση του συστήματος αξιολόγησης 4940, εννέα νέα ειδικά προγράμματα, κάθε ένα για κάθε μία δεξιότητα για τους υπαλλήλους και αντίστοιχα εννέα για τους προϊσταμένους αυτών. Έχουμε, επίσης, το πρόγραμμα πιστοποίησης των συμβούλων ανάπτυξης ανθρώπινου δυναμικού, ένας νέος καινοτόμος θεσμός που θα βοηθήσει.

**ΡΑΛΛΙΑ ΧΡΗΣΤΙΔΟΥ:** Δεν έχετε κάνει τίποτα γι’ αυτό.

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Αλήθεια;

Λοιπόν, υπάρχει το πρόγραμμα πιστοποίησης επαγγελματικής επάρκειας προϊσταμένων διευθύνσεων διοικητικού, γιατί αυτοί καλούνται να εφαρμόσουν, καθώς επίσης και σημαντικός αριθμός σεμιναρίων και καταρτίσεων που έχουν έρθει και έχουν αναμορφώσει το πρόγραμμά τους σύμφωνα με τον 4940. Άρα, όπως καταλαβαίνετε, αυτό το «δεν έχετε κάνει τίποτα» μάλλον από τα νούμερα δεν αποδεικνύεται. Και μίλησα με συγκεκριμένους αριθμούς και όχι με βερμπαλισμούς.

Και για να είμαι πιο συγκεκριμένη με τα νούμερα, ψηφίσατε δύο νόμους, κυρία Χρηστίδου, και τους έχετε κάνει καραμέλα πέντε χρόνια και εμείς στα τέσσερα χρόνια έχουμε έντεκα. Δώδεκα με την επιλογή διοικήσεων και σε λίγο θα έχουμε νέα επιλογή προϊσταμένων, βασιζόμενη στις δεξιότητες και μπόνους παραγωγικότητας επιπλέον από αυτά που έχουμε θεσμοθετήσει.

**ΡΑΛΛΙΑ ΧΡΗΣΤΙΔΟΥ:** Να τους εφαρμόσετε!

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Τι έχετε έρθει και έχετε κάνει, λοιπόν, με τον 4369; Τέσσερα ωραία…

**ΡΑΛΛΙΑ ΧΡΗΣΤΙΔΟΥ:** Δεν ισχύει…

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Κι εγώ έχω αυτά τα στοιχεία εδώ για να καταθέσω στα Πρακτικά.

Έχω ένα σετ ενημερωτικό, λοιπόν, για να δείτε τι δουλειά έχει γίνει στο Υπουργείο Εσωτερικών με αναλυτική περιγραφή, καθώς επίσης και τα πορίσματα του τι έχει γίνει με τη δική σας διαδικασία αξιολόγησης.

(Στο σημείο αυτό η Υφυπουργός Εσωτερικών κ. Παρασκευή Χαραλαμπογιάννη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε σε τέσσερα συν ένα, βασικά. Πρώτον, 97% των υπαλλήλων, κυρία Χρηστίδου, είναι άριστοι και πολύ επαρκείς. Ξέρετε τι συμβαίνει εκεί έξω; Κάνουμε προσπάθεια να το αλλάξουμε όλο αυτό. Για εσάς, λοιπόν, από το 2017 μέχρι το έτος που εφαρμόστηκε το συγκεκριμένο σύστημα, 97% των υπαλλήλων είναι άριστοι. Αυτό είναι τέλειο.

Δεύτερον, ειδικές επιτροπές αξιολόγησης. Είχατε πάει και είχατε φτιάξει ένα σύστημα που έχουμε φτάσει στο ’24 και το 25% μεσοσταθμικά των ετήσιων αξιολογήσεων των υπαλλήλων εκκρεμεί ακόμη στις ειδικές επιτροπές.

Τρίτο θέμα. Τραβήξατε τα όρια και δεν είχατε κλίμακα ισορροπημένη για να προσμετρηθούν. Κάτω από 50 είχατε τρεις κλίμακες. Πάνω από 50 είχατε τέσσερις κλίμακες, στον 4369 που τον έχετε ευαγγέλιο.

Τέταρτο ζήτημα, στοχοθεσία: Ποτέ. Τα είπα πριν, για να μην καταχρώμαι τον χρόνο.

Τελευταίο. Πληροφοριακό σύστημα. Ήταν τέτοιος ο ερασιτεχνισμός που καταφέρατε να φτιάξετε πληροφοριακό σύστημα όχι το ’16 -που λέτε για εμάς, που το ’23 εφαρμόζεται μέσα στην απογραφή-, το ’17 πήγατε και το κάνατε το σύστημα, όχι το ’16. Και δεύτερον, δεν το κάνατε ολοκληρωμένο. Αναγκάζονταν οι ειδικές επιτροπές να εκτυπώνουν τις εκθέσεις αξιολόγησης, κυρία Χρηστίδου. Αυτός ο ερασιτεχνισμός, όπως καταλαβαίνετε, αποτυπώθηκε σε όλη σας την πορεία.

Έχουμε σχέδιο ολιστικό. Εφαρμόζουμε, υλοποιούμε και δεν υπάρχει αμφισβήτηση επ’ αυτού. Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την υπ’ αριθμ. 537/8-1-2024 πρώτη επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Τροποποίηση Εθνικού Στρατηγικού Σχεδίου για την ΚΑΠ 2023-2027».

Ελάτε, κύριε συνάδελφε.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, αντικείμενο της παρούσας ερώτησης είναι το μείζον θέμα των αγροτικών επιδοτήσεων και η τροποποίηση του στρατηγικού σχεδίου της χώρας μας στην ΚΑΠ 2023 - 2027. Ελπίζω να μη μεταφερθεί η κουβέντα στη φορολόγηση των αγροτικών επιδοτήσεων. Είναι γεγονός, όμως, ότι για πρώτη φορά φέτος αγρότες και κτηνοτρόφοι είδαν στα βιβλιάριά τους πολύ λιγότερα χρήματα σε σχέση με τα προηγούμενα χρόνια και τον Οκτώβριο και τέλη Δεκεμβρίου. Αυτό πιστώνεται στη δικιά σας την Κυβέρνηση.

Η πρώτη αντίδραση μετά το πρώτο φιάσκο τον Οκτώβριο ήταν ότι η ευθύνη της διαπραγμάτευσης του στρατηγικού σχεδίου της χώρας μας ανήκε στην προηγούμενη ηγεσία του Υπουργείου Αγροτικής Ανάπτυξης, πάντα όμως με Κυβέρνηση τη Νέα Δημοκρατία. Εν συνεχεία, ρίξατε το όλο φταίξιμο για τα λάθη και τις παραλείψεις στη διοίκηση του ΟΠΕΚΕΠΕ και επιπλέον τονίσατε, επικουρικά πάντα, ότι οι αγρότες γνωρίζανε για τις μειώσεις.

Όπως και να έχει, κύριε Υπουργέ, ασχέτως των λαθών που πιθανόν έχουν γίνει και από τον ΟΠΕΚΕΠΕ, ο ΟΠΕΚΕΠΕ είναι μια υπηρεσία, ένας οργανισμός ο οποίος υπάγεται απ’ ευθείας σε εσάς, εποπτεύεται από εσάς και η ευθύνη ανήκει αποκλειστικά στην Κυβέρνησή σας.

Πρόσφατο είναι το σχετικό πόρισμα του Συνηγόρου του Πολίτη –έκθεση, πόρισμα-κόλαφος-, σύμφωνα με το οποίο υπάρχουν το λιγότερο παθογένειες, αλλά και αδικίες στο σύστημα καταβολής των αγροτικών επιδοτήσεων αλλά και στη φόρμα της αίτησης ενιαίας ενίσχυσης.

Ήδη με την παρούσα, πριν προχωρήσετε στην τροποποίηση του στρατηγικού σχεδίου της χώρας μας, οφείλατε να κάνετε το εξής, κατά την άποψή μας, -και θέλω σήμερα να απαντήσετε- εάν, όπως έχετε υποχρέωση, έχετε στείλει στους ανθρώπους που συνέταξαν το στρατηγικό σχέδιο όλα τα στοιχεία του ΟΣΔΕ του 2023, ώστε να γίνει μια αντιπαραβολή για να μπορέσουν να καταλάβουν τι λάθη έχουν γίνει, ποιες κατηγορίες έχουν αδικηθεί. Κατά δεύτερον, πρέπει να απαντήσετε εάν έχει ήδη ξεκινήσει η τροποποίηση του στρατηγικού σχεδίου, με ποιους τα διαβουλευθήκατε και αν προτίθεστε να τροποποιήσετε το στρατηγικό σχέδιο της χώρας μας και σε ποια κατεύθυνση, στην κατεύθυνση των οικολογικών σχημάτων οικολογικά σχήματα στα οποία σήμερα κανείς δεν ξέρει πότε θα πληρωθεί, στην κατεύθυνση αναθεώρησης των συνδεδεμένων ενισχύσεων, στην κατεύθυνση της αναθεώρησης των αγρονομικών περιφερειών;

Σήμερα ο πρωτογενής τομέας είναι, τουλάχιστον, κύριε Υπουργέ, ανάστατος και αισθάνεται ανασφάλεια όσον αφορά την πληρωμή των υπόλοιπων χρηματοδοτικών εργαλείων που προβλέπονται από την Κοινή Αγροτική Πολιτική και συγκεκριμένα από τα οικολογικά σχήματα.

Σήμερα περιμένουμε να ακούσουμε σε ποιες κατευθύνσεις θα προβείτε στην τροποποίηση και ποιοι θα είναι οι άξονες για την τροποποίηση του στρατηγικού σχεδίου της χώρας μας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο για τρία λεπτά.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, αγαπητοί συνάδελφοι, θέλω να ευχαριστήσω κατ’ αρχάς τον συνάδελφο για την ερώτηση γιατί μου δίνει την ευκαιρία να ενημερώσω το Σώμα για ένα βασικό αλλά και πολυσήμαντο στρατηγικό σχέδιο που λειτουργεί ως σύγχρονος καταλύτης για την ανάπτυξη της ελληνικής γεωργίας.

Ήδη από τις προγραμματικές μου δηλώσεις επεσήμανα ότι το στρατηγικό σχέδιο για την ΚΑΠ 2023 - 2027 σηματοδοτεί μια νέα περίοδο σημαντικών μεταρρυθμίσεων και αλλαγών για τον πρωτογενή μας τομέα και τις αγροτικές μας περιοχές. Υποστηρίζει παρεμβάσεις και δράσεις ύψους 19,3 δισεκατομμυρίων ευρώ που καλύπτουν τις ειδικές ανάγκες της χώρας μας.

Επιδιώκουμε τη μετάβαση προς ένα έξυπνο, βιώσιμο, ανταγωνιστικό, σταθερό και διαφοροποιημένο αγροτικό τομέα διασφαλίζοντας παράλληλα μακροπρόθεσμα την ασφάλεια των τροφίμων.

Ήδη το πρόσημο από την πρώτη χρονιά υλοποίησης του στρατηγικού σχεδίου είναι ελπιδοφόρο. Η υλοποίηση του στρατηγικού σχεδίου είναι μια δυναμική διαδικασία, δεδομένου ότι η μεταρρύθμιση της νέας ΚΑΠ επιφέρει για πρώτη φορά σημαντικές αλλαγές και διαφοροποιήσεις -οικολογικά σχήματα, αιρεσιμότητα, νέο ενιαίο πλαίσιο επιδοτήσεων, νέες συνδεδεμένες- σε σχέση με την προηγούμενη.

Κατά τη διάρκεια συνεπώς της διαδικασίας αυτής έχουμε τη δυνατότητα να τροποποιήσουμε και να αναπροσαρμόσουμε τα στοιχεία της εγκεκριμένης πρότασής μας στη βάση πάντα εμπεριστατωμένης τεκμηρίωσης που θα εδράζεται σε πραγματικά δεδομένα, σε πραγματικά προβλήματα και ανάγκες και με τις προτεινόμενες παρεμβάσεις, βεβαίως, να υπηρετούν ταυτόχρονα τις εθνικές μας υποχρεώσεις και τους στόχους της νέας ΚΑΠ.

Στο πλαίσιο αυτό επεξεργαστήκαμε σε συνεργασία και με βάση τις εισηγήσεις των υπηρεσιών του ΥΠΑΑΤ πρόταση για την πρώτη τροποποίηση της ΣΣΚΑΠ. Η πρώτη τροποποίηση υποβλήθηκε προς έγκριση στην Ευρωπαϊκή Ένωση κατόπιν σχετικής διαπραγμάτευσης με τις υπηρεσίες και περιλαμβάνει μια σειρά από σημαντικές βελτιώσεις και προσαρμογές στη βάση της διαβούλευσης που προηγήθηκε με θεσμικούς φορείς του πρωτογενή τομέα της χώρας μας.

Και γίνομαι πιο σαφής: Η τροποποίηση περιλαμβάνει αλλαγές που πρώτον, σχετίζονται με την αιρεσιμότητα που αφορούν σε τροποποιήσεις στους κώδικες γεωργικής πρακτικής, οι οποίοι σχετίζονται με γεωργοπεριβαλλοντικές δεσμεύσεις παραγωγών, δεύτερον, αφορούν σε στοιχεία των άμεσων ενισχύσεων συμπεριλαμβανομένων προτάσεων στα προγράμματα για το κλίμα, το περιβάλλον και την καλή διαβίωση των ζώων, τα οικολογικά προγράμματα και τις διασυνδεδεμένες ενισχύσεις του άρθρου 32, καθώς επίσης και της ειδικής ενίσχυσης για το βαμβάκι, τρίτον, σχετίζονται με παρεμβάσεις σε ορισμένους τομείς όπως οπωροκηπευτικά, ελαιόλαδο, οίνο, μελισσοκομία –περιλαμβάνουν, κυρίως, προτάσεις χορήγησης προκαταβολής σε παρεμβάσεις στους τομείς οίνου, μελισσοκομίας στο πρόγραμμα των οργανώσεων ελαιουργικών φορέων, ΟΕΦ, και των οπωροκηπευτικών- τέταρτον, σχετίζονται με παρεμβάσεις για την αγροτική ανάπτυξη, συμπεριλαμβανομένης της εισαγωγής νέας παρέμβασης στο πλαίσιο του άρθρου 76 για την επιδότηση ασφαλίστρου με ενωσιακή συμμετοχή 200.000.000, πέμπτον, αφορούν στις παρεμβάσεις αγροτικής ανάπτυξης, συμπεριλαμβανομένων αυτών που επιφέρουν αλλαγές στους αριθμητικούς στόχους και τα συναφή ορόσημα για τους σχετικούς δείκτες αποτελεσμάτων και τέλος έκτον, σε αυτές που αφορούν στην αποτελεσματικότερη εφαρμογή του συστήματος AKIS και του εθνικού δικτύου ΚΑΠ, για το οποίο καταθέτω στα Πρακτικά αναλυτικό ενημερωτικό.

Η έγκριση της πρώτης τροποποίησης από την Ευρωπαϊκή Ένωση αναμένεται άμεσα, δηλαδή έως το τέλος Ιανουαρίου του 2024.

Σας ευχαριστώ πολύ.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Ελευθέριος Αυγενάκηςκαταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, εμείς θεωρούμε ότι για να γίνει μια τροποποίηση πρέπει να υπάρχει σαφής εικόνα από το Υπουργείο τι πήγε λάθος.

Πρώτα θεωρούμε και πιστεύουμε ότι πρέπει να συγκεντρωθούν όλες οι δηλώσεις ΟΣΔΕ, πόσες έχουν γίνει για το 2023 και πόσα δικαιώματα ενεργοποιήθηκαν. Δεύτερον, πρέπει να γίνει μια διαβούλευση με τους ανθρώπους του πρωτογενούς τομέα. Και τρίτον, πρέπει να προτείνει το Υπουργείο την ιεράρχηση των αναγκών-τροποποιήσεων που έχει ανάγκη το στρατηγικό σχέδιο της χώρας μας.

Αναφέρατε κάποια θέματα συγκεκριμένα που περιλαμβάνονται στην πρώτη τροποποίηση. Αυτά προέκυψαν από διαβούλευση με τους ανθρώπους του πρωτογενούς τομέα; Έχετε στείλει στους ανθρώπους που έχουν συντάξει το στρατηγικό σχέδιο όλες τις δηλώσεις του ΟΣΔΕ 2023; Έχετε αυτή την εικόνα ώστε να προχωρήσετε μετά στην τροποποίηση;

Επειδή έχετε τη δυνατότητα μία φορά τον χρόνο και κατ’ εξαίρεση άλλες τρεις στην επταετία, προτίθεστε να θεραπεύσετε τις αδικίες που υπάρχουν στα οικολογικά σχήματα;

Συγκεκριμένα αναφέρομαι: Από τα τρία οικολογικά σχήματα που προβλέπονται για τους κτηνοτρόφους -και ξέρετε πολύ καλά ότι οι κτηνοτρόφοι έχουν υποστεί μεγάλη μείωση που φτάνει έως και το 27% με αυτές τις επιδοτήσεις- μόνο το ένα περπάτησε και αυτό όπως περπάτησε έχει φουσκώσει πάρα πολύ, κύριε Υπουργέ. Το γνωρίζετε. Είναι τα βιολογικά. Τα άλλα δύο; Πώς θα ωφεληθούν οι κτηνοτρόφοι από τα άλλα δύο;

Δεύτερον, είναι στην πρόθεσή σας να προχωρήσετε πάντα μετά από διαβούλευση σε αναθεώρηση του θέματος με τις συνδεδεμένες ενισχύσεις; Μήπως οι συνδεδεμένες ενισχύσεις πρέπει να επικεντρωθούν σε προϊόντα ναυαρχίδες του τόπου μας, όπως το κρέας, όπως το λάδι; Και όλα αυτά κατόπιν διαβούλευσης.

Ευχαριστώ πολύ.

**ΠΡΟΕΔΡΕΥΩΝ Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Κύριε Κόκκαλη, εσείς θεωρείτε ότι δεν έχουμε κάνει τίποτα από όλα αυτά σωστά ούτε έχουμε προετοιμαστεί, αλλά ευτυχώς δεν κυβερνάτε εσείς, ευτυχώς για τη χώρα μας.

Η αλήθεια είναι ότι δεν φαίνεται στον μακρύ ορίζοντα να συμβεί ξανά αυτό το κακό, διότι, πρώτα απ’ όλα δουλέψτε και στήστε ένα κόμμα της προκοπής, έτσι όπως πρέπει να είναι και να λειτουργεί, για να έχετε τη δυνατότητα, το δικαίωμα, να προτείνετε και να ομιλείτε σοβαρά και με αξιοπιστία και κυρίως εμπεριστατωμένα για να σας εμπιστεύεται η κοινωνία και ο αγροτόκοσμος που θεωρητικά εσείς εκπροσωπείτε κατά κάποιον τρόπο.

Εγώ σας σκιαγράφησα το πλέγμα αλλαγών που περιλαμβάνει η πρόταση που υποβάλαμε για την πρώτη τροποποίηση της ΣΣΚΑΠ. Και επειδή ίσως αναρωτιέστε αν η προσέγγισή μας επί του θέματος μένει στα παραπάνω, θέλω να σας ενημερώσω ότι δεν περιμένουμε αναμένοντας την έγκριση της πρώτης τροποποίησης από την ευρωπαϊκή πλευρά.

Ήδη προχωρήσαμε και προχωρούμε στα επόμενα βήματα, γνωρίζοντας πολύ καλά ότι η υλοποίηση της ΚΑΠ είναι μια δυναμική διαδικασία και ότι οι σύνθετες και διαρκώς μεταβαλλόμενες προκλήσεις που αναφύονται σήμερα απαιτούν μια νέα θεώρηση, απαιτούν τολμηρές πρωτοβουλίες, αλλά κυρίως ουσιαστική σύνθεση λύσεων και προοπτικών. Έτσι έχουμε εκκινήσει ήδη το διάλογο και για τη δεύτερη τροποποίηση της ΣΣΚΑΠ εντός του τρέχοντος έτους.

Τα όσα παρέθεσα στην πρωτολογία μου συνδέονται άρρηκτα με την επιδίωξή μας για την αναμόρφωση της πρωτογενούς παραγωγής, αξιοποιώντας παράλληλα ό,τι εργαλείο μας παρέχει η Ευρωπαϊκή Ένωση. Για εμάς άλλωστε το μεγάλο στοίχημα της επόμενης δεκαετίας είναι η πράσινη ανάπτυξη, είναι ο ψηφιακός μετασχηματισμός και η δυνατότητα του πρωτογενούς τομέα να συμμετέχει με δομικό ρόλο στην τέταρτη βιομηχανική επανάσταση.

Πυξίδα μας προς την κατεύθυνση αυτή αποτελεί αναντίρρητα και το στρατηγικό σχέδιο για την Κοινή Αγροτική Πολιτική 2023 - 2027. Και αυτό γιατί η στρατηγική που έχουμε θέσει σε κίνηση για την πράσινη και ψηφιακή Ελλάδα στον πρωτογενή τομέα είναι πλήρως εναρμονισμένη με τις ευρωπαϊκές πολιτικές.

Αναγνωρίζουμε ωστόσο ότι η νέα ΚΑΠ πρέπει να εξελιχθεί, πρέπει να αναβαθμιστεί, πρέπει να βελτιωθεί, να διορθωθεί και, κυρίως, να λειτουργήσει προς όφελος και μόνο των αγροτών με μεγαλύτερη ευελιξία. Το έχω επανειλημμένως θίξει στα Συμβούλια Υπουργών Γεωργίας και Αλιείας της Ευρωπαϊκής Ένωσης. Θα το επαναλάβουμε στη συνάντηση των Υπουργών εννέα χωρών της Μεσογείου, της Νότιας Ευρώπης, στις 24 Ιουνίου. Πραγματοποιείται για πρώτη φορά συνάντηση της EUMED9, δηλαδή της Νότιας Ευρώπης.

Παράλληλα, αξιοποιώντας τα κοινά χαρακτηριστικά του πρωτογενούς τομέα των ευρωπαϊκών χωρών της Μεσογείου, ξεκινήσαμε αρχικά διακρατικές συνεργασίες με τις μεσογειακές χώρες, όπως ανέφερα λίγο πριν, ώστε να αναδείξουμε, δηλαδή, κοινές προκλήσεις και να διαμορφώσουμε κοινές πολιτικές και δράσεις. Δυναμώνουμε τη φωνή μας στα όργανα λήψης αποφάσεων της Ευρωπαϊκής Ένωσης. Ενισχύουμε συμμαχίες και δημιουργούμε νέες συνθήκες προς όφελος των αγροτών και της ελληνικής κοινωνίας.

Κύριε Κόκκαλη, εμείς υιοθετούμε και αξιοποιούμε σε μέγιστο βαθμό το Εθνικό Στρατηγικό Σχέδιο ως το όχημα για την ανάδειξη ενός ακόμη ισχυρότερου αγροδιατροφικού τομέα στην Ένωση, κάνοντας, βεβαίως, ενέργειες για περισσότερη ευελιξία έναντι της γραφειοκρατίας, επιδιώκοντας συγχρόνως την ισορροπία μεταξύ άμεσων αναγκών και μακροπρόθεσμων στόχων.

Σε αυτή τη συζήτηση για τη νέα τροποποίηση του στρατηγικού σχεδίου της νέας ΚΑΠ θα θέλαμε και τις δικές σας προτάσεις. Γι’ αυτό τον λόγο έχουμε αιτηθεί, άλλωστε, και στον πρόεδρο της Επιτροπής Εμπορίου να ορίσει ημερομηνία, ώστε να βρεθούμε, να συζητήσουμε διεξοδικά και εύχομαι έως τότε να έχετε προτάσεις. Ελπίζω, πέρα από τη στείρα αντιπολίτευση, να έχετε κάτι ουσιαστικό να πείτε, καλοδεχούμενο. Αν προτείνετε οτιδήποτε για τη νέα τροποποίηση, μην έχετε την εντύπωση ότι δεν θα έχουμε το θάρρος να το αποδεχτούμε. Δεν μας ενδιαφέρει ο εγωισμός, μας ενδιαφέρει η ουσία και κυρίως εδώ εμείς υπηρετούμε τους ανθρώπους του πρωτογενή τομέα.

Ίσως θα ήταν προτιμότερο αντί να υπονομεύετε όλα όσα εμείς προτάσσουμε προς όφελος του αγροτικού κόσμου, προς όφελος του αγροδιατροφικού τομέα, να έρθετε προετοιμασμένος κατάλληλα και κυρίως να είστε χρήσιμος γιατί πραγματικά όλοι επιθυμούμε και πρέπει να επιδιώκουμε να είμαστε χρήσιμοι στον κόσμο και την ελληνική κοινωνία.

Εμείς δεσμευόμαστε ότι θα είμαστε εδώ να σας ακούσουμε, να αξιοποιήσουμε τις προτάσεις μας και να προχωρήσουμε όλοι μαζί, μια και στην πραγματικότητα δεν έχουμε κάτι να μας χωρίζει, έχουμε έναν στόχο, να εξυπηρετήσουμε τον πρωτογενή τομέα της χώρας μας.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τρίτη με αριθμό 516/8-1-2024 επίκαιρη ερώτηση πρώτου κύκλου του Βουλευτή Β1΄ Βορείου Τομέα Αθηνών της Κοινοβουλευτικής Ομάδας «Σπαρτιάτες» κ. Χαράλαμπου Κατσιβαρδά, προς τον Υπουργό Προστασίας του Πολίτη με θέμα: «Η σύννομη δυνατότητα, παράλληλης απασχολήσεως, των αστυνομικών υπαλλήλων (στελεχών της ΕΛ.ΑΣ.) και εν γένει των υπαλλήλων (στελεχών) των Σωμάτων Ασφαλείας».

Κύριε συνάδελφε, έχετε τον λόγο.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε κύριε Πρόεδρε, αξιότιμε κύριε Υφυπουργέ, κατ’ αρχάς να σας ευχαριστήσω που δεχτήκατε να απαντήσετε σ’ αυτή την ερώτηση, διότι συν τοις άλλοις δείχνει την ευαισθησία σας, γιατί η συγκεκριμένη ερώτηση δεν άπτεται στο να καταδειχθούν κάποιες χρόνιες παθογένειες της Ελληνικής Αστυνομίας και εν γένει των Σωμάτων Ασφαλείας.

Και το λέω αυτό διότι πρόκειται για ένα κοινωνικό μέγεθος το οποίο σχετίζεται αποκλειστικά και μόνο με τα εργασιακά δικαιώματα. Εδώ στην παρούσα χρονική συγκυρία είναι επιτακτική ανάγκη. Μεταφέρω ουσιαστικά αυτή την αγωνία, τη βούληση κατ’ ουσίαν των στελεχών της ΕΛ.ΑΣ., αλλά και εν γένει των Σωμάτων Ασφαλείας, οι οποίοι έχουν καθημαχθεί, όπως και όλοι οι Έλληνες πολίτες, αλλά μιλάω συγκεκριμένα ως προς τα ορισμένα αυτά πρόσωπα, ιδίως αρχής γενομένης από τα μνημόνια με τις περικοπές των μισθών κ.ο.κ..

Μέσα στο πλαίσιο αυτής της προϊούσης οικονομικής καταβαραθρώσεως, εν πάση περιπτώσει, το κρίσιμο ερώτημα το οποίο αναφύεται είναι το εξής: Υπάρχει μνεία, υπάρχει πρόνοια από την πλευρά του κράτους βεβαίως χωρίς να υπερακοντίζει το συνταγματικά ορθόν, ούτως ώστε να δύνανται τα Σώματα Ασφαλείας να ασκούν σύννομα ένα επάγγελμα, δηλαδή πέραν του βασικού τους επαγγέλματος -κατά ορθότερη διατύπωση- να μπορούν να απασχολούνται στον ιδιωτικό τομέα είτε μέσα στο πλαίσιο της ημιαπασχόλησης σύννομα, με τη λήψη των συνακόλουθων κοινωνικοασφαλιστικών εισφορών;

Άρα εν άλλοις λόγοις, το θέμα είναι αν υπάρχει κάποια πρόνοια, αν υπάρχει κάποια μέριμνα ώστε τα στελέχη της ΕΛ.ΑΣ. και των Σωμάτων Ασφαλείας να κάνουν εκ παραλλήλου μια δεύτερη δουλειά, υποκείμενη απολύτως σύννομα σε ένα καθεστώς συνταγματικά συμβατό, ούτως ώστε να μπορούν και να λαμβάνουν πρόσθετα από τον μισθό τους και κατ’ ουσίαν να είναι και κοινωνικοασφαλιστικά προβλεπόμενοι, να μην προσφεύγουν σ’ αυτό το οποίο -κατά το προσφυώς λεγόμενο- ονομάζουμε «μαύρη εργασία».

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κύριε Κατσιβαρδά, ερωτάτε εάν υπάρχει προοπτική να θεσπιστεί η κατ’ εξαίρεση παράλληλη απασχόληση των αστυνομικών και μάλιστα λέτε ότι ελλείψει ειδικής μέριμνας, δημιουργούνται σοβαρές οικονομικές συνέπειες σε βάρος των αστυνομικών.

Η απάντηση, λοιπόν, είναι ότι υπάρχει νομοθετικό πλαίσιο κατάλληλο και συγκεκριμένα υπάρχει το προεδρικό διάταγμα 538 του 1989 που αναφέρεται στις υποχρεώσεις και τα δικαιώματα του αστυνομικού προσωπικού του Υπουργείου Δημόσιας Τάξης, το οποίο ισχύει, όπου στο άρθρο 5 απαγορεύεται στους αστυνομικούς η άσκηση άλλου επαγγέλματος και η κατ’ επάγγελμα άσκηση εμπορίας της τέχνης.

Κατ’ εξαίρεση, όμως, μετά από άδεια του Αρχηγού της Ελληνικής Αστυνομίας, ο αστυνομικός μπορεί να ασκεί ιδιωτικό έργο ή εργασία με αμοιβή, εφόσον αυτά συμβιβάζονται με τα καθήκοντα της θέσης του, δεν παραβλάπτουν την ομαλή εκτέλεση της υπηρεσίας του και δεν δίνουν αφορμή για δυσμενή σχόλια σε βάρος του ιδίου ή της Ελληνικής Αστυνομίας.

Επίσης απαγορεύεται η οποιαδήποτε απασχόληση ή εμπορική συμμετοχή σε οποιαδήποτε εμπορική εταιρεία, προσωπική, περιορισμένης ευθύνης, κοινοπραξία ή να είναι διευθύνων ή εντεταλμένος σύμβουλος ανωνύμου εταιρείας ή διαχειριστής οποιασδήποτε εμπορικής εταιρείας. Μετά όμως, από άδεια του Αρχηγού της Ελληνικής Αστυνομίας, ο αστυνομικός μπορεί να μετέχει στη διοίκηση ανωνύμου εταιρείας ή γεωργικού συνεταιρισμού.

Υπάρχει επίσης το προεδρικό διάταγμα 254 του 2004, Κώδικας Δεοντολογίας του Αστυνομικού, που στο άρθρο 6 αναφέρει ότι ο αστυνομικός εκτός υπηρεσίας δεν εμπλέκεται σε δραστηριότητες και δεν αναλαμβάνει εργασίες που προσβάλουν το κύρος του ως αστυνομικού.

Και για να γίνει απολύτως κατανοητό σε τι αναφερόμαστε, η υπ’ αριθμόν 378 του 2002 γνωμοδότηση του Νομικού Συμβουλίου του Κράτους προσδιορίζει τι είναι ιδιωτικό έργο ή εργασία με αμοιβή, σύμφωνα με τον Υπαλληλικό Κώδικα και περιστασιακή απασχόληση περιορισμένης χρονικής διάρκειας νοείται -είτε πρόκειται για σύμβαση έργου ή παροχή ανεξάρτητων υπηρεσιών είτε για σύμβαση εξαρτημένης εργασίας- αυτή η οποία αποβλέπει κυρίως στην ελεύθερη ανάπτυξη της προσωπικότητας του ατόμου και η συμμετοχή του στην κοινωνική ζωή. Και βέβαια μιλάμε για απολύτως περιορισμένης χρονικής διάρκειας, έτσι ώστε να μην παραβλάπτονται τα καθήκοντα του αστυνομικού.

Άρα, λοιπόν, συνοψίζουμε. Εφόσον συμβιβάζονται με τα καθήκοντα της θέσης του, εφόσον δεν παραβλάπτουν την ομαλή εκτέλεση της υπηρεσίας του και δεν δίνουν αφορμή για δυσμενή σχόλια σε βάρος της Αστυνομίας και εφόσον δεν προσβάλλουν το κύρος του ως αστυνομικού, μπορεί ο αστυνομικός να έχει παράλληλη απασχόληση. Αυτό ποιος το αποφασίζει; Ο Αρχηγός της Ελληνικής Αστυνομίας.

Μάλιστα, για να διευκολύνονται οι αστυνομικοί να υποβάλλουν τέτοια αιτήματα και για την πληρέστερη πληροφόρησή τους υπάρχει σχετική διαδικτυακή πύλη στη Διεύθυνση Αστυνομικού Προσωπικού του Αρχηγείου της Ελληνικής Αστυνομίας στο Εθνικό Μητρώο Διοικητικών Διαδικασιών, όπου εκεί και μπορεί να ενημερώνεται και να υποβάλει σχετικό αίτημα.

Άρα, λοιπόν, υπάρχει σχετικό νομοθετικό πλαίσιο το οποίο λειτουργεί καταλλήλως μέχρι σήμερα και μπορεί κάθε αστυνομικός να αντιμετωπίζει τις οικονομικές συνέπειες με μια παράλληλη εξαίρεση, εφόσον αυτό κρίνεται συμβατό με τα καθήκοντά του.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ευχαριστώ, κύριε Υπουργέ, για την εμπεριστατωμένη απάντηση. Εγώ διαπιστώνω εδώ ότι υπάρχει ένα πλέγμα διατάξεων το οποίο διέπει τις περιπτώσεις των στελεχών της ΕΛ.ΑΣ. κατά περίπτωση και από εκεί και πέρα εξαρτάται πάλι ανάλογα με την άσκηση των καθηκόντων, υπό ποια θέση, δηλαδή, ο υποψήφιος αιτών προς παράλληλη απασχόληση πληροί ή μη τις προϋποθέσεις στις οποίες αναφέρεται, βεβαίως προερχόντως και κυρίως με τη διαφύλαξη και διάσωση του κύρους της εκπλήρωσης των υποχρεώσεών του.

Εδώ, όμως, ανακύπτει το εξής ερώτημα, πέραν αυτών των οποίων διατυπώσατε, τα οποία είναι προς επεξεργασία και για μένα ως δικηγόρο. Αν υπάρχει ένα τέτοιο εύρημα, στατιστικά ο Αρχηγός της Ελληνικής Αστυνομίας έχει κάνει κατ’ αντιστοιχία δεκτά τέτοιου είδους αιτήματα; Κι αν δεν τα έχει κάνει δεκτά, έχει αιτιολογήσει ειδικά και εμπεριστατωμένα ή υπάρχει γενικότερα μια αυθαίρετη απόρριψη τέτοιου είδους αιτημάτων, με αποτέλεσμα να δημιουργείται μια δυσλειτουργία στην ομαλή και εύρυθμη λειτουργία κατ’ ουσίαν της βλαπτικής εκδοθείσας ιδιαζόντως επαχθούς ατομικής διοικητικής πράξης προς τον διοικούμενο, ο οποίος δηλαδή για να την αντικρούσει θα πρέπει να προσφεύγει σε προσφυγές και ούτω καθεξής, δηλαδή να ανατροφοδοτείται ένας φαύλος κύκλος, με αποτέλεσμα όλη αυτή η διαδικασία της τρόπον τινά χρόνιας γραφειοκρατίας να αποτελεί έναν αποθαρρυντικό παράγοντα, προκειμένου ο αστυνομικός ο οποίος πληροί εν τοις πράγμασι τις προϋποθέσεις να υφίσταται αυτού του είδους την απόρριψη, χωρίς πραγματικά να υπάρχει μια βάσιμη αιτιολογία; Αυτό είναι ένα συμπληρωματικό ερώτημα επί της υποκείμενης ερώτησης την οποία έθεσα.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ πολύ για την ευκαιρία που μου δίνετε με τη δευτερολογία σας να διαπιστώσουμε ακριβώς αν εφαρμόζεται το νομοθετικό πλαίσιο, γιατί σημασία έχει όχι μόνο να υπάρχει νομοθετικό πλαίσιο, αλλά και να εφαρμόζεται και μάλιστα να εφαρμόζεται σωστά.

Σύμφωνα, λοιπόν, με τα στοιχεία τα οποία υπάρχουν, για το 2023, για παράδειγμα, υποβλήθηκαν πεντακόσια εξήντα τρία αιτήματα ένστολου προσωπικού. Από αυτά έγιναν δεκτά πεντακόσια ένα. Άρα βλέπουμε, λοιπόν, ότι υπάρχει ένας συντριπτικός αριθμός αποδοχής τέτοιων αιτημάτων. Και είναι πολύ σημαντικό, γιατί μεταξύ των αιτημάτων που έχουν γίνει δεκτά είναι διαφόρων απασχολήσεων, όπως είναι η ενασχόληση ως προπονητές διαφόρων ατομικών ή ομαδικών αθλημάτων, η διδασκαλία σε κέντρα διά βίου μάθησης, σε αγροτικές δραστηριότητες, ως ηθοποιός κάποιος άλλος, ως πραγματογνώμονας δικαστηρίων, κοινωνιολόγος, διδακτικό έργο σε σχολή μη επανδρωμένων αεροσκαφών και άλλα συναφή.

Είναι, επίσης, σημαντικό ότι όσον αφορά αυτά τα οποία απορρίφθηκαν, πράγματι θα διαπιστώσετε κι εσείς, εφόσον και εσείς συμφωνείτε ότι το νομοθετικό πλαίσιο είναι κατάλληλο, δεδομένου ότι δεν μπορούμε να δώσουμε τη δυνατότητα σε κάποιον άλλο να αποφασίζει, ότι δεν μπορούμε να απαριθμήσουμε ένα προς ένα τα επαγγέλματα για να αποκλείσουμε ή να κάνουμε δεκτά.

Βλέπουμε, λοιπόν, ότι από τα αιτήματα τα οποία έχουν απορριφθεί είναι πράγματι αιτήματα που και εσείς θα συμφωνούσατε ότι δεν συνάδουν με τα καθήκοντα, όπως είναι για παράδειγμα, οδηγός βυτιοφόρου, μεσιτικός πράκτορας κατοικιών και μια σειρά από άλλα καθήκοντα. Άρα φαίνεται ότι όχι μόνο γίνεται χρήση, όχι μόνο ενημερώνονται οι αστυνομικοί, αλλά διαμορφώνεται και ένα παράδειγμα περιπτώσεων, όπου οι αστυνομικοί καταλαβαίνουν τι είναι συναφές, έχουν πραγματικά και την ευσυνειδησία και μπορούν να αντιληφθούν τι μπορούν να κάνουν παράλληλα με τα καθήκοντά τους, αλλά πάντοτε σε μερική απασχόληση, σύμφωνα με τη γνωμοδότηση, ώστε να μπορούν ταυτόχρονα να συμπληρώνουν το εισόδημά τους, όπως κι εσείς ζητάτε, να συμμετέχουν στην οικονομική ζωή και παράλληλα, με μια σειρά από επαγγέλματα να μπορούν να ανταποκρίνονται και στις οικονομικές τους υποχρεώσεις.

Άρα, λοιπόν, νομίζω ότι και εσείς θα συμφωνήσετε, κύριε Κατσιβαρδά, ότι υπάρχει ένα κατάλληλο νομοθετικό πλαίσιο. Από εκεί και πέρα, πάντοτε είμαστε ανοιχτοί σε προτάσεις. Φαίνεται, όμως, ότι αυτό το νομοθετικό πλαίσιο λειτουργεί και είμαστε ανοιχτοί, επαναλαμβάνω, σε κάθε πρόταση για να το βελτιώσουμε.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την έκτη με αριθμό 531/8-1-2024 επίκαιρη ερώτηση πρώτου κύκλου του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εθνικής Άμυνας με θέμα: «Νέο Πρόγραμμα Αμυντικών Εξοπλισμών».

Ορίστε, κύριε συνάδελφε, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κύριε Πρόεδρε.

Χαίρομαι που μετά την ερώτησή μου στις 7 Ιανουαρίου στη χθεσινή συνέντευξη του στην «ΚΑΘΗΜΕΡΙΝΗ» ο Υπουργός -και λυπάμαι που δεν είναι εδώ. Βέβαια χαίρομαι που είναι εδώ ο κ. Κεφαλογιάννης, αλλά θα προτιμούσα να είναι ο κ. Δένδιας- έκανε αναφορά σε ενίσχυση της εγχώριας αμυντικής βιομηχανίας. Θα ήμουν πολύ χαρούμενος αν ήξερα ότι η ερώτησή μου συνέβαλε πιθανώς προς αυτή την κατεύθυνση.

Η επίκαιρη ερώτηση, λοιπόν, που κατέθεσα αναφέρεται στις αλλαγές που έχουν δρομολογηθεί σε ό,τι αφορά το πρόγραμμα των αμυντικών εξοπλισμών και στο κατά πόσο πέρα από την ενίσχυση της εγχώριας βιομηχανίας θα υπάρξει και σύμπραξη με πανεπιστήμια και ερευνητικά ιδρύματα της χώρας, προκειμένου να έχουμε το βέλτιστο αποτέλεσμα.

Πάλι στη χθεσινή του συνέντευξη ο κ. Δένδιας στην ερώτηση «3» αναφέρει ότι θα μπορούσε να υπάρχει έρευνα από στρατιωτικές σχολές, κάτι που θα λειτουργήσει θετικά για τη δημιουργία νέων προϊόντων και ούτω καθεξής. Θέλω να θυμίσω ότι οι στρατιωτικές σχολές δεν δίνουν μεταπτυχιακά και διδακτορικά, τα οποία είναι μορφές έρευνας και καινοτομίας. Υπάρχουν διαρκείς οχλήσεις για την ίδρυση Πανεπιστημίου Άμυνας, οι οποίες, όμως, δεν έχουν ευοδωθεί και με αυτό τον τρόπο έχουμε μια δυσκολία στη διασύνδεση των ανθρώπων που δουλεύουν στον στρατό με την καινοτομία και την έρευνα, ενώ δεν πρέπει να ξεχάσουμε ότι και το μισθολόγιο των όσων διδάσκουν στις στρατιωτικές σχολές είναι χαμηλότερο από αυτό των μελών ΔΕΠ και είναι κάτι που, επίσης, πρέπει να ληφθεί υπ’ όψιν.

Όσον αφορά το διά ταύτα της επίκαιρης ερώτησης, θα ήθελα απαντήσεις ως προς τι νέο προέκυψε στην εκτίμηση απειλής ή τι άλλο προέκυψε για να τεθεί θέμα αλλαγής του προγράμματος προμηθειών, αν θα αξιοποιηθούν προγράμματα του Ευρωπαϊκού Ταμείου Άμυνας με τη συμμετοχή της χώρας μας, ποιο θα είναι το ποσοστό της εγχώριας αμυντικής βιομηχανίας και με ποιον τρόπο και ποια είναι η στάση του Υπουργείου με τον νεοϊδρυθέντα φορέα, τον DefencEduNet, στον οποίο συμμετέχουν ερευνητικά κέντρα και πανεπιστήμια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Κύριε συνάδελφε, κατ’ αρχάς θα ήθελα να σας ευχαριστήσω για την ερώτηση, γιατί νομίζω ότι μας δίνετε την ευκαιρία να αναπτύξουμε κάποιες πολύ συγκεκριμένες πρωτοβουλίες και σκέψεις, προτάσεις τις οποίες έχουμε ήδη αρχίσει και δρομολογούμε ως Υπουργείο Εθνικής Άμυνας. Μάλιστα, ο Υπουργός κ. Δένδιας κατά τη διάρκεια της συζήτησης του προϋπολογισμού είχε την ευκαιρία να αναπτύξει τους βασικούς άξονες και είμαι βέβαιος ότι το επόμενο διάστημα, επειδή θα έρθει και μια αντίστοιχη νομοθετική πρωτοβουλία στο ελληνικό Κοινοβούλιο, θα έχουμε την ευκαιρία να πούμε και πάρα πολλές λεπτομέρειες γι’ αυτά στα οποία αναφερθήκατε κι εσείς στην ερώτησή σας.

Εδώ ανοίγω μια παρένθεση λέγοντας ότι μεταξύ αυτών είναι και η ενίσχυση των Ανώτατων Στρατιωτικών Σχολών, στις οποίες πράγματι θα περιλαμβάνονται και μεταπτυχιακά και διδακτορικά προγράμματα. Είναι κάτι που έχω εξαγγείλει κι εγώ στις επισκέψεις μου στις συγκεκριμένες σχολές, ώστε να τονώσουμε την έρευνα, η οποία αυτή τη στιγμή γίνεται μέσα σε αυτές τις σχολές και θεωρούμε ότι υπάρχουν πολύ περισσότερα περιθώρια.

Τώρα θα προσπαθήσω να περιοριστώ στα θέματα της ερώτησής σας. Θα ήθελα, λοιπόν, να σας πω ότι είναι δεδομένο πως πολλές φορές το γεωστρατηγικό περιβάλλον στο οποίο βρισκόμαστε αλλάζει και βεβαίως έχουμε και νέες εξελίξεις από τις οποίες θα πρέπει να λαμβάνουμε και αντίστοιχα μαθήματα.

Μην ξεχνάτε, επίσης, ότι οι τεχνολογικές εξελίξεις ειδικά στο πεδίο της τεχνητής νοημοσύνης τρέχουν με έναν απίστευτα μεγάλο ρυθμό και ταχύτητα, ενώ έχουμε και νέες συγκρούσεις. Πριν από δύο τρία χρόνια, ήταν αδιανόητο να πούμε ότι θα έχουμε μία μείζονα σύγκρουση στην περιοχή της Ευρώπης, όπως συμβαίνει τώρα στην Ουκρανία, ενώ πρόσφατα ξέσπασε και η σύγκρουση στη Μέση Ανατολή, στη Γάζα. Επομένως, όλα αυτά είναι εξελίξεις τις οποίες πρέπει να μελετήσουμε σε βάθος, να πάρουμε μαθήματα από αυτές και αναλόγως να πάρουμε και τις αντίστοιχες πρωτοβουλίες, όσον αφορά την αναθεώρηση των εξοπλιστικών προγραμμάτων.

Άρα, για να απαντήσω ευθέως, σε καμμία περίπτωση δεν τίθεται θέμα λανθασμένων επιλογών με βάση το αναθεωρημένο πρόγραμμα που αφορά τους εξοπλισμούς. Αντίθετα, τίθεται ζήτημα προτεραιοποίησης ενός πλαισίου του αμυντικού σχεδιασμού, το οποίο θα πρέπει να λάβει εκ των πραγμάτων υπ’ όψιν τη νέα πραγματικότητα που δημιουργείται στα πεδία των μαχών. Και βεβαίως, ο σχεδιασμός αυτός θα περιλαμβάνει σημαντικά εξοπλιστικά προγράμματα, τα οποία έχουν ήδη ανακοινωθεί και είναι σε εξέλιξη.

Συμφωνώ κι εγώ μαζί σας ότι θα εμπλέκει πιο ενεργά την εγχώρια αμυντική βιομηχανία και βεβαίως τις δυνατότητες καινοτομίας που αυτή μπορεί να προσφέρει και κυρίως θα περιλαμβάνει την αναθεώρηση της εκπαίδευσης των στελεχών των Ενόπλων Δυνάμεων, των ανδρών και των γυναικών που υπηρετούν στις Ένοπλες Δυνάμεις της πατρίδας μας.

Υπ’ αυτό το πρίσμα και βεβαίως μέχρι την κατάρτιση του δωδεκαετούς μακροπρόθεσμου προγραμματισμού αμυντικών εξοπλισμών, την ενημέρωση βεβαίως της αρμόδιας κοινοβουλευτικής επιτροπής της Βουλής, αλλά και την έγκρισή από το ΚΥΣΕΑ, νομίζω ότι είναι εύλογο ότι ένας αριθμός προγραμμάτων που κατ’ εξαίρεση ενεργοποιείται, τίθεται εκτός σχεδιασμού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ολοκληρώνω, κύριε Πρόεδρε.

Στο μεσοδιάστημα, λοιπόν, θέλουμε να δώσουμε τη δυνατότητα και στη νέα ηγεσία των Ενόπλων Δυνάμεων να επαναξιολογήσει τα προγράμματα, τα οποία είτε δεν έχουν χρηματοδοτηθεί, άρα θέλει ακόμη ένα πολύ μεγάλο χρονικό διάστημα μέχρι να ολοκληρωθούν, είτε η ενεργοποίησή τους βρίσκεται ακόμα σε πάρα πολύ πρώιμο στάδιο. Βεβαίως, σε καμμία των περιπτώσεων αυτό δεν πρόκειται να επηρεάσει το αξιόμαχο των Ενόπλων Δυνάμεων, αλλά αντίθετα θα μου επιτρέψετε να σας πω ότι κατευθύνει κατά προτεραιότητα τις δαπάνες εκεί που έχουμε τον μεγαλύτερο πολλαπλασιαστή ισχύος.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κύριε Υφυπουργέ.

Χαίρομαι που έχετε ήδη κατά νου το κομμάτι της ακαδημαϊκής αναβάθμισης των στρατιωτικών σχολών. Ελπίζω αυτό να έχει ως αποτέλεσμα και την οικονομική τους εξισορρόπηση με τα μέλη ΔΕΠ.

Τώρα οφείλω να πω ότι η απάντηση που έλαβα για τον λόγο της αλλαγής των εξοπλισμών δεν με καλύπτει πλήρως. Απ’ ό,τι ξέρω και εσείς και ο Υπουργός Άμυνας είστε νομικοί, πολύ καλοί στο πεδίο σας, πλην όμως έχετε την επιχειρησιακή ικανότητα ή τη γνώση επιχειρησιακής ικανότητας για τον στρατό περίπου όπως όλοι οι υπόλοιποι, που έχουμε καταταγεί και υπηρετήσει στον στρατό. Μάλιστα, βάσει και των κανόνων που σχετίζονται με τη συγκεκριμένη κατάσταση στον στρατό, θα έπρεπε να έχει ληφθεί εισήγηση ή να έχει έρθει ο Αρχηγός ΓΕΕΘΑ και το επιτελείο του να ζητήσουν την επικαιροποίηση ή την αλλαγή των εξοπλισμών.

Έχει συμβεί κάτι τέτοιο; Έχετε λάβει τέτοια εισήγηση για να προβείτε σε αλλαγές; Αυτό είναι το ένα σκέλος της δευτερολογίας μου σε ό,τι αφορά αυτό το κομμάτι. Διαφορετικά, μου θυμίζει σαν να είναι κάποιος διοικητής σε ένα νοσοκομείο και θα έπρεπε, ας πούμε, στην ορθοπαιδική κλινική οι ορθοπαιδικοί να αποφασίζουν ποια αναλώσιμα θέλουν. Μπορεί αυτοί να θέλουν ακριβά, φτηνά, πολλά, λίγα. Αυτοί, όμως, πρέπει να αποφασίσουν ποια αναλώσιμα θέλουν, άρα οι στρατιωτικοί πρέπει να αποφασίζουν ποιος θα είναι ο εξοπλισμός και η πολιτική ηγεσία του Υπουργείου ή ο διοικητής του νοσοκομείου στο παράδειγμα που φέρνω να αποφασίζει αν φτάνουν τα χρήματα ή όχι. Δεν θα μπορούσε, δηλαδή, ο Υπουργός να έχει άποψη επί των εξοπλισμών.

Μαζί με αυτό και με αφορμή πάλι και την προχθεσινή συνέντευξη του Υπουργού που δικαιολογεί την πολύ μεγάλη ανακατάταξη στην ηγεσία των Ενόπλων Δυνάμεων, θέλω να τονίσω ότι υπάρχει συγκεκριμένη νομοθεσία που περιγράφει πώς γίνονται οι κρίσεις και κάθε πότε γίνονται οι κρίσεις. Είμαι βέβαιος ότι κυκλοφορεί και στα μέσα, από μια ιστοσελίδα το κατέβασα αυτό. Λέει, λοιπόν, ότι η παράγραφος 2 του άρθρου 14 του ν.2252/1995, όπως τροποποιήθηκε με την παράγραφο 8 άρθρο 10 του ν.3257/2004 λέει ότι ο Αρχηγός του Γενικού Επιτελείου επιλέγεται με βάση το άρθρο 3 -δεν χρειάζεται να μπω σε λεπτομέρειες- για διάστημα δύο ετών συν ένα και αλλάζει μόνο αν υπάρχει και συντρέχει σπουδαίος λόγος.

Υπήρξε τέτοιος σπουδαίος λόγος για τους δύο Αρχηγούς των Σωμάτων που αντικαταστάθηκαν; Και αν ναι, ποιος είναι αυτός; Και αυτό έρχεται σε αντίθεση με το γεγονός ότι επιτιμοποιήθηκαν. Ή υπάρχει σπουδαίος λόγος και στέλνουμε κάποιον σπίτι του ή δεν υπάρχει και άρα δεν τον διώχνουμε.

Σε κάθε περίπτωση έχω την αίσθηση ότι δεν είναι ο προγραμματισμός όσο καλός και όσο σχεδιασμένος θα έπρεπε να είναι. Επίσης, σε μια επόμενη ερώτησή μου θα σας θέσω τι γίνεται με τις βιομηχανικές επιστροφές. Έχουμε ήδη παραγγείλει -και κάποια έχουν ήδη εξοφληθεί- περίπου ποσά 10 δισεκατομμύρια. Θα ξέρετε ότι οι βιομηχανικές επιστροφές αναφέρονται σε τουλάχιστον 20% με 30% επί των προβλεπόμενων ποσών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Είναι χρήματα που επιστρέφουν στη χώρα, καθώς μέρος της παραγωγής λαμβάνει χώρα εντός της Ελλάδας και άρα προσφέρει θέσεις εργασίας και ό,τι αυτό συνεπάγεται στην ανάπτυξη που όλοι τη θέλουμε.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, θα μου επιτρέψετε να ξεκινήσω από τα ερωτήματα της ερώτησής σας και της πρωτολογίας και της δευτερολογίας, γιατί νομίζω ότι καλό είναι να μας ακούσει ο ελληνικός λαός και βεβαίως να καταγραφούν και στα Πρακτικά της σημερινής συνεδρίασης, γιατί εγγίζετε αρκετά σοβαρά θέματα.

Ανοίξατε και κάποια άλλα θέματα, τα οποία νομίζω ότι θα έχουμε την ευκαιρία να τα συζητήσουμε και σε άλλες συνεδριάσεις κοινοβουλευτικού ελέγχου, βεβαίως της αρμόδιας επιτροπής. Θα σας επαναλάβω μόνο ότι ο δωδεκαετής μακροπρόθεσμος προγραμματισμός αμυντικών εξοπλισμών ο οποίος γίνεται για πρώτη φορά, προφανώς δεν γίνεται ούτε από τον Υπουργό ούτε από τον Υφυπουργό. Γίνεται από τα αρμόδια όργανα του Υπουργείου Εθνικής Άμυνας. Αυτός ακριβώς ο προγραμματισμός είναι με βάση τις προτεραιότητες που θα μας δώσουν τα επιτελεία. Θα γίνει, όπως σας είπα και προηγουμένως, μια εξαντλητική συζήτηση στην αρμόδια επιτροπή της Βουλής και βεβαίως στη συνέχεια αυτός ο προγραμματισμός θα λάβει και την έγκριση του ΚΥΣΕΑ. Άρα, σε καμμία περίπτωση -για να διασκεδάσω και τις όποιες εντυπώσεις- δεν τίθεται ζήτημα ότι κάθεται ο Υπουργός με τον Υφυπουργό και κάνει τον προγραμματισμό των εξοπλισμών.

Εμείς ακούμε τις εισηγήσεις της εκάστοτε στρατιωτικής ηγεσίας των αρμοδίων οργάνων και βεβαίως, από εκεί και πέρα, συνεισφέρουμε και εμείς μέσα από τον κοινοβουλευτικό διάλογο και από τις προτεραιοποιήσεις που έχουμε όσον αφορά αυτό το κομμάτι.

Τώρα, για το ζήτημα της αναγκαιότητας της συμμετοχής της εγχώριας αμυντικής βιομηχανίας είναι μια συζήτηση την οποία την ακούμε εδώ και δεκαετίες, αλλά σε κάθε περίπτωση αυτό δεν μπορεί να συμβεί όσο τα Γενικά Επιτελεία με τη στήριξη, βεβαίως, της πολιτικής ηγεσίας δεν μπορούν να μπουν στη λογική της περιγραφής και της ανάθεσης για την κάλυψη αναγκών της δικής μας αμυντικής βιομηχανίας. Δηλαδή, δεν μπορεί να συμβεί αυτό όσο δεν χρηματοδοτείται και δεν αναπτύσσεται ένα οικοσύστημα, το οποίο θα περιλαμβάνει και έρευνα και τεχνολογία και θα μπορεί να συνδέσει την αμυντική βιομηχανία με τις ανάγκες του τελικού χρήστη, που είναι στην τελική οι Ένοπλες Δυνάμεις.

Τι θέλω να πω. Έχει εξαγγείλει ο κύριος Υπουργός μια πολύ σημαντική πρωτοβουλία η οποία θα περιλαμβάνει στην ουσία τη δημιουργία ενός οικοσυστήματος έρευνας και τεχνολογίας μέσα από το Υπουργείο Εθνικής Άμυνας, το οποίο στην τελική θα μπορεί να χρηματοδοτεί και εταιρείες του ιδιωτικού τομέα να αναπτύσσουν οπλικά συστήματα τα οποία στην τελική θα είναι χρήσιμα για τις ανάγκες, αν θέλετε, της εγχώριας παραγωγής, αλλά και χρήσης.

Βεβαίως αυτό που σας περιέγραψα προηγουμένως, όπως και όλες αυτές οι πρωτοβουλίες με τις ανώτατες στρατιωτικές σχολές, θα το δείτε αποτυπωμένο σε νόμο, που θα κατατεθεί αν όχι τις επόμενες εβδομάδες, σίγουρα τον επόμενο ή τον μεθεπόμενο μήνα στη Βουλή και θα έχουμε τη δυνατότητα να το συζητήσουμε επί μακρόν. Σε αυτό τον νόμο, μιας και αναφερθήκατε, θα περιλαμβάνουμε προφανώς την αναπλήρωση της μισθολογικής αδικίας που είναι και στα μέλη ΔΕΠ των στρατιωτικών σχολών, αλλά και κάτι άλλο που είμαστε σε συζήτηση με το Υπουργείο Οικονομικών, τους μισθούς που λαμβάνουν αυτή τη στιγμή οι σπουδαστές στις στρατιωτικές σχολές έναντι άλλων σχολών ενστόλων.

Ολοκληρώνω, κύριε Πρόεδρε, με το εξής: Σε ό,τι αφορά, για παράδειγμα, στον Ευρωπαϊκό Οργανισμό Άμυνας, θα σας πω ότι συμμετέχουμε σε δεκατρία προγράμματα της κατηγορίας Β΄ και σε όλα τα προγράμματα της κατηγορίας Α΄.

Σε ό,τι αφορά τη μόνιμη διαρθρωμένη συνεργασία -της PESCO όπως είναι ο αγγλικός όρος- η χώρα μας συμμετέχει σε τριάντα εννιά προγράμματα αμυντικής συνεργασίας, έρευνας και τεχνολογίας εκ των οποίων μάλιστα στα δεκαεννιά ως μέλη και από αυτά στα έξι η Ελλάδα είναι η συντονίστρια χώρα. Και επειδή αναφερθήκατε και στην ερώτησή σας και για το κατά πόσο συμμετέχουμε στον νεοσυσταθέντα φορέα EduNet είναι κάτι το οποίο προφανώς το παρακολουθούμε εάν δούμε ότι είναι στις προτεραιότητές μας βεβαίως και θα συμμετέχουμε. Εξάλλου, να σας πω ότι η Γενική Διεύθυνση Αμυντικών Εξοπλισμών και Επενδύσεων του ΥΠΕΘΑ ήδη συνεργάζεται με πάρα πολλές από τις οντότητες που συμμετέχουν σε αυτή την κοινοπραξία και τέλος, να σας πω ότι η πρωτοβουλία του αμυντικού οικοσυστήματος, η πλήρης εκμετάλλευση των κονδυλίων της Ευρωπαϊκής Ένωσης, που σας περιέγραψα προηγουμένως, αλλά και η συμμετοχή μας σε διακρατικές συμφωνίες και προγράμματα που περιλαμβάνουν τη βοήθεια και συνύπαρξη ελληνικών εταιρειών στην παραγωγή αυτών των συστημάτων, νομίζω ότι αποτελεί το καλύτερο δείκτη το πού θέλουμε να πάει η εγχώρια αμυντική βιομηχανία και είμαι βέβαιος ότι με βάση και το νέο νομοθετικό πλαίσιο το οποίο θα έρθει το επόμενο διάστημα, θα συμφωνήσετε και εσείς ότι κάνουμε ένα βήμα εμπρός.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώνουμε με τη συζήτηση της τρίτης με αριθμό 539/8-1-2024 επίκαιρης ερώτησης δεύτερου κύκλου της Βουλευτού Χαλκιδικής της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Κυριακής Μάλαμα προς την Υπουργό Πολιτισμού με θέμα: «Σε ποιο στάδιο βρίσκονται οι συζητήσεις με το Βρετανικό Μουσείο για το θέμα των Γλυπτών του Παρθενώνα;».

Η συνάδελφος κ. Μάλαμα έχει τον λόγο για δύο λεπτά.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρία Υπουργέ, βρισκόμαστε εδώ για να συζητήσουμε ένα ζήτημα που απασχολεί οριζόντια την ελληνική κοινωνία και που αγγίζει τις εθνικές ευαισθησίες όλων μας. Αυτό μπορούμε να το παραδεχθούμε. Πρόκειται, βέβαια, για τον στόχο της επανένωσης των Γλυπτών του Παρθενώνα ο οποίος δεν έχει καταστεί εφικτό να επιτευχθεί μέχρι σήμερα. Δεν θα αναφερθώ βέβαια στους ηθικούς και δίκαιους λόγους της επιστροφής των Γλυπτών σήμερα, που υφαρπάχθηκαν από τον Έλγιν σε μια περίοδο που δεν υπήρχε συντεταγμένη πολιτεία για να προστατεύσει τα μνημεία της χώρας μας.

Θα ήθελα, όμως, να μεταφέρω την αγωνία της ελληνικής κοινωνίας για τους όρους με τους οποίους εσείς σχεδιάζετε να υπηρετήσετε τον στόχο αυτόν της επανένωσης των Γλυπτών.

Έχοντας παρακολουθήσει τις δηλώσεις του Πρωθυπουργού, του Υπουργού Εξωτερικών και τις δικές σας, αλλά και τις δηλώσεις του διευθυντή του Μουσείου της Ακρόπολης, έχουμε την εντύπωση -και όχι μόνο εμείς, αλλά και μεγάλο τμήμα του ελληνικού λαού- ότι είστε διατεθειμένοι να προσφέρετε στη βρετανική πλευρά γην και ύδωρ, για να καταφέρετε μία ακόμα ή έστω μερική, ακόμα και προσωρινή μεταφορά των Γλυπτών στο Μουσείο της Ακρόπολης.

Και σας ρωτάμε, για να πληροφορηθεί και ο ελληνικός λαός τη στόχευσή σας και τη μεθοδολογία σας σε αυτό το τόσο κρίσιμο εθνικό θέμα:

Δέχεστε είτε την ανταλλαγή είτε τον δανεισμό, είτε την υπογραφή οποιουδήποτε είδους αναγνώρισης της κατοχής των Γλυπτών από το Βρετανικό Μουσείο;

Κι αν δεν δέχεστε οτιδήποτε από όλα αυτά, τότε γιατί η πλευρά του Βρετανικού Μουσείου δηλώνει ότι οι συνομιλίες μαζί σας είναι πάρα πολύ εποικοδομητικές και εκφράζει την αισιοδοξία του ότι θα τα βρείτε έτσι απλά;

Πείτε μας σας παρακαλώ, κυρία Υπουργέ, τι συζητάτε και με ποιους στο Ηνωμένο Βασίλειο για τα Γλυπτά του Παρθενώνα, για να το μάθουμε και εμείς, αλλά και όλος ο ελληνικός λαός.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ, πολύ κύριε Πρόεδρε.

Ευχαριστώ πολύ, κυρία Βουλευτά, για την ερώτησή σας, γιατί μου δίνετε την ευκαιρία για άλλη μια φορά να συζητήσουμε το πάντα επίκαιρο και μείζον εθνικό ζήτημα της επανένωσης των Γλυπτών του Παρθενώνα.

Έχω πει πολλές φορές ότι οι μεθοδικές και στοχευμένες κινήσεις της Κυβέρνησης και του Υπουργείου Πολιτισμού, αλλά και οι αποκαλύψεις για τα κενά ασφαλείας στο Βρετανικό Μουσείο έδωσαν αναμφισβήτητα μια νέα δυναμική στο θέμα της επανένωσης των Γλυπτών.

Η δημοσιότητα είναι κοινώς αποδεκτό ότι βοηθάει το ελληνικό αίτημα. Η εσφαλμένη κίνηση του Άγγλου Πρωθυπουργού είχε ως αποτέλεσμα να βρίσκεται το ελληνικό αίτημα στη διεθνή επικαιρότητα για μέρες. Όπως πολλάκις έχω επαναλάβει, οι διαπραγματεύσεις αυτού του είδους και για τέτοια θέματα απαιτούν χρόνο και υπομονή. Η ελληνική Κυβέρνηση διαθέτει και υπομονή και επιμονή.

Έχω πει επίσης πολλές φορές ότι η Κυβέρνηση του Κυριάκου Μητσοτάκη ήδη από την πρώτη της θητεία τον Ιούλιο του 2019 εργάζεται με αθόρυβο και συστηματικό τρόπο για την επίτευξη του εθνικού στόχου, δηλαδή, της επανένωσης των Γλυπτών του Παρθενώνα στην Αθήνα και στο Μουσείο της Ακρόπολης. Και η πολιτική αυτή κεφαλαιοποιείται. Ο Κυριάκος Μητσοτάκης ήταν ο πρώτος πρωθυπουργός ο οποίος έθεσε σοβαρά και επίσημα στον Βρετανό ομόλογό του το θέμα της επανένωσης των Γλυπτών. Η Κυβέρνηση διαθέτει στρατηγική, χρησιμοποιεί τον διάλογο, την πολιτιστική διπλωματία, τη συστηματική ενημέρωση της διεθνούς επιστημονικής κοινότητας για το δίκαιο του αιτήματος με ειλικρίνεια, σαφήνεια και κάθε δυνατή επιχειρηματολογία.

Αυτό ακριβώς το αποτέλεσμα αυτής της στρατηγικής είναι και η απόφαση της 22ας Συνόδου της Διακυβερνητικής Επιτροπής της UNESCO για την επιστροφή των πολιτιστικών αγαθών στις χώρες προέλευσης τον Σεπτέμβρη του 2021 με την οποία αναγνωρίζεται διεθνώς το ορθό, το δίκαιο, το ηθικό του αιτήματος της χώρας μας γιατί γι’ αυτό κάνετε λόγο στην γραπτή σας ερώτηση.

Η Ελλάδα ακολουθώντας τις συστάσεις της επιτροπής και την απόφαση και την αναγνώριση του διακυβερνητικού χαρακτήρα του ζητήματος συνεχίζει και εντείνει τις προσπάθειές της για την επίτευξη μιας κοινά αποδεκτής λύσης, η οποία φαίνεται ότι έχει ωριμάσει τουλάχιστον στη συνείδηση της διεθνούς κοινωνίας των πολιτών.

Όσον αφορά τώρα τη δήλωσή μου σχετικά με τη διοργάνωση περιοδικών εκθέσεων στο Βρετανικό Μουσείο με αρχαιότητες που μπορούν να παραχωρηθούν με προσωρινό δανεισμό από την Ελλάδα, εφόσον τα Γλυπτά επιστρέψουν, είναι απόλυτα ευθυγραμμισμένη με το ισχύον θεσμικό πλαίσιο. Δεν θα μπορούσε άλλωστε να είναι διαφορετικά. Οι διοργανώσεις εκθέσεων σε μουσεία του εξωτερικού μέσω δανεισμού εκθεμάτων -και σημαντικότατων εκθεμάτων- αποτελεί μια πάγια πρακτική του Υπουργείου Πολιτισμού διαχρονικά, η οποία γίνεται στο πλαίσιο της εξωστρέφειας και της διακίνησης των ιδεών του ελληνικού πολιτισμού. Επομένως, τι είναι αυτό που ξενίζει, τι είναι αυτό που προκαλεί; Αυτό που πρότεινα είναι αυτό που προβλέπει ακριβώς η αρχαιολογική νομοθεσία.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία συνάδελφε.

**ΚΥΡΙΑΚΗ ΜΑΛΑΜΑ:** Κυρία Υπουργέ, θα ήθελα να αναφερθώ συγκεκριμένα σε δύο δηλώσεις σας, οι οποίες μας έχουν ανησυχήσει πάρα πολύ. Μας έχουν ανησυχήσει πολύ γιατί εκφράστηκαν από την Υπουργό Πολιτισμού της χώρας μας, της Ελλάδας, και σίγουρα κυκλοφόρησαν και στο εξωτερικό.

Αναφέρομαι αφ’ ενός στη δήλωση που κάνατε από την Κέρκυρα για τις αρχαιότητες του νησιού που υφαρπάχθηκαν από τον Έλγιν επίσης και βρίσκονται στο Βρετανικό Μουσείο. Είπατε ότι ανήκουν στην οικουμένη, υπονοώντας ότι δεν μας ανήκουν και ότι εσείς αποποιείστε την αναζήτησή τους και τη διεκδίκησή τους και την επιστροφή τους. Η δεύτερη εξίσου ανησυχητική δήλωσή σας ήταν ότι μπορεί το Βρετανικό Μουσείο να βάλει στη θέση των Γλυπτών του Παρθενώνα τα γλυπτά που υφαρπάχθηκαν από τον Ναό του Επικούριου Απόλλωνα. Αυτές είναι οι δηλώσεις σας, κυρία Υπουργέ.

Οι δηλώσεις αυτές ξεσήκωσαν θύελλα αντιδράσεων στο παγκόσμιο στερέωμα των ανθρώπων που πραγματικά θαυμάζουν τον αρχαίο ελληνικό πολιτισμό. Και σας ρωτάμε με ποιο δικαίωμα απεμπολείτε το ηθικό και απαράγραφο δικαίωμα της Ελλάδας να διεκδικήσει όλους τους αρχαιολογικούς θησαυρούς που έχουν απομακρυνθεί παράνομα από το έδαφός της. Αυτή η θέση είναι δική σας θέση, κυρία Υπουργέ, ή είναι η θέση της Κυβέρνησης; Και αν είναι η θέση της Κυβέρνησης, γιατί δεν τα είπατε όλα αυτά στον ελληνικό λαό προεκλογικά;

Αντιλαμβανόμαστε και αντιλαμβάνεστε κι εσείς την επικινδυνότητα αυτής της δήλωσής σας, με δεδομένο ότι είστε Υπουργός Πολιτισμού της Ελλάδας και κάθε δήλωσή σας από τη θέση αυτή μπορεί να παραγάγει αποτελέσματα σε επίπεδο Διεθνούς Δικαίου, τα οποία θα ήταν πολύ δυσμενή για τη χώρα μας και την πολιτιστική μας κληρονομιά.

Σας καλούμε λοιπόν να ανακαλέσετε και να διορθώσετε τις δηλώσεις σας αυτές, όχι για να κερδίσουμε πολιτικά εμείς, αλλά για να μην χάσει την πολιτιστική της κληρονομιά η χώρα μας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ, κύριε Πρόεδρε.

Κυρία Βουλευτή, η επανένωση των Γλυπτών του Παρθενώνα είναι πάγια επιδίωξη της Ελλάδας. Ποτέ αυτή η Κυβέρνηση και κανένα μέλος της από τον Πρωθυπουργό και τους Υπουργούς δεν έχει μιλήσει ποτέ για ανταλλαγή, για δανεισμό και για αναγνώριση κυριότητας. Τώρα από πού προκύπτουν αυτά που λέτε, αυτό είναι κάτι δικό σας. Πάντως ποτέ δεν έχουν χρησιμοποιηθεί αυτές οι λέξεις.

Επίσης, η επανένωση των Γλυπτών του Παρθενώνα δεν είναι τυχαία ότι ξεκινά ήδη από τη σύσταση του νεοελληνικού κράτους. Γιατί; Γιατί η επανένωση αποτελεί το αίτημα του ιδίου του χάσκοντος και ακρωτηριασμένου μνημείου, προκειμένου να αποκατασταθεί η ακεραιότητά του. Εμείς ως διαχειριστές αυτού του οικουμενικού μνημείου, αυτού του μνημείου της παγκόσμιας κληρονομιάς, επιμένουμε εμφατικά στην ικανοποίηση αυτού του αιτήματος.

Τα Γλυπτά του Παρθενώνα αποτελούν οργανικά και αναπόσπαστα μέρη ενός σύνθετου αρχιτεκτονήματος και καθολικού αρχιτεκτονικού δημιουργήματος, τα οποία συναποτελούν με αυτό μια ενιαία, αδιαίρετη, αδιάσπαστη, φυσική, αισθητική και νοηματική οντότητα. Ως όλον μάλιστα, το οικοδόμημα βρίσκεται σε άμεση διαλεκτική σχέση και συνάφεια με τα οικοδομήματα που το περιβάλλουν και που μαζί με αυτό συγκροτούν στο σύνολό τους μια αδιάσπαστη ενότητα, η οποία προσδιορίζεται και αναδεικνύεται από τον Βράχο και το φυσικό τοπίο της Ακρόπολης των Αθηνών.

Η ενότητα αυτή έχει συγκεκριμένο ιδεολογικό και νοηματικό υπόβαθρο και εκπέμπει συγκεκριμένα μηνύματα και συμβολισμούς. Άρα, το γιατί ζητάμε τα Γλυπτά του Παρθενώνα τα τελευταία περίπου διακόσια χρόνια είναι πάρα πολύ συγκεκριμένο και τεκμηριώνεται απόλυτα. Ως υπεύθυνοι λοιπόν διαχειριστές μεριμνούμε για την αποκατάσταση της ακεραιότητας του μνημείου. Και από αυτά τα διακόσια χρόνια, μόλις τα τελευταία τέσσερα επεστράφησαν και επανενώθηκαν κάποια από τα διαμοιρασμένα θραύσματά του. Αυτό και μόνο αποδεικνύει ότι κάτι κάνουμε σωστά.

Τα τελευταία αυτά χρόνια οι συντονισμένες προσπάθειες και η αξιοποίηση κάθε πρόσφορου μέσου έχουν συντελέσει ώστε να υπάρξει ουσιαστική πρόοδος για το ζήτημα αυτό. Για να πάμε πίσω να δούμε τι είχε επιτευχθεί και τι έγινε σε αυτά τα τέσσερα χρόνια.

Η πρόοδος των τελευταίων ετών συνιστά την απόδειξη μιας συνετής πολιτικής, με επιχειρήματα που φέρνουν απτά αποτελέσματα, χτίζουν συμμαχίες σε διεθνές επίπεδο και αλλάζοντας δεδομένα και αντιλήψεις δεκαετιών, δημιουργούν ένα ευνοϊκό κλίμα σε παγκόσμιο επίπεδο για την επανένωση των Γλυπτών στον γενέθλιο τόπο τους.

Κυρία Βουλευτή, η εθνική θέση της χώρας μας δεν άλλαξε ούτε αλλάζει ούτε η Κυβέρνηση παραιτείται από τη διεκδίκηση της αρχαίας πολιτιστικής κληρονομιάς πλέον των Γλυπτών του Παρθενώνα που βρίσκονται παρανόμως σε μουσεία του εξωτερικού, όπως λανθασμένα ισχυρίζεστε. Νομίζω ότι γνωρίζετε τις συμβάσεις της UNESCO και από ποια χρονική στιγμή μπορεί να διεκδικήσει και πώς διεκδικεί η Ελλάδα. Ο επαναπατρισμός των παρανόμως εξαχθέντων από τη χώρα μας πολιτιστικών αγαθών αποτελεί πολιτική προτεραιότητα και σταθερή επιδίωξη του Υπουργείου Πολιτισμού διαχρονικά, αλλά ιδιαίτερα από το 2019 και εξής.

Ειδικά την περίοδο 2019-2023 έχουν επιστρέψει μετά από συντονισμένες προσπάθειες των υπηρεσιών και της πολιτικής ηγεσίας του ΥΠΠΟ δεκάδες παρανόμως διακινηθέντα μνημεία. Η αρμόδια Διεύθυνση Τεκμηρίωσης και Προστασίας Πολιτιστικών Αγαθών συνεχίζει δυναμικά το έργο και τις διεκδικήσεις, αξιοποιώντας κάθε πρόσφορο μέσο και έχουμε εξαιρετικά θετικά αποτελέσματα. Θα σας πω μόνο τούτο: Ο επαναπατρισμός τριάντα αρχαιοτήτων που επεστράφησαν στην Ελλάδα μετά από την κατάσχεσή τους τον Δεκέμβρη του 2023. Ο επαναπατρισμός τριακοσίων πενήντα ενός αρχαίων αντικειμένων και είκοσι πέντε ομάδων αρχαίων αντικειμένων και πολυάριθμων ομάδων συνανηκόντων αγγείων που βρίσκονταν στην κατοχή της υπό εκκαθάριση εταιρείας «Robin Symes Limited» και επαναπατρίστηκαν από το Λονδίνο και τη Νέα Υόρκη, έχοντας τα τελευταία τέσσερα χρόνια κάνει κάθε δυνατή προσπάθεια. Αυτά όλα επιστρέφουν τον Μάιο του 2023. Ο επαναπατρισμός συνεχίζεται, είναι διαρκής. Τον Μάρτιο του 2023 έχουμε και άλλους επαναπατρισμούς. Τον Μάϊο του 2022 επιστρέφεται το χρυσό σφραγιστικό δακτυλίδι των μυκηναϊκών χρόνων που είχε κλαπεί από τη Ρόδο και εντοπίστηκε στο Μουσείο Μεσογειακών και Ανατολικών Αρχαιοτήτων της Στοκχόλμης. Είναι ατελείωτος ο κατάλογος.

Επομένως τι είναι αυτά που λέτε; Ποιος αποποιείται των δικαιωμάτων επί της πολιτιστικής κληρονομιάς; Ποιοι είναι αυτοί που τα φέρνουν πίσω με επιτυχία και θα συνεχίσουν να το κάνουν;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν θα συζητηθεί η πρώτη με αριθμό 534/8-1-2024 επίκαιρη ερώτηση πρώτου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλου, προς την Υπουργό Κοινωνικής Συνοχής και Οικογένειας με θέμα: «Προβλήματα στη λειτουργία του προγράμματος «Προσωπικός Βοηθός» για Άτομα με Αναπηρία».

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 17.47΄ λύεται η συνεδρίαση για την προσεχή Τετάρτη 17 Ιανουαρίου 2024 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων β) νομοθετική εργασία, σύμφωνα με την ημερήσια διάταξη που έχει διανεμηθεί.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**